text:
ၽူႈတႅၼ်းသၽႃးၸႄႈမိူင်းတင်း ၽူႈပွင်ၵၢၼ် ပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ လူင်းပိုၼ်ႉတီႈတွင်ႈထၢမ် လွင်ႈယၢပ်ႇၽိုတ်ႇၵူၼ်းမိူင်း ၼႂ်းၸႄႈဝဵင်းသီႇပေႃႉ ဝႃႈၼႆ။
ဝၼ်းတီႈ 09/05/2018 ယၢမ်းၵၢင်ၼႂ် 9 မူင်း ထိုင် 4 မူင်း ဝၢႆးဝၼ်း ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ(1) ၸႄႈဝဵင်းသီႇပေႃႉ ၼၢင်းသၢၼ်းသၢၼ်းဢေး တင်း ၽူႈပွင်ၵၢၼ်ပႃႇတီႇႁူဝ်သိူဝ် ၸႄႈဝဵင်းသီႇပေႃႉ လူင်း ပိုၼ်ႉတီႈႁူပ်ႉထူပ်း တွင်ႈထၢမ် လွင်ႈယၢပ်ႇၽိုတ်ႇၵူၼ်းမိူင်း ၼႂ်းဢိူင်ႇၼမ်ႉယၢင်းတင်း ဢိူင်ႇၼႃးမၢၵ်ႇၶေႃ ၸႄႈဝဵင်း သီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၼႂ်းၼၼ်ႉ ၵူၼ်းမိူင်းတုၵ်းယွၼ်းတၢင်ႇလၢတ်ႈလွင်ႈယၢပ်ႇၽိုတ်ႇ ၶိုၼ်ႈမႃးလၢႆလၢႆလွင်ႈ ဝႃႈၼႆ။
ၸၢႆးလၢဝ်သႅင် ၽူႈၼမ်းၼႂ်းပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းမိူင်းၼႂ်းဢိူင်ႇၼမ်ႉ ယၢင်းတင်း ဢိူင်ႇၼႃးမၢၵ်ႇၶေႃ သွင်ဢိူင်ႇၼႆႉ တၢင်ႇလၢတ်ႈတုၵ်းယွၼ်းထိုင်မႃး လွင်ႈယၢပ်ႇၽိုတ်ႇ မိူၼ်ၼင်ႇ သဵၼ်ႈ တႃႈသၢႆတၢင်း၊ ၶူဝ်၊ ၼမ်ႉလႄႈ လွင်ႈၵဵပ်းသိုၵ်း ၸိူဝ်းၼႆႉ။ လွင်ႈၵဵပ်းသိုၵ်းၼႆႉ ႁဝ်းၵေႃႈ ဢမ်ႇႁူႉဝႃႈ ပိူၼ်ႈမီး ပေႃႇလသီႇၸိူင်ႉႁိုဝ်။ မိူၼ်ဝႃႈ ႁိူၼ်းၼိုင်ႈလင် မီးၽူႈၸၢႆးသွင်ၵေႃႉ ၵေႃႉၼိုင်ႈတိုၼ်းတေလႆႈႁၢပ်ႇထၢမ်းၵၢၼ်ၶႃႈယဝ်ႉ။ မၢင်ၵေႃႉ ပႃးၸႂ်ပွင်ႇၸႂ်သေ ၵႂႃႇႁဵတ်းႁင်းၵူၺ်းၵေႃႈမီး။ ဢၼ်ပိူၼ်ႈမႃးၵဵပ်းသေ ဢမ်ႇၶႂ်ႈၵႂႃႇႁဵတ်းၵေႃႈမီး” ဝႃႈၼႆ။
ၵဵဝ်ႇၵပ်းလွင်ႈသဵၼ်ႈတႃႈသၢႆတၢင်း လွင်ႈၼမ်ႉ လွင်ႈၶူဝ်ၼၼ်ႉတႄႉ ယူတီႈၽူႈတႅၼ်းသၽႃး ၽူႈပွင်ၵၢၼ် ပႃႇတီႇ ႁူဝ်သိူဝ် လႄႈ ၽူႈမီးပုၼ်ႈၽွၼ်း ၼႂ်းၸႄႈဝဵင်းသီႇပေႃႉ တေဢွၼ်ၵၼ် ၶပ်းၶိုင်ႁဵတ်းသၢင်ႈၵႂႃႇ ၼင်ႇဢၼ်ပွင် ပဵၼ်လႆႈ ယိုၼ်းထိုင်လႆႈ ၸိူဝ်းၼၼ်ႉ ဝႃႈၼႆ။
ၸၢႆးလၢဝ်သႅင် သိုပ်ႇလၢတ်ႈဝႃႈ ၶႃႈႁဝ်းလႆႈသပ်းလႅင်းၼႄ လွင်ႈပၵ်းပိူင်မၢႆမီႈ ၵၢၼ်ႁေႃႈလူတ်ႉၵႃး/ လူတ်ႉၶိူင်ႈ ယွၼ်ႉ ၼႂ်းၸႄႈဝဵင်းသီႇပေႃႉႁဝ်းၶႃႈၼႆႉ ၵႆႉလႆႈပဵၼ်ၽေးဢုၿၢတ်ႈယူႇတႃႇသေႇ။ လိူဝ်ၼၼ်ႉ လၢတ်ႈၼႄ လွၵ်းလၢႆးႁႄႉၵၢင် ၽေးၾႆး ယွၼ်ႉဝႃႈ ၶၢဝ်းမႆႈၼႆႉ ၵႆႉလႆႈႁၼ်ၾႆးမႆႈႁိူၼ်း ၾႆးမႆႈဝတ်ႉ ၸိူဝ်းၼႆႉ ၼင်ႇႁိုဝ် တေဢမ်ႇၸင်ႈပဵၼ် ၽေးၾႆးမႆႈၼၼ်ႉ လႆႈပၼ်တၢင်းႁူႉလွင်ႈႁႄႉၽေးၾႆးၵႂႃႇ” ဝႃႈၼႆ။
ဝၼ်းတီႈ 10/05/2018 ၼႆႉၵေႃႈ ၸုမ်းပွင်ၵၢၼ်ပႃႇတီႇႁူဝ်သိူဝ် ၸႄႈဝဵင်းသီႇပေႃႉ သိုပ်ႇၵႂႃႇႁူပ်ႉၵူၼ်းမိူင်း တၢင်းပွတ်း ဢိူင်ႇ သွင်ၵႄးလႄႈ ဢိူင်ႇၵုင်းသႃႇ ၸိူဝ်းၼႆႉထႅင်ႈ ဝႃႈၼႆ။


c: text/html

text:
ပလိၵ်ႈထႆး ၵဵင်းႁၢႆး တင်းၵူၼ်းတေႃႉယႃႈ ပိုတ်းယိုဝ်းၵၼ် တီႈၵဵင်းႁၢႆး တီႉလႆႈတူဝ်တၢႆ ၵူၼ်းတေႃႉယႃႈ2ၵေႃႉယိုတ်း လႆႈယႃႈမႃႉ 5 လၢၼ်ႉမဵတ်ႉ ယႃႈၽွင်ၶၢဝ် 70 ၵီႊလူဝ်ႊ။
ဝၼ်းတီႈ 14/5/2018 သိုဝ်ႇၶၢဝ်ႇ မႄႈသၢႆ ပိုၼ်ၽၢဝ်ႇဝႃႈ – တပ်ႉပလိၵ်ႈၼႂ်းငဝ်ႈငုၼ်းမၢႆ 5 ႁူႉၶၢဝ်ႇသေၵႂႃႇပႂ်ႉတၢင်း ၵူၼ်းလၵ်ႉတေႃႉယႃႈၶဝ်ႈမိူင်းထႆး။ ၽွင်းၼၼ်ႉမီးၵႃးလမ်းၼိုင်ႈ မႃးၼိူဝ်သဵၼ်ႈတၢင်း ဝဵင်းပႃႇပဝ်ႈ ၸႄႈတွၼ်ႈၵဵင်း ႁၢႆး။
တပ်ႉပလိၵ်ႈႁွင်ႉၵိုတ်း ဢမ်ႇၵိုတ်းသေဢမ်ႇၵႃး သမ်ႉႁဵတ်းၶဵၼ်တေႃႇထႅင်ႈ။ ၽွင်းၼၼ်ႉမီးၽူႈၸၢႆးပိုတ်ႇၽၵ်းတူ ဢဝ်ၵွင်ႈပွတ်း ယိုဝ်ႈသႂ်ႇပလိၵ်ႈထႆးလႄႈ သွင်ၾၢႆႇလႆႈပဵၼ်ပၢင်တိုၵ်းၵၼ်။
ဝၢႆးသဵင်ၵွင်ႈယဵၼ်ယဝ်ႉ ၸဝ်ႈၼႃႈတီႈလူင်းၵူတ်ႇထတ်း ထူပ်းႁၼ်ၶၢပ်ႈတူဝ်ၽူႈၸၢႆး 2 ၵေႃႉ (ၸၢႆး) ၶူမ်းသၼ် သႄႊသူင်ႊ ဢႃယု 31 လႄႈ သူႇၶျၢတ်ႉ သႄႊလီႊ ဢႃယု27 ။ ၵူတ်ႇထတ်း ၼႂ်းၵႃးႁၼ်ပႃးယႃႈမႃႉ 5 လၢၼ်ႉမဵတ်ႉ ယႃႈၽွင်ၶၢဝ် 199 တႅင်ႈ ၼမ်ႉၼၵ်းမီး 70 ၵီႊလူဝ်ႊ သႂ်ႇၼႂ်းထူင်ၸၢၼ်ႈမႃး။
သိုဝ်ႇၶၢဝ်ႇသိုပ်ႇပိုၼ်ၽၢဝ်ႇထႅင်ႈဝႃႈ – ၵူၼ်းၸၢႆး 2 ၵေႃႉၼႆႉ ပဵၼ်ၵူၼ်းႁပ်ႉၸၢင်ႈတေႃႉယႃႈမႃႉ လုၵ်ႉတၢင်းဝဵင်းတႃႈၶီႈလဵၵ်းသေ ဢၢၼ်းသူင်ႇၶဝ်ႈၼႂ်းမိူင်းထႆး ဝႃႈၼႆ ။

robotstxt: allowed

filter: keep


text:
သၢမ်ၶႃၵဵင်းယၼ်မၼ်ႈၵွၼ်ႇ ဝၢၼ်ႈမိူင်းၸင်ႇတေၶိုၼ်ႈယႂ်ႇ
လူင်ပွင်ၸိုင်ႈၼူၵ်ႉယုင်း ၶိုၼ်ႈမႃးဢုပ်ႉပိူင်ႇၽွင်းငမ်းဝၢၼ်ႈမိူင်း မီးသွင်ပီလိူဝ်မႃးဢိတ်းၼိုင်ႈယဝ်ႉ၊ ၸွမ်းၼင်ႇ ၾိင်ႈၵၢၼ်မိူင်းမီးဝႆႉၼၼ်ႉ တေမီးၾၢႆႇလူင်ပွင်ၸိုင်ႈ၊ ၾၢႆႇတႅၼ်းၽွင်းသၽႃးလႄႈ ဢိၵ်ႇလူၺ်ႈပႃးတင်း ၾၢႆႇတတ်းသိၼ်လုမ်းတြႃး (တွၼ်ႇၾိင်ႈ)ၼႆ သၢမ်ၶႃၵဵင်းယၼ်မၼ်ႈ ဝၢၼ်ႈမိူင်းၸင်ႇတေၶိုၼ်ႈယႂ်ႇၼႆ ႁဝ်းၶႃႈၵေႃႈႁူႉႁၼ်ၸွမ်းၵၼ်ယူႇ တင်းမူတ်း။ တီႈၼၼ်ႈ...
ၽူႈၼမ်းၵူႈၾၢႆႇ တၵ်းလႆႈမႄးၼမ်ႉၸႂ်လႄႈ လၢႆးႁဵတ်းသၢင်ႈၵွၼ်ႇ ၸင်ႇတေၵေႃႇတင်ႈလႆႈ မိူင်းႁူမ်ႈတုမ်ၸိုၼ်ႈၸၢင်ႇ
မိူဝ်ႈဝၼ်းတီႈ 13 လိူၼ်ၾႅပ်ႊၿိဝ်ႊရီႊ ၸုမ်းမွၼ်း NMSP ၊ ၸုမ်းလႃးႁူႇ LDU သွင်ၸုမ်း လူင်းလၢႆးမိုဝ်းလူၺ်ႈ တပ်ႉမတေႃႇသိုၵ်းမၢၼ်ႈလႄႈ လူင်ပွင်ၸိုင်ႈမၢၼ်ႈ။ ပေႃးဝႃႈၶဝ်မႃးလူင်းလၢႆးမိုဝ်းၸိူင်ႉၼၼ်ယဝ်ႉ ငဝ်ႈၸုမ်းၶဝ်...
မိူင်းႁူမ်ႈတုမ်မိူင်းမၢၼ်ႈ ဢမ်ႇၸႂ်ႈၵူၼ်းၵေႃႉလဵဝ် ၶိူဝ်းလဵဝ် ၵတ်ႉၶႅၼ်ႇဢွၼ်ႁူဝ်ၼမ်းၼႃႈပဵၼ်မႃး
မႂ်ႇသုင်တင်းသဵင်ႈၶႃႈ။ ပေႃးထႅင်ႈ 2-3 ဝၼ်းၼႆ တေၽႅဝ်ဝၼ်းမိူင်းႁူမ်ႈတုမ် ဢၼ်ႁဝ်းၶႃႈႁူႉၸၵ်းၵၼ်ဝႃႈ ဝၼ်း ပြည်ထောင်စု ၶွပ်ႈတဵမ် 71 ပီၼၼ်ႉယဝ်ႉ။ မိူင်းႁူမ်ႈတုမ် ႁွင်ႉဝႃႈမိူင်း ပြည်ထောင်စု...
ဢပုမ်ႇ ၸဝ်ႈသိူဝ် ၵွင်ၵိူဝ်
ၶေႃႈၵႂၢမ်းဢၼ်ဝႃႈ ၸဝ်ႈၼႆႉ ပွင်ႇဝႃႈ - ပဵၼ်ၸဝ်ႈ ပဵၼ်ၸွမ် ။ ၵိူဝ် ဢၼ်ဝႃႈ ၼၼ်ႉသမ်ႉ ၶဝ်ႈၵူႈတီႈ ၵူႈၾၢႆႇ မီး ဢရ...
တႆးၸွင်ႇလီႁပ်ႉတၼ်းႁဵင်း ၵႅမ်ၶုၼ်ၽွင်းလူင်လႄႈ ၶုၼ်ၽွင်းလူင်ၾၢႆႇၸၢဝ်းၶိူဝ်း
ၼႂ်းလိူၼ်ၵျႅၼ်ႊၼိဝ်ႊရီႊ ဝူင်ႈထူၼ်ႈ 2 ၼႆႉမီးၶၢဝ်ႇလၢၵ်ႇလၢႆးဢၼ်ၼိုင်ႈ ၶဝ်ႈမႃးၼႂ်းၵႄႈၵၢင်ၵူၼ်းၵၢၼ်မိူင်းၶဝ်၊ ဢၼ်ၼႆႉႁဝ်းၶႃႈတေမႃးတေႃႉတႆႇၶႆႈၼႄၵၼ်သေ ဢိၵ်ႇပႃးလၢတ်ႈၼႄၵၼ်ဝႃႈ ႁဝ်းၶႃႈထုၵ်ႇလီလိူၵ်ႈ သဵၼ်ႈတၢင်းၸိူင်ႉၼင်ႇႁိုဝ် ဢၼ်ဝႃႈၼၼ်ႉ ႁႂ်ႈလႆႈၸွႆႈၵၼ်ဝူၼ်ႉၶႆႈလႄႈ ႁဝ်းၶႃႈတေဢုပ်ႇၵႂႃႇယၢမ်းမိူဝ်ႈလဵဝ်။ ၽူႈမီးပုၼ်ႈၽွၼ်းၼႂ်းလုမ်းႁွင်ႈၵၢၼ်ၾၢႆႇၸွမ်ၸိုင်ႈ ဢၼ်ႁွင်ႉဝႃႈ သမ္မတရုံးဝန်ကြီးဌာန...
လူင်ပွင်ၸိုင်ႈၸုမ်းၼူၵ်ႉယုင်း ၸွင်ႇတေမူၼ်ႉမႄးပၵ်းပိူင်လၵ်းမိူင်းလႄႈ ၵေႃႇသၢင်ႈလွင်ႈငမ်းယဵၼ်လႆႈ
ၵဵဝ်ႇလူၺ်ႈလွင်ႈပိၼ်ႇပႅင်မူၼ်ႉမႄး ပၵ်းပိူင်လၵ်းမိူင်းလႄႈ လွင်ႈၵေႃႇသၢင်ႈငမ်းယဵၼ်ၼၼ်ႉ ယူႇတီႈ လူင်ပွင်ၸိုင်ႈ ၸုမ်းၼူၵ်ႉယုင်းၸွင်ႇတေႁဵတ်းႁႂ်ႈပွင်ပဵၼ်ထိုင်တီႈလႆႈၼႆ ႁဝ်းၶႃႈထတ်းသၢင်ဢုပ်ႇဢူဝ်းၵၼ် ၸွမ်းႁူဝ်ၶေႃႈၼႆႉဢိတ်းၼိုင်ႈ။ ပီ 2018 လိူၼ်ၵျႅၼ်ႊၼိဝ်ႊရီႊ မႂ်ႇမႃးၼႆႉ လႆႈႁၼ်ၼႂ်းၸုမ်းလူင်ပွင်ၸိုင်ႈၼူၵ်ႉယုင်း ၸၼ်ႉတိူင်းၸိူဝ်းၼႆႉ မီးလွင်ႈလႅၵ်ႈလၢႆႈမႃး၊...
ပေႃးတိုဝ်ႁဵတ်းပၢင်ၵုမ်လူင်ပၢင်လူင် 21 ၵမ်းထူၼ်ႈ 3 ၼႂ်းလိူၼ်ၼႆႉ ၸိုဝ်ႈသဵင်ၵၢၼ်မိူင်းလူင်ပွင်ၸိုင်ႈၸၢင်ႈလူႉ
ၼႂ်းပီ 2018 လိူၼ်ၵျႅၼ်ႊၼိဝ်ႊရီႊၸမ်သဵင်ႈၼႆႉ တေမီးပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ဢၼ်ႁွင်ႉဝႃႈ ပၢင်ၵုမ်ႁူဝ်ပၢၵ်ႇပီ 21 ပၢင်လူင် ပွၵ်ႈထူၼ်ႈ 3 ႁဝ်းၶႃႈလႆႈႁူႉငိၼ်းၸွမ်းၵၼ်ဝႆႉ။ ၵူၺ်းၵႃႈပၢင်ၵုမ်လူင်ဢၼ်ၼႆႉ ဢိင်ၼိူဝ်ငဝ်းလၢႆးပဵၼ်မႃးၼႂ်းၶၢဝ်းတၢင်း 2-3...
ႁၢမ်ႈတႆးႁဵတ်းပၢင်ၵုမ်တီႈဝဵင်းလူင်တူၼ်ႈတီးလႄႈ တုမ်ႉယွၼ်ႈတႃႇႁဵတ်း ပၢင်ၵုမ်ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း
ပီ 2018 လိူၼ်ၵျႅၼ်ႊၼိဝ်ႊရီႊ 4 ဝၼ်းၼႆႉ ပဵၼ်ဝၼ်းလွတ်ႈလႅဝ်းသဝ်းၶေႃ မိူင်းႁူမ်ႈတုမ်ႁဝ်းၶႃႈၶွပ်ႈတဵမ် 70 ပီမိူင်းတဵမ်တဵမ်၊ ၼႂ်းဝၼ်းၼင်ႇၼႆ ဢၼ်ႁဝ်းၶႃႈမုင်ႈမွင်းဝႃႈ မိူင်းလူင်ႁဝ်းၼႆႉ တေၸၢင်ႈၵတ်းယဵၼ်ႁိၼ်ႉၼွၼ်း ၶိုၼ်ႈယႂ်ႇယဝ်ႉႁိုဝ်ၼႆ...
လွင်ႈလွတ်ႈလႅဝ်း မိူင်းႁဝ်းၶႃႈၼႆႉ ဢမ်ပႆႇမီး ….. ၶႂ်ႈလႆႈလွင်ႈလွတ်ႈလႅဝ်း ဢၼ်ၸိုဝ်ႈၸႂ်ႈထုၵ်ႇမႅၼ်ႈ၊ ဢၼ်တႄႉ၊ ဢၼ်မီးလွင်ႈသုၼ်ႇလႆႈထၢင်ႇႁၢင်ႈတွၼ်ႈတႃႇၵူၼ်းမိူင်း တဵမ်တဵမ်ထူၼ်ႈထူၼ်ႈ
ၵူၼ်းမိူင်းႁဝ်းလႆႈလွင်ႈလွတ်ႈလႅဝ်းတီႈ ဢိင်းၵလဵၵ်ႈမႃးၵေႃႈမီး 70 ပီယဝ့်။ ၵူၺ်းၵႃႈ လွင်ႈလွတ်ႈလႅဝ်း ၼႆႉဢမ်ႇ ပႆႇလႆႈႁပ်ႉသေဢိတ်း။ ပေႃးဝႃႈ ဢဝ်သုၼ်ႇလႆႈ ၵူႈမိူင်းမိူင်းဝႃႈၼႆၸိုင်... 1. တၢင်းႁၼ်ထိုင်၊တၢင်းဝူၼ်ႉ၊ တၢင်းလၢတ်ႈ၊ တၢင်းတႅမ်ႈ...
သင်ဝႃႈၵိုတ်းပၢင်တိုၵ်းလႆႈဝႆးဝႆး ၸင်ႇတေလႆႈလွင်ႈလွတ်ႈလႅဝ်းဢၼ်မၢၼ်ႇမႅၼ်ႈ
ဝၼ်းထိ 2 လိူၼ်ၵျၼ်ႊၼိဝ်ႊရီ ၵၢင်ၶမ်ႈ 9 မူင်းပၢႆ ဢူၺ်းၵေႃႉၶႃႈႁဝ်း ၵိုင်ႉၵၢင်ႉထၢမ်မႃးဝႃႈ “ၼၢႆးၼူၼ်း - လၢတ်ႈပၼ်ၵႂၢမ်းၼႂ်းဢူၵ်းၼႂ်းၸႂ် ဢၼ်ႁၼ်ထိုင်ၼိူဝ်ဝၼ်းလွတ်ႈလႅဝ်းၵွၼ်းၶေႃၶွပ်ႈထူၼ်ႈ 70 ပီလူး...


text:
ဝၼ်းၸိူဝ်ႉၸၢတ်ႈၸိုင်ႈတႆး ( Shan State National Day) ၼႂ်းပီ 2018 ၼႆႉၶွပ်ႈထိုင် 71 ပီတဵမ် မိူဝ်ႈဝၼ်းတီႈ 7 February ၼႆႉၼႆၼၼ်ႉ ၵူၼ်းၶိူဝ်းတႆးႁဝ်း၊ ၵူၼ်းၸၢဝ်းၶိူဝ်းတႆးႁဝ်း ႁူႉၵၼ်ၵူႈၵေႃႉ။
ဝၼ်းၸိူဝ်ႉၸၢတ်ႈၸိုင်ႈတႆးၼႆႉ တႄႇမီးမႃး မိူဝ်ႈလႂ်ၼႆၼၼ်ႉၵေႃႈ ႁူႉပွင်ႇၵၼ်ၵူႈၵေႃႉ။ ဝၼ်းတီႈ 7 လိူၼ်ၾႅပ်ႊ ၿိဝ်ႊရီႊ ပီ 1947 တီႈဝဵင်းပၢင်လူင်။ ပဵၼ်မႃးယွၼ်ႉသင် ပဵၼ်ဝႃႈယွၼ်ႉဝၼ်းဢၼ်ၸဝ်ႈၾႃႉမိူင်းတႆးလႄႈ ၵူၼ်းဢွၼ် ႁူဝ်မိူင်း တႆး ႁူမ်ႈပဵၼ်ၼမ်ႉၼိုင်ႈၸႂ်လဵဝ်ၵၼ်။ ပိူဝ်ႈတႃႇၵၢမ်ႇၸႃႇတႃႇမိူင်းတႆး ယူႇၼ်ႂးမိုဝ်းၵူၼ်းမိူင်းတႆးမိူဝ်ႈၼႃႈ ၼႆၼၼ်ႉၵေႃႈ ႁူႉၵၼ်ပွင်ႇ ၵၼ်ၵူႈၵေႃႉ။
ယွၼ်ႉဝၼ်းၸိူဝ်ႉၸၢတ်ႈၸိုင်ႈတႆး ဝၼ်းတီႈ 7 လိူၼ်ၾႅပ်ႊၿိဝ်ႊရီႊ ပီ 1947 ၸင်ႇၵိူတ်ႇမီးမႃး ဝၼ်းမိူင်းႁူမ်ႈတုမ် မျၢၼ်ႇမႃႇ ဝၼ်းတီႈ 12 လိူၼ်ၾႅပ်ႊၿိဝ်ႊရီႊ ပီ 1948 မႃးတေႃႇဝၼ်းမိူဝ်ႈၼႆႉၼႆၼၼ်ႉၵေႃႈ ၵူၼ်းၵၢၼ်မိူင်း ၼႂ်းမိူင်း မၢၼ်ႈမိူင်းတႆးႁူႉၶေႃႈမုလ်းၵူႈၵေႃႉမိူၼ်ၵၼ်။ မႄႈၵိူတ်ႇဝၼ်းၸိုင်ႈမိူင်းႁူမ်ႈတုမ်မျၢၼ်ႇမႃႇ ပဵၼ်ဝၼ်းၸိူဝ်ႉ ၸၢတ်ႈၸိုင်ႈ တႆးၼႆၵေႃႈ တေဢမ်ႇမီးၽႂ်လိုမ်းၼင်ႇၵၼ်။ ၸိူဝ်းလိုမ်းလွင်ႈၼႆႉ တေမီးၵႃႈၵူၼ်းႁဵတ်းၵႅင်ႈၵူၺ်းယူႇ။
ဝၼ်းမိူင်းတႆးၸွင်ႇၸႂ်ႈ? ဝၼ်းမိူင်းတႆး (Shan Land) ဢမ်ႇၸႂ်ႈ/ဢမ်ႇမႅၼ်ႈ။ မိူင်းတႆးမီးမႃး ႁဵင်ပီလိူဝ်ယဝ်ႉ။ ဝၼ်း ၸႄႈမိူင်းတႆးၸွင်ႇမႅၼ်ႈႁိုဝ်? ဝၼ်းၸႄႈၶိူဝ်းတႆး (Shan State Day) ၵေႃႈဢမ်ႇမႅၼ်ႈ။ ဝၼ်းၸႄႈမိူင်းတႆးတိုၵ်ႉ ႁႃတႄႇႁွင်ႉ မႃးဝၢႆးလင်ပီ 1947 (ပၢၼ်မသလ)ၼႆႉၵူၺ်း။ ၸင်ႇဝႃႈပိုၼ်းတေလႆႈပဵၼ်- ဝၼ်းၸိူဝ်ႉၸၢတ်ႈၸိုင်ႈတႆး (Shan State National Day) ၼႆၵူၺ်း။ ၸင်ႇတေထုၵ်ႇမႅၼ်ႈၸွမ်းငဝ်းလၢႆးဢၼ်ပဵၼ်မႃးလႄႈ ဢၼ်ပဵၼ်ယူႇမိူဝ်ႈ လဵဝ်။
ၼႂ်းဝၼ်းၸိူဝ်ႉၸၢတ်ႈၸိုင်ႈတႆးၼႆႉ ဢၼ်ၸိူဝ်းႁဝ်းၸၢဝ်းတႆး ထုၵ်ႇလီႁဵတ်းမီးသင်? မီးလၢႆလွင်ႈ -(1) မၵ်းမၼ်ႈၵၢၼ် ငၢၼ်းၵၼ်၊ (2) မၵ်းမၼ်ႈၽွၼ်းၵၢၼ်ၵၼ်၊ (3) ယုၵ်ႉယွင်ႈၼမ်ႉၸႂ်ၵၼ် ၸၢဝ်းၶိူဝ်းၵၼ် ၸဵမ်ၸိူဝ်းၼႆႉ။
ဝၢႆးလင် ဝၼ်းၸိူဝ်ႉၸၢတ်ႈၸိုင်ႈတႆး 71 ပီ ၼႂ်းပီ 2018 ၼႆႉ ဢၼ်ႁဝ်းထုၵ်ႇလီႁဵတ်းမီးသင်လၢႆလၢႆ ႁႂ်ႈပေႃးမီး ၽွၼ်းလီတႃႇမိူင်းတႆးႁဝ်း မီးလၢႆလွင်ႈယူႇ။ ၵူၺ်းလူဝ်ႇပဵၼ်ဢၼ်ႁဵတ်းပဵၼ်လႆႈ (ဢၼ်တေႁဵတ်းပဵၼ်လႆႈ) ၼၼ်ႉ ၸင်ႇတေၵိူတ်ႇမီးၽွၼ်းလီတႃႇမိူင်းတႆးႁဝ်း ႁၼ်ထိုင်ၼင်ႇၼႆ။
ပဵၼ်သင်လႃႇ ဢၼ်တေႁဵတ်းလႆႈလႄႈ မီးၽွၼ်းလီတႃႇမိူင်းတႆးၼၼ်ႉ။ လူဝ်ႇၾိုၵ်းႁဵတ်းၸိူင်ႉၼႆ ႁႂ်ႈပေႃးၾင်ယူႇၼႂ်းၸႂ်ၵၼ် ၵူႈၵေႃႉ – (သိင်ႇၼႆႉၵမ်းလဵဝ်)
1) ဢမ်ႇလႃႇၵၼ်၊ ဢမ်ႇသႄႉၼႄးၵၼ်၊ ဢမ်ႇႁႃတၢင်းၽိတ်းၵၼ်။
2) ပၼ်ႁႅင်းၸႂ်ၵၼ်၊ ပၼ်သတိၵၼ်၊ ပၼ်တၢင်းႁၼ်ထိုင်ၵၼ်။
3) ၵႆႉတၵ်ႉတၢႆးၵၼ်၊ ၶဝ်ႈႁႃသူႇၸႂ်းၵၼ်၊ ပိၼ်ႇပႆႇၸွႆႈထႅမ်ၵၼ်။
ႁဵတ်းလႆႈသၢမ်ယိူင်ႈၼႆႉၵေႃႈ ပဵင်းပေႃးယဝ်ႉ တႃႇၼိုင်ႈပီ ႁၼ်ထိုင်ၼင်ႇၼႆ။ ၼႆႉပဵၼ်ၵၢၼ်ဢၼ်ႁဵတ်း လႆႈငၢႆႈ (တေႁဵတ်းလႆႈ- တေႁဵတ်းပဵၼ်လႆႈ) လႄႈ ၵိူတ်ႇမီးၽွၼ်းလီတႃႇမိူင်းတႆး ၼႂ်းဝၼ်းၼႃႈ။ ပိၼ်ႇတူၺ်းတၢင်း ႁၼ်ထိုင် (ၶေႃႈယုမ်ႇယမ်) Mindset ၼႆယဝ်ႉ ႁဵတ်းသၢင်ႈ Conduct ၸွမ်းမၢႆးသႅတ်ႉၼႆႉ ယုမ်ႇမၼ်ႈဝႃႈတေၵိူတ်ႇ ၽွၼ်းပၢင်ႈၵၢၼ်ငၢၼ်းႁႂ်ႈႁၼ်ၼႂ်းတႃယူႇ ဢမ်ႇႁၢင်ႉ။


text:
Wp/shn/ပၢင်သၢင်း၊ ၸႄႈဝဵင်း
ၸႄႈဝဵင်းပၢင်သၢင်း (IPA: [pɑ̌ŋ sʰɑ́ŋ]; မၢၼ်ႊ: ပန်ဆန်းမြို့နယ် ) ၼႆႉပဵၼ်ႄၸႄႈဝဵင်းဢၼ်မီးၼႂ်း တိူင်းဝႃႉၽွင်းငမ်းႁင်းၶေႃ[2] ၊ ၸႄႈမိူင်းတႆး၊ မိူင်းမျႅၼ်ႇမႃႇသေ တီႈပၵ်းလုမ်း ၸႄႈဝဵင်းတႄႉ ပဵၼ်တီႈ ဝဵင်းပၢင်သၢင်းယဝ်ႉ။ မိူဝ်ႈပႆႇထိုင် ပီ ႑႙႙႕ ၼႆႉ တီႈၸႄႈဝဵင်းၼႃးၽၢၼ်းၼႆႉ ႁူဝ်ၼမ်ၵူၼ်း မီး ႕႑,႘႙႕ ၵေႃႉသေ ၼႂ်းၼၼ်ႉၼၼ်ႉ ၵူၼ်းၸၢဝ်းၶိူဝ်း ဝႃႉ မီးၵႂႃႇ ႒႔,႑႔႕ ၵေႃႉယဝ်ႉ။[3]
တွၼ်ႈတႃႇ သိုပ်ႇတူၺ်းထႅင်ႈ[edit]
ၽိုၼ်ဢိင်[edit]
- ↑ Google Earth
- ↑ Map of Shan State
- ↑ "Self-administered areas and zones"


text:
လုၵ်ႈႁဵၼ်း 18 ၵေႃႉ ၸႄႈဝဵင်းမိူင်းၵိုင် သိုဝ်ႉၵိၼ်ၶဝ်ႈမုၼ်းၼမ်ႉၶႅင်ဝၢၼ် Ice-Cream သေ ပဵၼ်ၵွင်ႉ မဝ်း၊ ႁၢၵ်ႈ လႄႈလႆႈသူင်ႇယႃတူဝ်တီႈႁူင်းယႃလူင်ၵူၼ်းမိူင်း ၸႄႈဝဵင်းမိူင်းၵိုင် ဝႃႈၼႆ။
ဝၼ်းတီႈ 29/11/2017 ယၢမ်းၵၢင်ဝၼ်း 12 မူင်းၶိုင်ႈၼၼ်ႉ လုၵ်ႈႁဵၼ်း ၼႂ်းႁူင်းႁဵၼ်းၸၼ်ႉသုင် (ဢထၵ) ၸႄႈဝဵင်း မိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း သိုဝ်ႉၵိၼ်ၼမ်ႉၶႅင်ဝၢၼ်(ယေႇၶႄးၶျွင်း) သေ ဢွၼ်ၵၼ် မဝ်း၊ ႁၢၵ်ႈ မေႃသွၼ်/ ၶူးသွၼ် သူင်ႇလုၵ်ႈႁဵၼ်းၵႂႃႇယူတ်းယႃ တီႈႁူင်းယႃၼႂ်းၸႄႈဝဵင်းမိူင်းၵိုင် ၵမ်းလဵဝ် ဝႃႈၼႆ။
ၸၢႆးသႅင်မိူင်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းမိူင်းၵိုင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်းၶၢႆၼမ်ႉၶႅင် ဝၢၼ်ၼႆႉ မၼ်းလုၵ်ႉတၢင်းသီႇပေႃႉသေ တၢင်ႇၵႃးမႃးၶၢႆ။ ဢမ်ႇၸႂ်ႈၵူၼ်းၼႂ်းပိုၼ်ႉတီႈ။ လုၵ်ႈႁဵၼ်း ဢၼ်မႃးသိုဝ်ႉၵိၼ် သမ်ႉ ပဵၼ်လုၵ်ႈဢွၼ်ႇသႅၼ်း ၸၼ်ႉမူႇလ၊ ၸၼ်ႉၵၢင် ။ တေလႆႈ ဝႃႈၵိၼ်ၽိတ်း ၼၼ်ႉၶႃႈယဝ်ႉ။ ယၢမ်းလဵဝ်တႄႉ မေႃယႃၶဝ်လၢတ်ႈ ဝႃႈလုၵ်ႈဢွၼ်ႇ ၸိူဝ်းၼၼ်ႉ ဢမ်ႇပေႃးလႆႈမႆႈၸႂ်ယဝ်ႉ” ဝႃႈၼႆ။
ၼမ်ႉၶႅင်ဝၢၼ်ၼႆႉ ပဵၼ်မိၵ်ႈ (မိုက်ကယ်) MICHAEL ။ လုၵ်ႈဢွၼ်ႇသိုဝ်ႉၵိၼ်ယဝ်ႉ ဢွၼ်ၵၼ်မဝ်း၊ ႁၢၵ်ႈ။ မၢင်ၵေႃႉ သမ်ႉမီးပႃးလူမ်းမႆႈ(ၼၢဝ်) ၵမ်းလဵဝ် ဝႃႈၼႆ။
လုၵ်ႈဢွၼ်ႇႁဵၼ်း 18 ၵေႃႉ ဢၼ်ယူတ်းယႃ တူဝ်တီႈႁူင်းယႃၼၼ်ႉ လုၵ်ႈႁဵၼ်းၸၼ်ႉမူလ(မူလတန်း) ၸၢႆး 2 ၵေႃႉ၊ ၸၼ်ႉၼိုင်ႈ ယိင်း 1 ၵေႃႉ၊ ၸၼ်ႉသွင် ၸၢႆး 1 ၵေႃႉ၊ ယိင်း 5 ၵေႃႉ။ ၸၼ်ႉသၢမ် ၸၢႆး 1 ၵေႃႉ၊ ယိင်း 2 ၵေႃႉ။ ၸၼ်ႉသီႇ ၸၢႆး 2 ၵေႃႉ။ ၸၼ်ႉႁႃႈ ယိင်း 1 ၵေႃႉ။ ၸၼ်ႉႁူၵ်း ယိင်း 1 ၵေႃႉ။ ၸၼ်ႉၸဵတ်း ၸၢႆး 2 ၵေႃႉ ႁူမ်ႈၵၼ် 18 ၵေႃႉ။ ယၢမ်းလဵဝ်တႄႉ လီၶိုၼ်ႈမႃးယဝ်ႉ။ မၢင်ၵေႃႉ ပေႃးမႃးႁူင်းႁဵၼ်းၶိုၼ်းယဝ်ႉ ဝႃႈၼႆ။
ၶေႃႈမုၼ်း / ၶၢဝ်ႇပၢင်လူင်


text:
Welcome to Tai freedom
သိုၵ်းမၢၼ်ႈ မဝ်းလဝ်ႈ ဢဝ်ၵွင်ႈယိုဝ်းၼႂ်းႁိူၼ်းၵူၼ်းမိူင်း
- Created on 07 September 2017
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉ ၶလယ 248 ဢၼ်ငဝ်ႈတပ်ႉ ပၵ်းတပ်ႉဝႆႉတီႈ ဝဵင်းမိူင်းၼၢႆး ယူႇၽၢႆႇတႂ်ႈၵုမ်းၵမ် ငဝ်ႈငုၼ်းၽႅၼ်ၵၢၼ် ယၢၼ်ႇသိုၵ်း(ၸၵၶ) မၢႆ - 2 တိူင်းသိုၵ်း ဝၼ်းဢွၵ်ႇ ဝဵင်းလူင်တူၼ်ႈတီးၼၼ်ႉ မဝ်းလဝ်ႈ တီႈၼႂ်းႁိူၼ်း ၵူၼ်းမိူင်းသေ ဢဝ်ၵွင်ႈယိုဝ်း ၼႂ်းႁိူၼ်းၵူၼ်းမိူင်းပႃး ဝႃႈၼႆ။
ၸုမ်းၽွမ်ႉႁူမ်ႈ ႁႅင်းၵၢၼ်ယၢၼ်မိူင်း ၸွႆႈထႅမ်ၶူဝ်းၶွင်ငိုၼ်းတွင်း RCSS/SSA တင်းၼမ်
- Created on 06 September 2017
- Written by တႆးလွတ်ႈလႅဝ်း
ပေႃႈမႄႈၵူၼ်းမိူင်း ထုင်ႉမၢဝ်း မိူင်းတႆးပွတ်းႁွင်ႇ ဢၼ်ႁဵတ်းၵၢၼ် သႂ်ႇၸိုဝ်ႈၸုမ်းဝႃႈ ၸုမ်းၽွမ်ႉႁူမ်ႈ ႁႅင်းၵၢၼ်ယၢၼ်မိူင်းၼၼ်ႉ ၸွႆႈထႅမ် ၶဝ်ႈၼမ်ႉတၢင်းၵိၼ် လႄႈ ငိုၼ်း တင်းၼမ် တွၼ်ႈတႃႇၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူၵ်းပုၼ်ႈၽွၼ်း မီးၼႂ်းၼႃႈသိုၵ်း မိူင်းတႆးပွတ်းႁွင်ႇ။
JMC-S လူင်းႁူပ်ႉထူပ်း ပေႃႈမႄႈၵူၼ်းမိူင်းတႆး ပွတ်းၸၢၼ်း ၼႂ်းသီႇၸႄႈဝဵင်း
- Created on 06 September 2017
- Written by တႆးလွတ်ႈလႅဝ်း
ၶွမ်ႇမတီႇႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း ၸၼ်ႉၸႄႈမိူင်း မိူင်းတႆး (JMC-S/ Shan) လူင်းႁူပ်ႉထူပ်း သပ်းလႅင်းၼႄ ပေႃႈမႄႈၵူၼ်းမိူင်းၸိုင်ႈတႆး ၼႂ်းၸႄႈဝဵင်း မိူင်းၼၢႆး၊ မွၵ်ႇမႆႇ၊ မိူင်းပွၼ်၊ ႁူဝ်ပူင်း ၵဵဝ်ႇၵပ်းလွင်ႈလိၵ်ႈႁူမ်ႈမၢႆ NCA၊ လွင်ႈပိူင်တိုဝ်းၵမ်သိုၵ်း COC လႄႈ လွင်ႈၵၢၼ်တိူင်ႇထိုင် ၸဵမ်ၵႂႃႇၸိူဝ်းၼႆႉ။
ၶိူင်ႈမိၼ်ၽိုၵ်းတိုၵ်းသိုၵ်းမၢၼ်ႈ ႁၢႆလၢႆ
- Created on 06 September 2017
- Written by တႆးလွတ်ႈလႅဝ်း
ၶိူင်ႈမိၼ်-Jet G-4 ၶွင်တပ်ႉသိုၵ်းမၢၼ်ႈ လမ်းၼိုင်ႈ ၽွင်းတိုၵ်းမိၼ် ၽိုၵ်းၽွၼ်ႉလၢႆးတိုၵ်းဝႆႉယူႇၼၼ်ႉ လႆႈၶၢတ်ႇလွင်ႈၵပ်းသိုပ်ႇသေ ႁၢႆလၢႆၵႂႃႇၼႂ်းၵႄႈ သဵၼ်ႈတၢင်းၵၢၼ်မိၼ် ပတဵင်ႇ-ႁိၼ်းတႃႇတ-ၵွ-ပတဵင်ႇ၊ ပႃးၽူႈၵွၼ်းၶိူင်ႈမိၼ် ၸၼ်ႉၸဝ်ႈႁၢၼ် ၼႆယဝ်ႉ။
ပေႃႈမႄႈၵူၼ်းမိူင်း မိူင်းၽျၢၵ်ႈ သၢၼ်ၶတ်းလွင်ႈၵုမ်ႇမၼီႇ ဢေႃးသတေးရီးယႃး တေၵႂႃႇၶုတ်ႉႁေႈ
- Created on 05 September 2017
- Written by တႆးလွတ်ႈလႅဝ်း
ၸုမ်းပႃႇတီႇသိူဝ်ၽိူၵ်ႇ (SNDP) ဢွၼ်ႁူဝ် ပေႃႈမႄႈၵူၼ်းမိူင်း ၼႂ်းဢိူင်ႇႁူဝ်ၼႃး ၸႄႈဝဵင်းမိူင်းၽျၢၵ်ႈ ၸႄႈတွၼ်ႈ မိူင်းၽျၢၵ်ႈသေ ၸတ်းႁဵတ်းပၢင်ၵုမ် သၢၼ်ၶတ်း လွင်ႈၵုမ်ႇမၼီႇ ဢေႃးသတေးရီးယႃး (Australia) ဢၼ်တေ ၶဝ်ႈၵႂႃႇၵုၼ်ႉႁႄႈ ဝႃႈၼႆ။
More Articles...
- မၵ်းမၼ်ႈ ပိုၼ်ႉတီႈမွင်ႇတေႃး ပဵၼ်တီႈႁၢင်ႈသိုၵ်း
- ၸုမ်းၵေႃႇၵၢၼ်ႁၢႆႉသုတ်းယွတ်ႈ ARSA တိုၵ်ႉသိုပ်ႇႁဵတ်းလွင်ႈ တိုၵ်းယိုဝ်းၾႆးၽဝ်ဝၢၼ်ႈ
- တီႉၺွပ်းလႆႈ ၽူႈလူင်းမိုဝ်းၵေႃႇၵၢၼ်ႁၢႆႉသုတ်းယွတ်ႈ ARSA ၼိုင်ႈၵေႃႉ
- ယေႈငိုၼ်း (BANK) လႄႈ ၽူႈယိပ်းသၢႆမၢႆ ၵၢၼ်လုမ်း ၽၢႆႇဢုပ်ႉပိူင်ႇၸႄႈဝဵင်း ဢဝ်ၵိၼ်ငိုၼ်းလၢႆ တီႈၵူၼ်းမိူင်းတၢင်ႇယွၼ်း
- မၢၵ်ႇတႅၵ်ႇတီႈမူႇၸေႊ


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၵူၼ်းမိူင်းၺႃးမတ်ႉၼွၼ်းတၢၵ်ႇၵတ်း ယွၼ်ႉသိုၵ်းမၢၼ်ႈ ၵိၼ်လဝ်ႈမဝ်းသေ ႁၢတ်ႇၵွင်ႈယိုဝ်းၼႂ်းဝၢၼ်ႈ
- Details
- Created on 12 January 2018
- Written by တႆးလွတ်ႈလႅဝ်း
သိုၵ်းမၢၼ်ႈၵေႃႉၼိုင်ႈ ၵိၼ်လဝ်ႈမဝ်းႁႅင်း ဢမ်ႇထိင်းတူဝ်ၵဝ်ႇလႆႈသေ ႁၢတ်ႇၵွင်ႈယိုဝ်း ၼႂ်းဝၢၼ်ႈတေႃႉၽေႇ ဢိူင်ႇၵုၼ်ၵေႃႇ ၸႄႈဝဵင်းၵျွၵ်းမႄး ၸမ်သိပ်းၵမ်း၊ သိုၵ်းမၢၼ်ႈၽၢႆႇၼိူဝ် ၵၢဝ်ႇၼႄးဝႃႈ ၵူၼ်းဝၢၼ်ႈၶၢႆလဝ်ႈပၼ်ၼႆသေ တီႉမတ်ႉဢဝ် ၸဝ်ႈလၢၼ်ႉ လႄႈ ၵေႃႉၵႂႃႇႁပ်ႉႁွင်း ၼွၼ်းတၢၵ်ႇၵတ်း တင်းၶိုၼ်း ၼႆယဝ်ႉ။
မိူဝ်ႈဝၼ်းထီႉ 09 January 2018 ယၢမ်းၵၢင်ၶမ်ႈ သိုၵ်းမၢၼ်ႈၵေႃႉၼိုင်ႈ ၵႂႃႇသိုဝ်ႉၵိၼ်လဝ်ႈ တီႈလၢၼ်ႉ ၸၢႆးငဵင်း ၼႂ်းဝၢၼ်ႈတေႃႉၽေႇ မဝ်းႁႅင်း ထိုင်တီႈဢမ်ႇထိင်းတူဝ်ၵဝ်ႇလႆႈသေ မွၵ်ႈ 20:00-မူင်းၼၼ်ႉ ႁၢတ်ႇၵွင်ႈယိုဝ်း ၼႂ်းဝၢၼ်ႈ ၵႂႃႇၵူႈႁူးၵူႈတၢင်း တႃႇပႅတ်ႇၵဝ်ႈၵမ်း ႁဵတ်းႁႂ်ႈၵူၼ်းမိူင်းတူၵ်းၸႂ်တိုၼ်ႇ။
ဝၢႆးၼၼ်ႉ သိုၵ်းမၢၼ်ႈၽၢႆႇၼိူဝ် ၶိုၼ်းႁွင်ႉဢဝ်တူဝ်သိုၵ်းမၢၼ်ႈ ၵေႃႉယိုဝ်းၵွင်ႈ ၵႂႃႇတီႈပၢင်သဝ်းသေယဝ်ႉ ယၢမ်း 20:15-မူင်း ၶိုၼ်းၵၢဝ်ႇၼႄး ၸၢႆးငဵင်း ၵေႃႉပဵၼ်ၸဝ်ႈၶွင်လၢၼ်ႉဝႃႈ ၶၢႆပၼ်လဝ်ႈၵူၼ်းသိုၵ်းၼႆသေ တီႉမတ်ႉဢဝ်မၼ်းၸၢႆးၵႂႃႇ၊ ၵေႃႉပဵၼ် လုင်းၸၢႆးလွတ်ႈ ၵႂႃႇႁပ်ႉႁွင်းသေတႃႉ ၵူၺ်းၵႃႈလႆႈၺႃးသိုၵ်းမၢၼ်ႈ တီႉမတ်ႉဝႆႉထႅင်ႈသေ မတ်ႉဢဝ်ၶဝ်သွင်ၵေႃႉ ၼွၼ်းတၢင်ႇၵတ်း ၸွမ်းၵၼ်ဝႆႉတင်းၶိုၼ်း တေႃႇထိုင်ဝၼ်းထီႉ-10 ယၢမ်းၵၢင်ၼႂ် 07:00-မူင်း ၸင်ႇပွႆႇၶဝ်သွင်ၵေႃႉ ပွၵ်ႈၶိုၼ်းႁိူၼ်းသေ လွၵ်ႇငိူတ်ႈဝႆႉပႃးထႅင်ႈ ၼႆယူႇယဝ်ႉ။
ၸၢႆးငဵင်း ၵေႃႉပဵၼ်ၸဝ်ႈၶွင်လၢၼ်ႉၼႆႉ ဢႃႇယုလႆႈ 26-ပီႊ (လုၵ်ႈၶိုင်ႈတႆး+ပလွင်ႈ) ပဵၼ်လုၵ်ႈၸၢႆး လုင်းသေႃးပၼ + ပႃႈဢိင်ႇ တီႈယူႇဝၢၼ်ႈတေႃႉၽေႇ ၊ လုင်းၸၢႆးလွတ်ႈ ၵေႃႉၵႂႃႇႁပ်ႉႁွင်းသမ်ႉ ဢႃႇယုလႆႈ 48-ပီႊ (ၸၢဝ်းလွႆ)ပဵၼ်လုၵ်ႈ လုင်းလၢမ်း + ပႃႈၵရမ်ႇ တီႈယူႇဝၢၼ်ႈတေႃႉၽေႇ။
ၸၢႆးငဵင်း လႄႈ လုင်းၸၢႆးလွတ်ႈ ၺႃးသိုၵ်းမၢၼ်ႈ လွၵ်ႇငိူတ်ႈ ဝႆႉဝႃႈ- တေဢမ်ႇလႆႈၶၢႆပၼ်လဝ်ႈ သိုၵ်းမၢၼ်ႈ လႄႈ သိုၵ်းၶူဝ်းလၢႆး (RCSS/SSA) ပေႃးဢမ်ႇၼၼ် တေၺႃးတၢင်းၽိတ်း ၼႆယူႇယဝ်ႉ။
မိူဝ်ႈၼႂ်းဝၼ်းထီႉ 08 January 2018 ၼၼ်ႉၵေႃႈ သိုၵ်းမၢၼ်ႈၵေႃႉၼိုင်ႈ ၵိၼ်လဝ်ႈမဝ်းႁႅင်းသေ လႆႈမီးလွင်ႈ ႁၢတ်ႇၵွင်ႈယိုဝ်းၼႂ်းဝၢၼ်ႈ တေႃႉၽေႇ ယဝ်ႉပွၵ်ႈၼိုင်ႈမိူၼ်ၵၼ် ၼႆယဝ်ႉ။
သိုၵ်းမၢၼ်ႈၸုမ်းၼႆႉ လႆႈႁူႉဝႃႈ ပဵၼ်တပ်ႉၵွင် ၶမရ-502 ငဝ်ႈတပ်ႉၵျွၵ်းမႄး ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၼ်ႇသိုၵ်း (ၸၵၶ) မၢႆ-1 ငဝ်ႈငုၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ရမၶ) လႃႈသဵဝ်ႈ၊ ၸဝ်ႈႁၢၼ် ဢွင်ႇၸီႇၽဵဝ်း ဢွၼ်ႁူဝ်ႁႅင်းၵူၼ်း 86-ၵေႃႉသေ လုၵ်ႉတၢင်းဝၢၼ်ႈၵႆႇတၢႆ ၸႄႈဝဵင်းၼမ်ႉသၼ်ႇ တီႈပဵၼ်ပၢင်တိုၵ်းၵၼ်တင်း TNLA ၶဝ်ႈၵႂႃႇၶျႃႉပၢင်သဝ်း ဝႆႉတီႈဝၢၼ်ႈတေႃႉၽေႇ ၸႄႈဝဵင်းၵျွၵ်းမႄး မိူဝ်ႈၼႂ်းဝၼ်းထီႉ 08 January 2018 ပူၼ်ႉမႃးၼၼ်ႉ ၼႆယဝ်ႉ။
တႆးလွတ်ႈလႅဝ်း


text:
ၸွမ်းၼင်ႇၵၢၼ်ႁူပ်ႉထူပ်းဢုပ်ႇၵုမ်ၵၼ် ဝူင်ႈၵၢင်ၸုမ်းၶွမ်ႊပၼီႊၶုတ်းထၢၼ်ႇႁိၼ် တင်းပေႃႈမႄႈၵူၼ်းမိူင်း ဢိၵ်ႇသင်ၶၸဝ်ႈ တီႈမိူင်းၵိုင်ၼၼ်ႉ ယူႇတီႈသင်ၶၸဝ်ႈလႄႈၵူၼ်းမိူင်း
သၢၼ်ၶတ်းလွင်ႈသိုပ်ႇၶုတ်းထၢၼ်ႇႁိၼ် ထႅင်ႈသေ တတ်းမၵ်းပၼ်ၶၢဝ်းယၢမ်းၼိုင်ႈလိူၼ် (တေႃႇထိုင် 13/05/2017) ႁႂ်ႈၶွမ်ႊပၼီႊၶဝ် ထွၼ်ဢွၵ်ႇပွၵ်ႈမိူဝ်း။
ပူၼ်ႉမႃးမိူဝ်ႈဝၼ်းတီႈ 13/04/2017 တင်ႈတႄႇတၢမ်းၶမ်ႈယၢမ်း 5 မူင်းၶိုင်ႈ မီးၵၢၼ်ႁူပ်ႉထူပ်းဢုပ်ႇၵုမ်ၵၼ် ဝူင်ႈၵၢင်ပေႃႈမႄႈၵူၼ်းမိူင်း သင်ၶၸဝ်ႈလႄႈ တူဝ်တႅၼ်းၶွမ်ႊပၼီႊၶုတ်းထၢၼ်ႇႁိၼ်ၶဝ် တီႈဝတ်ႉ/ၵျွင်းၵၢင် ပွၵ်ႉ 4 ဝဵင်းမိူင်းၵိုင်။ ဢၼ်မႃးႁူပ်ႉထူပ်းဢုပ်ႇၵုမ်ၵၼ်ပွၵ်ႈၼႆႉ ဢဵၼ်ႁႅင်းၾၢႆႇၵူၼ်းမိူင်း တင်းသင်ၶၸဝ်ႈမီးမွၵ်ႈ 50 ။ ၼႂ်းၼၼ်ႉပႃးၸဵမ်ၽူႈၵွၼ်းပွၵ်ႉ၊ ၽူႈၵွၼ်းဢိူင်ႇ လုင်းတေႇဝိင်ႇ၊ ၽူႈတႅၼ်းလုင်းၸၢႆးလူင် ၸိူဝ်းၼႆႉ။ ၾၢႆႇတူဝ်တႅၼ်းၶွမ်ႊပၼီႊပျေႉဢွင်ႇႁိူင်း တင်းႁိူင်းမဵတ်ႉတႃႇၶဝ်သမ်ႉ မီးၼၢင်းႁၢၼ်ႇ၊ လုင်းထုၼ်းၸိူဝ်းၼႆႉ-ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၸဝ်ႈတူၼ်ၶူး ဢၵ်ႉၵသေၼ ဝတ်ႉလွႆလႅင် ပွၵ်ႉ 6 ဝဵင်းမိူင်းၵိုင်၊ ၼႂ်းၸုမ်းၽူႈၼမ်းၼႃႈၸႄႈဝဵင်း ၾၢႆႇပွင်ၵၢၼ်သႃသၼႃ လၢတ်ႈဝႃႈ- “မိူဝ်ႈတႄႇမၼ်း မိူဝ်ႈၵၢင်ၼႂ်ၼၼ်ႉ တူဝ်တႅၼ်းၶွမ်ႊပၼီႊၶဝ်မႃးတီႈၵျွင်းလွႆလႅမ်၊ ၶဝ်မႃးလၢတ်ႈဝႃႈ ၶဝ်ၶႂ်ႈယွၼ်းထၢမ်ၵၢင်ၸႂ်ၵူၼ်းမိူင်းလႄႈသင်ၶ၊ ၶဝ်တုၵ်းယွၼ်းဝႃႈ ၶႂ်ႈယွၼ်းႁဵတ်းၶိုၼ်း ၶုတ်းၶိုၼ်းထၢၼ်ႇႁိၼ်။ ၵူၺ်းၵႃႈ သင်ၶလႄႈၵူၼ်းမိူင်းဢမ်ႇၽွမ်ႉၶဝ်၊ ဢမ်ႇပၼ်ၶုတ်း၊ ဢမ်ႇပၼ်ဢဝ်ထႅင်ႈ”- ဝႃႈၼႆ။
ၸွမ်းၼင်ႇ ပၢင်ဢုပ်ႇၵုမ်တီႈဝတ်ႉ/ၵျွင်းၵၢင်ၼၼ်ႉ ပေႃႈမႄႈၵူၼ်းမိူင်းတင်းသင်ၶၸဝ်ႈၶဝ် သၢၼ်ၶတ်းလွင်ႈၶုတ်း ထၢၼ်ႇႁိၼ်၊ ဢမ်ႇပၼ်ၶုတ်းထႅင်ႈၵူၺ်းဢမ်ႇၵႃး ယင်းပၢႆတတ်းမၵ်းၶၢဝ်းယၢမ်း ႁႂ်ႈၶွမ်ႊပၼီႊၶဝ် ထွၼ်ဢွၵ်ႇမိူင်းၵိုင် ပွၵ်ႈမိူဝ်း။
“ၶွမ်ႊပၼီႊၶဝ်မႃးဢုပ်ႇၵုမ်ၸွမ်းတင်းၵူၼ်းမိူင်းပွၵ်ႈၼႆႉ လႆႈႁူႉဝႃႈ ၶဝ်တေၵိုတ်းယိုတ်း လွင်ႈၶုတ်းထၢၼ်ႇႁိၼ်ယဝ်ႉ။ ယူႇတီႈပေႃႈမႄႈၵူၼ်းမိူင်းတင်းသင်ၶၸဝ်ႈၵေႃႈ မၵ်းမၼ်ႈပၼ်ၶၢဝ်းယၢမ်းၶဝ်တႃႇ ၼိုင်ႈလိူၼ်၊ ႁႂ်ႈၶဝ်ဢွၵ်ႇမိူဝ်းၵႂႃႇလိူၼ်ၼႃႈဝၼ်းတီႈ 13 ။ ၵွပ်ႈၼၼ် ပေႃးဝႃႈထိုင်မႃးလိူၼ်မေႊ ဝၼ်းတီႈ 13 ၼႃႈၼႆႉ ၶဝ်တေဢွၵ်ႇမိူဝ်းယဝ်ႉ၊ လွင်ႈၵိုတ်းၵၢၼ်ၶုတ်းထၢၼ်ႇႁိၼ်ၼႆႉ ၶဝ်တေၵိုတ်းၵႂႃႇတင်းပိုၵ်း၊ ၶဝ်တေဢမ်ႇမႃးၶုတ်းထႅင်ႈ။ သင်ဝႃႈၶဝ်မႃးၶုတ်းထႅင်ႈၵေႃႈ ယူႇတီႈၵူၼ်းမိူင်းတင်းသင်ၶၸဝ်ႈ တေသိုပ်ႇတေႃႇသူႈၵႂႃႇထႅင်ႈၵမ်းၼိုင်ႈ”- ၸဝ်ႈတူၼ်ၶူး ဢၵ်ႉၵသေၼ လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ။
ၸဝ်ႈတူၼ်ၶူး သိုပ်ႇလၢတ်ႈထႅင်ႈဝႃႈ-“ၶႂ်ႈတိုၵ်းသူၼ်းပႃးထိုင် တူင်ႇဝူင်းၵူႈမူႇၵူႈၸုမ်း၊ ပႃးၸဵမ်တူင်ႇဝူင်းၵူၼ်းတႆးႁဝ်း၊ ၸုမ်းသိုဝ်ႇ Media တႆးႁဝ်းလႄႈ ၸုမ်းသိုဝ်ႇ Media ၵူႈမူႇၵူႈၸုမ်း၊ ၶႅၼ်းတေႃႈပၵ်းႁူပၵ်းတႃ ပႂ်ႉတူၺ်းၸွမ်းပၼ် သၢႆငၢႆၵၢၼ်ၶုတ်းထၢၼ်ႇႁိၼ် ပႃးၸဵမ်ၵၢၼ်ၶုတ်းႁႄႈၶုတ်းၽွႆႈ ၼႂ်းၸႄႈဝဵင်းမိူင်းၵိုင် ဢၼ်ၵူၼ်းမိူင်းၵိုင်ႁဝ်း သၢၼ်ၶတ်းယူႇၼၼ်ႉ၊ ၶႅၼ်းတေႃႈၸုၵ်းမၼ်ႈယူႇၾၢႆႇၵူၼ်းမိူင်းသေယဝ်ႉ ပႂ်ႉလူလွမ်တူၺ်းပႃးၵႂႃႇၶိုတ်းတၼ်း သေၵမ်း။ ယူႇတီႈပေႃႈမႄႈၵူၼ်းမိူင်းလႄႈသင်ၶၸဝ်ႈၶဝ်တႄႉ တိုၼ်းတေတေႃႇသူႈၵႂႃႇတိၵ်းတိၵ်း။ သင်ၸိူဝ်ႉဝႃႈတိုၵ်ႉသိုပ်ႇသၢၼ်ၶတ်း ၵၢင်ၸႂ်ပေႃႈမႄႈၵူၼ်းမိူင်းၵႂႃႇယူႇၼႆတႄႉ ႁူဝ်ၵူၼ်းဢၼ်တေမႃးၼႄ ဢဵၼ်ႁႅင်းတၢင်းၼႃႈၼႆႉ တေၼမ်တိူဝ်းလိူဝ်ၼႆႉလၢႆပုၼ်ႈၵွၼ်ႇ”-ဝႃႈၼႆ။
ၽူႈတႅၼ်းသၽႃးၵူၼ်းမိူင်း မိူင်းၵိုင် ၸၢႆးသႅင်မိူင်း ၵေႃႈလၢတ်ႈဝႃႈ-“ၶႃႈႁဝ်းတႄႉၵေႃႈ ၸွမ်းၼင်ႇၵၢင်ၸႂ် ၵူၼ်းမိူင်းသေ မိူဝ်ႈလိူၼ်ၾႅပ်ႊၿိဝ်ႊရီႊ ဝၼ်းတီႈ 26 ၼၼ်ႉ လႆႈႁဵတ်းၶေႃႈထၢမ်ၵႂႃႇတီႈသၽႃးယဝ်ႉ။ ဝၢႆးသေၼၼ်ႉ ၵူၼ်းမိူင်းဢဵၼ်ႁႅင်းသီႇႁဵင်ပၢႆၼႄၵၢင်ၸႂ်သၢၼ်ၶတ်းၵေႃႈ ယဝ်ႉတူဝ်ႈၵႂႃႇယဝ်ႉ၊ ၵွပ်ႈပိူဝ်ႈၼၼ် ၸွမ်းၼင်ႇသုၼ်ႇလႆႈ/ ပုၼ်ႈၽွၼ်းၶႃႈႁဝ်းမီးၼၼ်ႉတႄႉ ႁဵတ်းၸွမ်းၼင်ႇၶၵ်ႉတွၼ်ႈမၼ်းၵႂႃႇယဝ်ႉ၊ ပႂ်ႉထွမ်ႇငိၼ်းၶေႃႈတွပ်ႇၾၢႆႇ လူင်ပွင်ၸိုင်ႈၶဝ်ၵူၺ်းယဝ်ႉ”။
ယူႇတီႈၶႃႈႁဝ်းပဵၼ်ၽွင်းတႅၼ်း ပဵၼ်တူဝ်တႅၼ်းၵူၼ်းမိူင်းၵေႃႉၼိုင်ႈသေ ၸွမ်းၼင်ႇၵၢင်ၸႂ်ပေႃႈမႄႈၵူၼ်းမိူင်းၼၼ်ႉ ၶႃႈႁဝ်းတေၸုၵ်းမၼ်ႈၾၢႆႇပေႃႈမႄႈၵူၼ်းမိူင်းၵူၺ်း။ လိူဝ်သေၼၼ်ႉ ၶႂ်ႈတိုၵ်းသူၼ်းပႃးၵူႈမူႇၵူႈၸုမ်း ၵူႈၾၢႆႇၵူႈပႃႈဝႃႈ ၵၢၼ်ဢၼ်ၵူၼ်းမိူင်းဢမ်ႇလႆႈၸႂ်၊ ၵၢၼ်ဢၼ်ၵူၼ်းမိူင်းသၢၼ်ၶတ်းၼၼ်ႉ ႁႂ်ႈငိူင်ႉဝႄႈပၼ်၊ ႁႂ်ႈႁၼ်ထိုင်ၼမ်ႉၸႂ်ၵူၼ်းမိူင်းလႄႈ ႁႂ်ႈႁၼ်ထိုင်ၵၢင်ၸႂ်ပေႃႈမႄႈၵူၼ်းမိူင်းသေသေၵမ်း”- ဝႃႈၼႆ။
ပူၼ်ႉမႃးမိူဝ်ႈဝၼ်းတီႈ 11/04/2016 သင်ၶၸဝ်ႈလႄႈၵူၼ်းဝၢၼ်ႈၵူၼ်းမိူင်း၊ ၽူႈတႅၼ်းၵူၼ်းမိူင်း၊ ၸဝ်ႈၼႃႈတီႈ၊ ၽူႈၵွၼ်းဢိူင်ႇ၊ ၵူၼ်းၼုမ်ႇယိင်းၸၢႆးၶဝ် ၶွၼ်ႈတုမ်ၵၼ်တီႈၸဝ်ႈမိူင်း ၾၢႆႇၼိူဝ်ဝၢၼ်ႈလွႆသဵဝ်ႈ ဢိူင်ႇဝၢၼ်ႈယၢတ်ႇ ၸႄႈဝဵင်းမိူင်းၵိုင်။ တုၵ်းယွၼ်းႁႂ်ႈၵိုတ်းယိုတ်း လွင်ႈၶုတ်းထၢၼ်ႇႁိၼ်လႄႈ ၸတ်းပႃးပၢင်ၵၢဝ်ႇၵိၼ်ႇ၊ ၵွပ်ႈဝႃႈ ၵၢၼ်ၶုတ်းထၢၼ်ႇႁိၼ် ပဵၼ်ၵၢၼ်ယႃႉလူႉလႅဝ်သၽႃႇဝ။ ၶေႃႈၵၢဝ်ႇၵိၼ်ႇၼၼ်ႉမီးဝႃႈ ၸုမ်းဢၼ်ၶုတ်းထၢၼ်ႇႁိၼ် တီႈၼႂ်းမိူင်းႁဝ်း ႁႂ်ႈထူပ်းၽေးၶဵၼ်၊ ႁႂ်ႈၸဵဝ်းလူႉလႅဝ်၊ ႁႂ်ႈၸဵဝ်းတၢႆ၊ ႁႂ်ႈၵွတ်းၽၢၼ်သေၵမ်း- ၼႆယဝ်ႉ။


text:
မႃးႁူႉၸၵ်းပီမႂ်ႇသွၼ်းၼမ်ႉၵၼ်
ၼိုင်ႈပီတီႈဢေႇသုတ်း တေလႆႈထူပ်းပီမႂ်ႇတႆး၊ ယဝ်ႉပီမႂ်ႇလုမ်ႈၾႃႉ၊ ပီမႂ်ႇၶႄႇလႄႈပီမႂ်ႇသွၼ်းၼမ်ႉ ပၼ်ႇပဵၼ်သင်ၶရယူႇၸိူင်ႉၼႆ ဢမ်ႇယဝ်ႉဢမ်ႇတူဝ်ႈ။ ပီမႂ်ႇသွၼ်းၼမ်ႉ ပဵၼ်ၾိင်ႈထုင်းႁိၼ်ႊတူႊ ၶွင်ၸၢဝ်းၵလႃး မိူင်းၸမ်ႇပူႇတီႇပႃႇ (ဢိၼ်ႊၻီႊယိူဝ်ႊ) ၸိူဝ်းၼပ်ႉယမ်ၶုၼ်သၢင်ပြၢမ်ႇမႃႇၶဝ်ဢွၼ်တၢင်း။ ဝၢႆးမႃးၸင်ႇလႆႈၽႄႈလႆၶဝ်ႈမႃးၼႂ်းမိူင်း ၾင်ႇတၢင်းဢွၵ်ႇမႄႈၼမ်ႉပၢင်ႇလၢႆႇ...
ၾိင်ႈထုင်းပွႆးသၢင်ႇလွင်းတႆး ႁိူဝ်ႈႁိူင်း-ၼႄၾၢင်ႁၢင်ႈသႃသၼႃပုတ်ႉထၸဝ်ႈ လႅင်းပိူင်း
ပေႃးထိုင်ၶၢဝ်းႁႅင်ႈ/တူင်ႈပွင်ႇမႃး ၸွမ်းၼင်ႇၾိင်ႈထုင်း ၸၢဝ်းၶိူဝ်းတႆးမီးၼၼ်ႉ ၵူၼ်းမိူင်းၸိုင်ႈတႆး ပၢၼ်ပူႇမွၼ်ႇၼၢႆးယႃႈ ပၢၼ်သိုပ်ႇပၢၼ် ၼပ်ႉသွၼ်ႇပဵၼ်ၶၢဝ်းၵိၼ်ၶၢဝ်းတၢၼ်းသေ ဢဝ်လုၵ်ႈလၢၼ်ၶဝ်ႈ ႁၢပ်ႇၵိုတ်ႉၵၢၼ်သႃသၼႃ လူၺ်ႈႁဵတ်း ပွႆးသၢင်ႇလွင်း ၼုင်ႈပဵၼ်သၢင်ႇပဵၼ်ၸၢင်း။ ယၢမ်းလဵဝ် ဢိင်ၼိူဝ်ၾိင်ႈထုင်း...
ၽူႈပႂ်ႉၼႃးယွၵ်ႇၼူၵ်ႉလႄႈ ပွႆးသၢင်ႇလွင်း
“မိူၼ်ႁၢင်ႊသဵင်ၵွင်ႊမွင်းဢွၼ်လူမ်းဢဝ်မႃးဝၢၼ်ႁူဝႆႉ……. ပိူၼ်ႈတေဢွၼ်ၵၼ်ၸုင်မိုဝ်းသေ မိူဝ်းၶဝ်ႈပွႆးၶဝ်ႈၼႃးမႂ်ႇ ပုၼ်ႈပၢင်ႈဢၢႆႈႁႃးၽူႈပႂ်ႉၼႃးယွၵ်ႇၼူၵ်ႉတႄႉဢၢႆႈၵေႃႉဢိူၺ် လိူၼ်လမ်လၢဝ်လမ် တၢင်းမိူဝ်းၵေႃႈဢမ်ႇႁၼ်……..။ ၵူၼ်းဝၢၼ်ႈႁဵတ်းႁႆႊႁဵတ်းၼႃးဝၢၼ်ႈၼွၵ်ႈၼႃးပၢင်တႄႉ ဝၢႆးသိမ်းၶဝ်ႈသိမ်းၼမ်ႉယဝ်ႉ မိူဝ်ႈၽွင်း ၸိူင်ႉၼႆ၊ ၽွင်းလိူၼ်သၢမ်ၶၢဝ်းၵတ်းၸမ်သဵင်ႈ ၶၢဝ်းႁႅင်ႈၸမ်ၶဝ်ႈၼၼ်ႉ လႆႈဝႃႈၶၢဝ်းၵၢၼ်ဢေႇမၢင် ၼႆလႄႈ ပိူၼ်ႈဢွၼ်ၵၼ်...
ၸွမ်ၸိုင်ႈ ၽႂ်တေၶိုၼ်ႈတေလူင်း ဢမ်ႇလမ်ႇလွင်ႈတႃႇၸၢဝ်းၶိူဝ်း၊ ၽႂ်တေၶိုၼ်ႈမႃးႁဵတ်းသၢင်ႈၸိူင်ႉႁိုဝ် ၸင်ႇလမ်ႇလွင်ႈတႃႇၸၢဝ်းၶိူဝ်း
မိူဝ်ႈလိူၼ်မၢတ်ႊၶျ် ဝၼ်းတီႈ 21 ၼႆႉ ၸွမ်ၸိုင်ႈဢူးထိၼ်ႇၵျေႃႇလႄႈ ႁူဝ်ပဝ်ႈတႅၼ်းၽွင်းၵူၼ်းမိူင်း လႆႈထွၼ်တူဝ်ဢွၵ်ႇၵႂႃႇ မိုဝ်ႉလဵဝ်ဝၼ်းလဵဝ်ၵၼ်ၼႆ ႁဵတ်းႁႂ်ႈၵူၼ်းမိူင်း ဢွၼ်ၵၼ်တိုၼ်ႇသၢၼ်ႈၵႂႃႇ။ ၾၢႆႇၼိုင်ႈတၢင်းၼိုင်ႈၵေႃႈ ဢွၼ်ၵၼ်ၶဝ်ႈၸႂ်သူၼ်ၸႂ်ၵၼ်ဝႃႈ ၵေႃႉလႂ်ၽႂ်တေၶိုၼ်ႈမႃးပဵၼ်ၸွမ်ၸိုင်ႈမႂ်ႇ၊ ၵေႃႉလႂ်ၽႂ်တေၶိုၼ်ႈမႃးပဵၼ်...
ၽြႃးလူင်ရၶႅင်ႇ တီႈမိူင်းၸဵင်းတုင်
မိူဝ်ႈဝၼ်းတီႈ 19 လိူၼ်မၢတ်ႊၶျ် ၼႂ်းပီ 2018 ၼႆႉ ၶႃႈႁဝ်းၽူႈတႅမ်ႈလိၵ်ႈလႆႈၵႂႃႇၶဝ်ႈႁူမ်ႈပၢင်ၼႃးမုၼ်လီ တီႈဝဵင်းၸဵင်းတုင်။ ပၢင်ၼႃးမုၼ်လီၼႆႉ ပဵၼ်ပၢင်ၼႃးမုၼ်လူႇတၢၼ်းယၢတ်ႇၼမ်ႉ ၽႃႈၵင်ႈမၢၼ်ႇၵႅဝ်ႈသွၵ်ႇၼႃႈ ႁုၼ်ႇႁၢင်ႈပုတ်ႉထၽြႃးၸဝ်ႈမႁႃမုၼိ တီႈၵၢင်ၸႂ်ဝဵင်းၸဵင်းတုင်၊ ၼႂ်းမိူင်းတႆးပွတ်းဝၼ်းဢွၵ်ႇ၊...
ၾိင်ႈၵၢတ်ႇၵဝ်ႇ မိူင်းၸဵင်းတုင်
မိူင်းၸဵင်းၸုင် မီးၾိင်ႈၶဝ်ႈၵၢတ်ႇၵဝ်ႇ။ ၵၢတ်ႇၵဝ်ႇၼႆႉ ၸတ်းႁဵတ်းပွႆးၶဝ်ႈၵၢတ်ႇၵၼ်ၼိုင်ႈပီ ၼိုင်ႈပွၵ်ႈၵူၺ်း။ ၵွပ်ႈပဵၼ်ၵၢတ်ႇၵဝ်ႇၵၢတ်ႇႁၢင်ႉလႄႈ ယႃႇပေႁႂ်ႈၵူၼ်းႁုၼ်ႈလင်ၶဝ် လိုမ်းလွင်ႈမၼ်း၊ ႁႂ်ႈၸမ်တွင်းဢွင်ႈတီႈမၼ်း ဢၼ်ယၢမ်ႈပဵၼ်ၵၢတ်ႇတီႈသိုဝ်ႉတီႈၶၢႆ၊ တီႈဢၼ်ၵူၼ်းမိူဝ်ႈၵွၼ်ႇၶဝ် ယၢမ်ႈဢဝ်ပဵၼ်တီႈသိုဝ်ႉၶၢႆ ပိူဝ်ႈတႃႇၵၢၼ်လဵင်ႉတွင်ႉလဵင်ႉၼႃႈႁိူၼ်းၽိူၼ်တၢင်ႇမႃး ၼပ်ႉပဵၼ်လၢႆပၢၵ်ႇပီမိူင်း။...
ၾိင်ႈပွႆးလိူၼ်သီႇ
မႁႃမုင်ႉ(မိူင်းၸႄႈ) ပွႆးလိူၼ်သီႇၼႆႉ ၼႂ်းၾိင်ႈထုင်း 12 လိူၼ်တႆးႁဝ်း တိုဝ်းပဵၼ်ၾိင်ႈပွႆးၶိုၼ်ႈထၢတ်ႈ ဢမ်ႇၼၼ်ပွႆးၵွင်းမူးပွႆးဝႆႈမူးၸႃးဢုတ်ႉတိသ်ႉသၸေတီ။ ၸိူင်ႉၼင်ႇ - ပွႆးၵွင်းမူးႁူဝ်လိုင်း(ဝဵင်းၵႃလိ)၊ ပွႆးၵွင်းမူးမေႃႇၵိူဝ်( မေႃႇၵိူဝ်-မေႃႇၵေႇ-ပေႃႇၵေႇ-ပေႃႇၵဵဝ်ႇ) ဝဵင်းသီႇပေႃႉ၊ ပွႆးၵွင်းမူးသႅမ်း (မူၺ်ႇတေႃႇ)...
ပၢင်ၵုမ်လူင်ၶွပ်ႈႁွပ်ႈ 1 ပီ ပွၵ်ႈၵမ်း 18 ပုၼ်ႈပီ 2017
ၵဵင်းသၢမ်ၶႃ (ၼမ်ႉၶူင်း) မိူဝ်ႈဝၼ်းတီႈ 15 ထိုင် 18 လိူၼ်ၾႅပ်ႊပိဝ်ႊရီႊ ပီ 2018 ၼႆႉ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႆႈၸတ်းႁဵတ်းပၢင်ၵုမ်လူင်ႁူဝ်ႁုပ်ႈပီ ပွၵ်ႈၵမ်း 18...
ဝၼ်းမႃးၶပူးၸႃး (MAGHAPUJA DAY)
မႁႃမုင်ႉ (မိူင်းၸႄႈ) ၵႂၢမ်းၼမ်း။ မႃးၶ ပဵၼ်ၸိုဝ်ႈလိူၼ်ဢၼ်ႁွမ်းၸွမ်းမႃးၶၼၵ်ႉၶတ်ႈ။ မႃးၶမႃးသ ၸင်ႇမႃးမႅၼ်ႈလိူၼ် 3 တႆး၊ ဝၼ်းလိူၼ် 3 မူၼ်း ၵေႃႈႁွင်ႉ ဝၼ်းမႃးၶပုၼ်းၼမီး(ပီ 2018 ၼႆႉ...
ဝၼ်းၸဝ်ႈၶူးမေႃလိၵ်ႈတႆး မွၵ်ႇၸၢမ် 42 ပီ
ဝၼ်းၶူးမေႃလိၵ်ႈတႆး ဢမ်ႇၼၼ် ဝၼ်းယုၵ်ႉယွင်ႈၵုၼ်းမုၼ်ၶူးမေႃလိၵ်ႈတႆးၼႆႉ လုင်းၶုၼ်မႁႃႇမိူင်းယႆ ဢွၼ်ႁူဝ်ၸတ်းႁဵတ်းမႃးၸဵမ်မိူဝ်ႈပီ 1969 ၼၼ်ႉယဝ်ႉ။ ၼၼ်သေတႃႉ ဝၢႆးသေ 1996 မႃးတၢင်းၼႆႉၼႆႉ ၵွပ်ႈဝၼ်းပီမႂ်ႇတႆးၶိုၼ်းႁိူင်းမႃးလႄႈ ဢဝ်ဝၼ်းၶူးမေႃလိၵ်ႈတႆးၼႆႉဝွႆးၵႂႃႇဝွႆးၵႂႃႇသေ ႁၢႆလၢႆၵႂႃႇၼႂ်းမိူင်းတႆးသေယဝ်ႉ။ ၼႂ်းမိူင်းတႆးမိူဝ်ႈလဵဝ်ဢမ်ႇမီးၵေႃ/...


text:
Written by Sai Mawn Kham
Posted on 2016-09-02 08:24:04
ၸဝ်ႈၶွင် ၾဵတ်ႉပုၵ်ႉၶ် Mark Zuckerberg လႆႈၺႃး ၽူႈၸူင်ၼႅင်ႈ Hacker ၶဝ် ၶဝ်ႈယႃႉၵဝ်း ဢိၼ်ႇထိူဝ်ႇၼႅတ်ႉမၼ်း။
မိူဝ်ႈဝၼ်း လိူၼ်ၵျႃၼ်ႇ 5 ဝၼ်း ၸိူဝ်းပဵၼ် Instagram, Twitter, Linkedln လႄႈ Pinterest မၼ်းၸိူဝ်းၼႆႉ ၽူႈၸူင်ၼႅင်ႈၵမ်ႈၽွင်ႈ လႆႈလၵ်ႉၸူင်ဢဝ် ၶေႃႈမုၼ်းမၼ်းၵႂႃႇၼႆယဝ်ႉ။
ၸုမ်းၽူႈၸူင်ၼႅင်ႈ Hacker ဢၼ်ၸိုဝ်ႈဝႃႈ Ourmine ၼၼ်ႉလၢတ်ႈဝႃႈ ၶဝ်ၸူင်ဢဝ်လႆႈ ဢၶွင်ႉ Mark Zuckerberg ၼႆယူႇ။
ၸုမ်း Ourmine ၼႆႉ တီႈ Twitter ၶဝ်ၼၼ်ႉ ၵူၼ်းၸွမ်းလင်ၶဝ် မီးသီႇမိုၼ်ႇပၢႆသေ ဢၶွင်ႉၶဝ် @_Our_Mine ၼၼ်ႉၵေႃႉ Twitter ၶဝ် ဢဝ်ၵိုတ်းယိုတ်းဝႆႉယူႇ။
ၸုမ်း Ourmine ၶဝ် ပၼ်လိၵ်ႈ တုၵ်းယွၼ်းဝႃႈ ႁႂ်ႈ Mark Zuckerberg ႁူပ်ႉထူပ်းၶဝ်ၼႆယူႇ။
ၶႅပ်းႁၢင်ႈ တီႈၼႂ်းၾဵတ်ႉပုၵ်ႉၶ် လႄႈ Instagram ၶွင် Mark Zuckerberg ၼၼ်ႉ ၸွင်ႇလႆႈၺႃး Hack တႄႉႁိုဝ် ဢမ်ႇၺႃးႁိုဝ်ၼႆၼၼ်ႉ တိုၵ်ႉပႆႇၸၢင်ႈမၵ်းမၼ်ႈၵွၼ်ႇ။
ယၢမ်းလဵဝ်တႄႉ တီႈ Instagram ၶွင် Mark Zuckerberg ၼၼ်ႉ တၢင်ႇဝႆႉ ၶႅပ်းႁၢင်ႈ မွၵ်ႈ 30 သေ ၵူၼ်းၸွမ်းလင်မၼ်း မီးဝႆႉယူႇ ႁူၵ်းသႅၼ်ပၢႆ။
Source : BBC News
Photo : thehindu.com


text:
သိုၵ်း TNLA ၶဝ်ႈလူမ်ႇယိုဝ်း တပ်ႉသိုၵ်းမၢၼ်ႈ၊ ပလိၵ်ႈမၢၼ်ႈ(ယႄး) လႄႈ ပျီႇတူႉၸိတ်ႉ ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ မီးၵူၼ်းလူႉတၢႆ ႁိမ်း 20 လႄႈ မၢတ်ႇၸဵပ်းႁိမ်း 30 ၵေႃႉ ဝႃႈၼႆ။
ဝၼ်းတီႈ 12/05/2018 ယၢမ်းၵၢင်ၼႂ် မွၵ်ႈ 5 မူင်းၼၼ်ႉ တပ်ႉသိုၵ်း TNLA ၶဝ်ႈလူမ်ႇယိုဝ်း တပ်ႉသိုၵ်းမၢၼ်ႈ/ ပလိၵ်ႈမၢၼ်ႈ(ယႄး) လႄႈ ပျီႇတူႉၸိတ်ႉ တီႈၶူဝ်ၼမ်ႉပေႃႈ (ပၢင်ႇၶမ်း) ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း ဝႃႈၼႆ။
ၵူၼ်းပိုၼ်ႉတီႈ မူႇၸေႊ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ သိုၵ်းတဢၢင်း TNLA လုၵ်ႉၾၢႆႇၼမ်ႉမၢဝ်း မႃးတၢင်းၾၢႆႇၼႆႉၼမ်ႉသေ ၸင်ႇပဵၼ်ပၢင်တိုၵ်းၵၼ်။ ၶၢဝ်းတၢင်းႁိုင် ယိုဝ်းၵၼ်တႄႉ ၶႂ်ႈဝႃႈ မီး 3 ၸူဝ်ႈမူင်း။ ႁိူၼ်း ၵူၼ်းဝၢၼ်ႈ ပၢင်ႇၶမ်း ဢၼ်ၺႃးမၢၵ်ႇၵွင်ႈ လူႉလႅဝ်ၵေႃႈမီးယူႇၵမ်ႈၽွင်ႈ။ လိူဝ်ၼၼ်ႉ ၼႂ်းပၢင်တိုၵ်းတင်းသွင် ၾၢႆႇတႄႉ မီးလွင်ႈမၢတ်ႇၸဵပ်းလူႉတၢႆ တင်းသွင်ၾၢႆႇယူႇ။ ၵူၼ်းမိူင်းၵေႃႈ လႆႈမၢတ်ႇၸဵပ်းလူႉတၢႆပႃး” ဝႃႈၼႆ။
လိူဝ်ၼၼ်ႉ ၵူၼ်းၼႂ်းပိုၼ်ႉတီႈၵမ်ႈၽွင်ႈဝႃႈ သိုၵ်းဢၼ်ၶဝ်ႈမႃးယိုဝ်းၼႂ်းၸႄႈဝဵင်းမူႇၸေႊၼႆႉ ပဵၼ်တပ်ႉသိုၵ်း တ ဢၢင်း TNLA ဝႃႈၼႆသေတႃႉ ၵူၺ်းၵႃႈ တပ်ႉသိုၵ်းၶၢင် KIA ၵေႃႈ ၶဝ်ႈႁူမ်ႈပႃးယူႇ ဝႃႈၼႆ။
ၵူၼ်းပိုၼ်ႉတီႈ ဝဵင်းမူႇၸေႊ လၢတ်ႈဝႃႈ ပၢင်တိုၵ်းၼႆႉ ပဵၼ်လၢႆၾၢႆႇဝႆႉ ၼႂ်းၸႄႈဝဵင်းမူႇၸေႊ မိူၼ်ၼင်ႇ တီႈၶူဝ်ၼမ်ႉ ပေႃႈ၊ တႃႈႁိူဝ်းၼွင်ယၢင်း၊ ၸႄႈလၢၼ်ႉလႄႈ ၼႂ်းၸႄႈဝဵင်းမူႇၸေႊ ထႅင်ႈလၢႆလၢႆတီႈ ဝႃႈၼႆ။
တေႃႈလဵဝ် ၵူၼ်းဢၼ်လႆႈလူႉတၢႆၼႂ်းပၢင်တိုၵ်း တင်းမူတ်း မီး 19 ၵေႃႉ မၢတ်ႇၸဵပ်း ႁိမ်း 30 ၵေႃႉ ဝႃႈၼႆ။
ပၢင်ႇၶမ်းၼႆႉ မီးၼႂ်းၵႄႈဝဵင်းမူႇၸေႊ – ၼမ်ႉၶမ်း ယၢၼ်ၵႆ ဝဵင်းမူႇၸေႊ မွၵ်ႈ 3 လၵ်း တီႈႁိမ်းႁွမ်းၼၼ်ႉ မီးၸုမ်းယိပ်း ၵွင်ႈၵၢင်ႇလၢႆၸုမ်းတူင်ႉၼိုင်ၵႂႃႇမႃးယူႇ ဝႃႈၼႆ။


text:
ပၢင်ပွႆးယုၵ်ႉယွင်ႈၸဝ်ႈၶူးမေႃတႆး ပွၵ်ႈၵမ်းထူၼ်ႈ 42 တီႈဝၢၼ်ႈမႂ်ႇမွၵ်ႇၸၢမ် ၼႂ်းပီ 2018 ၼႆႉ တေၶိုၼ်း သိုပ်ႇၸတ်းႁဵတ်းသၢင်ႈၵႂႃႇ မိူၼ်ပၵ်းၵဝ်ႇပိူင်ၵဝ်ႇ။ မီးပၢင်ၶႅင်ႇတႅမ်ႈလိၵ်ႈလၢႆး၊ ၾိင်ႈငႄႈၾိင်ႈထုင်းတႆး၊ ၵၢၼ်တူင်ႉၼိုင်ပၢႆးယူႇလီ၊ ပၢင်မူၼ်ႈသိူဝ်းပၢၼ်ၵဝ်ႇပၢၼ်မႂ်ႇ လႄႈလၢႆၸိူဝ်ႉလၢႆလွင်ႈ။
ဢိင်ၼိူဝ် ၵေႃၵမ်ၵၢၼ်ႁၢင်ႈႁႅၼ်း ၸတ်းႁဵတ်းပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပၢင်ၵုမ်ဢုပ်ႇဢူဝ်း တႅပ်းတတ်းဝႆႉၼၼ်ႉ ဝၼ်းတီႈ 16-17-18/02/2018 တေၸတ်းႁဵတ်း ပၢင်ပွႆးယုၵ်ႉယွင်ႈၸဝ်ႈၶူးမေႃတႆး တီႈဝၢၼ်ႈမႂ်ႇမွၵ်ႇၸၢမ် ပွၵ်ႈထူၼ်ႈ 42 ဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းၸိုင်ႈထႆး။
ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ၸၢႆးသႅင်ယ မွၵ်ႇလၢတ်ႈဝႃႈ- “ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇၼႆႉ ၶဝ်ႈႁူမ်ႈပႃး ပဵၼ်ၵေႃၵမ်ၵၢၼ်ၸတ်းပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်။ သုၼ်ႇၵၢင်ၵေႃႈပဵၼ်ပႃးၽူႈၼမ်းၼႂ်း ၽူႈႁၢင်ႈႁႅၼ်းၸတ်းပၢင်ပွႆး။ တႃႇၵေႃလိၵ်ႈလၢႆးၼႆႉ ပိူင်လူင်မၼ်း ႁပ်ႉပုၼ်ႈၽွၼ်းၸတ်းႁွင်ႈၼႄၶူဝ်းပိုၼ်း။ ၵဵဝ်ႇၵပ်းလူၺ်ႈၸဝ်ႈမုၼ်ယႂ်ႇၶုၼ်ႁေႃၶမ်း မႃးယဵမ်ႈသူႇၸႂ်း ပီႈၼွင်ႉတႆးႁဝ်း တီႈဝၢၼ်ႈမႂ်ႇမွၵ်ႇၸၢမ် တင်ႈတႄႇပီ 1974 ၸိူဝ်းၼႆႉ”-လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ၼႂ်းပၢင်ပွႆးပွၵ်ႈၼႆႉ တႄႇႁေႃးလိၵ်ႈၵၢင်ၼႂ် ယၢမ်း 8 မူင်း၊ တင်ႈထႅဝ်ႁႄႇၶူဝ်းတၢၼ်းလႄႈ ႁုၼ်ႇႁၢင်ႈၸဝ်ႈၶူးမေႃလိၵ်ႈတႆး တီႈၵၢတ်ႇမွၵ်ႇၸၢမ် ၶဝ်ႈၸူးပၢင်ပွႆး။ ၼႂ်းပၢင်ပွႆးမီးႁွင်ႈၼႄၶူဝ်းပိုၼ်း၊ ပၢင်ဢုပ်ႇၶႆႈလွင်ႈၾိင်ႈငႄႈတႆး၊ ပၢင်ၶႅင်ႇတႅမ်ႈလိၵ်ႈ ပွင်ႈၵႂၢမ်း/ဝွၵ်း၊ ၶႅင်ႇၵၢၼ်လဵၼ်ႈႁႅင်း၊ ပိတ်ႉမၢၵ်ႇၼင်၊ မၢၵ်ႇသွင်းဝၢႆလႄႈ ၶႅင်ႇတၢင်းလဵၼ်ႈလၢႆၸိူဝ်ႉလၢႆယၢင်ႇ။ တွၼ်ႈပၢင်မူၼ်ႈသိူဝ်းၼၼ်ႉ မီးတၢင်းၵႃႈၼူၵ်ႉ/တူဝ်း၊ ပၢႆးမွၼ်းပၢၼ်ၵဝ်ႇပၢၼ်ၵဝ်ႇ (ၸၢတ်ႈသႅင်းတႆး) ပႃးၸဵမ်လမ်းဝူင်းတႆးၶိုၼ် ၸိူဝ်းၼႆႉ-ၼႆယဝ်ႉ။
ၸၢႆးသႅင်ယ လၢတ်ႈပႃးဝႃႈ-“ပၢင်ပွႆးၼႆႉ ႁဝ်းၶႃႈလႆႈမွၵ်ႇထိုင်ပီႈၼွင်ႉတၢင်းမိူင်းထႆးလႄႈ မိူင်းတႆးၼင်ႇၵၼ်။ မိူင်းထႆး မိူၼ်ၼင်ႇၵုင်းထဵပ်ႈ (မိူင်းၵွၵ်ႇ)၊ မႄႈႁွင်ႈသွၼ်၊ မႄႈသွတ်ႇ၊ ၵဵင်းႁၢႆး ထိူတ်ႉထႆး၊ မႄႈသၢႆၸိူဝ်းၼႆႉမႃးၶဝ်ႈႁူမ်ႈ။ မိူင်းတႆး တၢင်းၵဵင်းတုင် မိူၼ်ၼင်ႇၵေႃလိၵ်ႈလၢႆးလႄႈၾိင်ႈငႄႈ၊ ၸုမ်းမွၵ်ႇၵွၼ်ၼုမ်ႇ၊ ႁူင်းႁဵၼ်းၸိူဝ်ႉၸၢတ်ႈၵဵင်းတုင်၊ ၵေႃလိၵ်ႈလၢႆးလႄႈၾိင်ႈငႄႈ တႃႈၶီႈလဵၵ်း။ လိူဝ်သေၼၼ်ႉ ပႃႇတီႇၵၢၼ်မိူင်းၵေႃႈ လႆႈႁွင်ႉမွၵ်ႇထိုင်မႃးၶဝ်ႈႁူမ်ႈ။ ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆးၼႆႉ ဢမ်ႇၸႂ်ႈပၢင်ပွႆးပီႈၼွင်ႉ ဝၢၼ်ႈမႂ်ႇမွၵ်ႇၸၢမ်ၵူၺ်း၊ ပဵၼ်ပၢင်ပွႆးပီႈၼွင်ႉတႆးတင်းသဵင်ႈ၊ ၵႃႈၼင်ႇပွင်ပဵၼ်လႆႈၼၼ်ႉ ၶႅၼ်းတေႃႈပီႈၼွင်ႉႁဝ်းၶဝ်မႃးၶဝ်ႈႁူမ်ႈၵၼ် ယႂ်ႇယႂ်ႇၼမ်ၼမ်သေၵမ်း” – သိုပ်ႇတိုၵ်းသူၼ်းပႃး ၼင်ႇၼႆ။
ၵဵဝ်ႇၵပ်းလွင်ႈတေၸတ်းပၢင်ပွႆးပွၵ်ႈၼႆႉ ပူၼ်ႉမႃးမိူဝ်ႈဝၼ်းတီႈ 09/12/2017 ၼၼ်ႉ ၵေႃၵမ်ၵၢၼ်ႁၢင်ႈႁႅၼ်း ၸတ်းပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ၸုပ်ႈထူၼ်ႈ 41 ၸတ်းႁဵတ်းပၢင်ၵုမ် ႁၢင်ႈႁႅၼ်းၸတ်းပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပွၵ်ႈထူၼ်ႈ 42 ၵမ်းတီႈ 1 တီႈဝတ်ႉ/ၵျွင်းပႅၼ်ႈ (ၵျွင်းတူၵ်း-မိူင်းၾၢင်)။ ပၢင်ၵုမ်တႅပ်းတတ်းဝႆႉဝႃႈ တေၸတ်းႁဵတ်းပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပွၵ်ႈထူၼ်ႈ 42 ၼႂ်းဝၼ်းတီႈ 16-18 လိူၼ်ၾႅပ်ႊၿိဝ်ႊရီႊ 2018 ။
ပၢင်ပွႆးယုၵ်ႉယွင်ႈၸဝ်ႈၶူးမေႃတႆး တီႈဝၢၼ်ႈမႂ်ႇမွၵ်ႇၸၢမ် ပွၵ်ႈထူၼ်ႈ 42 ၼႂ်းပီ 2018 ၼႆႉ မၵ်းတမ်းဝႆႉငိုၼ်းၵႃႈၸႂ်ႉၸၢႆႇ 250,000 ဝၢတ်ႇ။ မီးၵၢၼ်ႁပ်ႉတၢၼ်းငိုၼ်းၵမ်ႉၸွႆႈ တီႈၽူႈမီးၸႂ်သတ်ႉထႃႇၶဝ်လႄႈ တေႁဵတ်းတူၼ်ႈငိုၼ်း (ၽႃႉပႃႇ) ပိူဝ်ႈတႃႇပီႈၼွင်ႉတီးၸမ်/ၵႆ ၸိူဝ်းၶဝ်ႈႁူမ်ႈပၢင်ပွႆး လႆႈႁွမ်းငိုၼ်းၵမ်ႉၸွႆႈပၢင်ပွႆး၊ ႁႂ်ႈၵူႈၵေႃႉလႆႈမီးသုၼ်ႇႁူမ်ႈ-ၼႆယဝ်ႉ။
ပီႈၼွင်ႉတႆး ၶဝ်ႈမႃးပၵ်းတင်ႈတီႈယူႇတၼ်းသဝ်း ၼႂ်းမိူင်းထႆး တီႈဝၢၼ်ႈမႂ်ႇမွၵ်ႇၸၢမ် မိူဝ်ႈၽွင်းပီ 1962 ။ ထိုင်မႃးမိူဝ်ႈ 19 လိူၼ်ၵျႅၼ်ႊၼိဝ်ႊရီႊ 1973 ၸဝ်ႈမုၼ်ယႂ်ႇၶုၼ်ႁေႃၶမ်းထႆး (တူၼ်ႈတီႈ 9) မႃးယဵမ်ႈသူႇၸႂ်း ပီႈၼွင်ႉတႆး တီႈဝၢၼ်ႈမႂ်ႇမွၵ်ႇၸၢမ်၊ မႃးပၼ်တၢင်းၶႆႈၸႂ်လႄႈ ပၼ်တိုဝ်ႉတၢင်း ၸတ်းပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး။ တင်ႈတႄႇပၢၼ်ၼၼ်ႉမႃး ၸတ်းမႃးၵူႈသိုပ်ႇပီသေ ထိုင်ပီ 2018 ၼႆႉ ၶွပ်ႈထူၼ်ႈ 42 ပီ။


text:
ၸိုင်ႈမိူင်းႁူမ်ႈတုမ်မျႅၼ်ႇမႃႇ (မိူဝ်ႈၼၼ်ႉ – The Union of Burma ၊ မိူဝ်ႈလဵဝ် Republic of the Union of Myanmar) တႄႇမႃးမိူဝ်ႈလႂ်? တႄႇမႃးမိူဝ်ႈပီ 1948 လိူၼ်ၵျႅၼ်ႊၼိဝ်ႊရီႊ ဝၼ်းတီႈ 4 ပဵၼ်တၢင်းၵၢၼ်။ ယွၼ်ႉ လွင်ႈသင်? ယွၼ်ႉလိၵ်ႈႁူမ်ႈမၢႆပၢင်လူင်မိူဝ်ႈပီ 1947 လိူၼ်ၾႅပ်ႊပိဝ်ႊရီႊ ဝၼ်းတီႈ 12 ပဵၼ်တၢင်းၵၢၼ်လူၺ်ႈမီးၽူႈ တၢင်တူဝ်လူင်ပွင်ၸိုင်ႈ ဢိင်းၵလိတ်ႈ ပဵၼ်သၵ်ႉၶီ သၢၵ်ႈသေႇ။
ႁဵတ်းသင်သမ်ႉ ဢဝ်ဝၼ်းတီႈ 12 လိူၼ်ၾႅပ်ႊပိဝ်ႊရီႊဝႃႈ – ပဵၼ်ဝၼ်းၸိုင်ႈမိူင်းႁူမ်ႈတုမ်မျႅၼ်ႇမႃႇလႃႇ? ၵွပ်ႈဝၼ်းတီႈ 4 လိူၼ်ၵျႅၼ်ႊၼိဝ်ႊရီႊၼၼ်ႉ မၵ်းမၼ်ႈပဵၼ်ဝၼ်းလွတ်ႈလႅဝ်းၵွၼ်းၶေႃၸိုင်ႈမိူင်းလႄႈ ၸင်ႇဢဝ်ဝၼ်းတီႈ 12 လိူၼ်ၾႅပ်ႊပိဝ်ႊရီႊ ဢၼ်ပဵၼ်ဝၼ်းလူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်ၼၼ်ႉ ပဵၼ်ဝၼ်းၸိုင်ႈမိူင်းႁူမ်ႈတုမ်- ၼႆမႃး။
ၸိုင်ႈမိူင်းႁူမ်ႈတုမ်မျႅၼ်ႇမႃႇၼႆႉ 70 ပီၼႄႇ 71 ပီ ၼႂ်းပီ 2018 ၼႆႉ ? ပေႃးဢဝ်ပီ လႆႈလွတ်ႈလႅဝ်းၵွၼ်းၶေႃႈဝႃႈ – မီး 70 ပီ၊ ပေႃးသမ်ႉဢဝ်ပီလူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်ဝႃႈ – မီး 71 ပီ ၼႆၵေႃႈ တေဢမ်ႇၽိတ်း။
ဝၼ်းၸိုင်ႈမိူင်းႁူမ်ႈတုမ်မျႅၼ်ႇမႃႇ ဝၼ်းတီႈ 12 လိူၼ်ၾႅပ်ႊပိဝ်ႊရီႊၼႆႉ ပဵၼ်မႃးယွၼ်ႉသင်? ပဵၼ်မႃးယွၼ်ႉ ဝၼ်းၸိူဝ်ႉၸၢတ်ႈၸိုင်ႈတႆး ဝၼ်းတီႈ 7 လိူၼ်ၾႅပ်ႊပိဝ်ႊရီႊ ဢၼ်ဝႃႈ ၽူႈဢွၼ်ႁူဝ်ၵူၼ်းမိူင်းတႆးႁဝ်း လႆႈၸႂ်ၵၼ်မၵ်း မၼ်ႈမိူဝ်ႈဝၼ်းတီႈ 11 လိူၼ်ၾႅပ်ႊပိဝ်ႊရီႊၼၼ်ႉဢိူဝ်ႈ။ ၵွပ်ႈမီးဝၼ်းၸိူဝ်ႉၸၢတ်ႈၸိုင်ႈတႆး ၸင်ႇမီးဝၼ်းၸိုင်ႈ မိူင်းႁူမ်ႈတုမ် ၵွပ်ႈမီးဝၼ်းတီႈ 7 လိူၼ်ၾႅပ်ႊပိဝ်ႊရီႊ ၸင်ႇမီးဝၼ်းတီႈ 12 လိူၼ်ၾႅပ်ႊပိဝ်ႊရီႊၼၼ်ႉယဝ်ႉ။ တီႈၸိုဝ်ႈမၼ်းမီးမိူင်းတႆး ၸင်ႇမီးမိူင်းႁူမ်ႈတုမ်ၼႆၼၼ်ႉလႃႊ။
ၸိုင်ႈမိူင်းႁူမ်ႈတုမ်မျႅၼ်ႇမႃႇၼႆႉ ဢဝ်ၸိုဝ်ႈၸိူဝ်ႉၶိူဝ်းသေ ႁူမ်ႈၵၼ်တင်ႈၼႄႇ ဢမ်ႇၼၼ် ဢဝ်ၸိုဝ်ႈမိူင်းႁူမ်ႈ ၵၼ် တင်ႈ? ဢဝ်ၸိုဝ်ႈမိူင်းပဵၼ်လၵ်းသေ ႁူမ်ႈၵၼ်တင်ႈ။ ၸိူင်ႉၼင်ႇ မိူင်းတႆး( မိူင်းယၢင်းလႅင်) မိူင်းမၢၼ်ႈတင်း သၼ်လွႆ ၶၢင်လႄႈ သၼ်လွႆၶျၢင်း ၼႆၼၼ်ႉယူႇ။ ပိူင်လူင်မၼ်းပဵၼ်မိူင်းတႆး – မိူင်းမၢၼ်ႈယဝ်ႉ။ ယူႇတီႈပိုၼ်ႉ ထၢၼ်မိူင်း တေႃႇမိူင်း ႁူဝ်မႃႇပဵင်းၵၼ်သေ ၊ သုၼ်ႇလႆႈၽဵင်ႇပဵင်းၵၼ်သေ လႆႈၸႂ်ၵၼ်ၵေႃႇတင်ႈမႃး။ ၶၢင်တင်း ၶျၢင်းယင်းပႆႇမီးမိူင်းလူး ႁဵတ်းသင် ၶဝ်ႈႁူမ်ႈလႆႈလႃႇ? ၵွပ်ႈဢဝ်ၸွမ်းမၢႆမီႈ(Regulation) ၵၢၼ်ၽွင်းငမ်းမိူင်းမၢၼ်ႈ မိူဝ်ႈပၢၼ်ဢင်းၵိသျ်ႊ ဝႃႈလႄႈ ၶၢင်တင်းၶျၢင်းၵေႃႈ မီးမၢႆမီႈ ၽွင်းငမ်းသၼ်လွႆၶၢင်တင်းသၢၼ်လွႆၶျၢင်း ႁပ်ႉႁွင်းပဵၼ်ပိုၼ်ႉတီႈၽွင်း ငမ်းမိူၼ်ပွတ်းတွၼ်ႈဝၢၼ်ႈမိူင်းဝႆႉ ၸင်ႇမီးသုၼ်ႇၶဝ်ႈႁူမ်ႈၵေႃႇတင်ႈၸိုင်ႈမိူင်းႁူမ်ႈတုမ်။
ယၢင်းၽိူၵ်ႇ မွၼ်း ရၶႅင်ႇၼႃႇသမ်ႉ ၶဝ်ဢမ်ႇမီးမၢႆမီႈႁပ်ႉႁွင်းပဵၼ်ဝၢၼ်ႈမိူင်းႁႃႉ? ယင်း-မီး။ ၵူၺ်းၵႃႈ ယၢင်းၶဝ်မီးသိုၵ်းမီးဢဵၼ်ႁႅင်းဝႆႉလႄႈ ၶဝ်ဢၢၼ်းတင်ႈပဵၼ်မိူင်းၵွၼ်းၶေႃႁင်းၵွႆး ဢမ်ႇဢၢၼ်းၶဝ်ႈႁူမ်ႈၸွမ်းမိူင်းမၢၼ်ႈ၊ ၸင်ႇပွႆႇၽူႈတၢင်တူဝ်မႃးၶဝ်ႈႁူမ်ႈပဵၼ်ၽူႈလဵပ်ႈႁဵၼ်းၵူၺ်းတီႈပၢင်လူင်။ မွၼ်းတင်း ရၶႅင်ႇၼႆႉသမ်ႉ ႁေႃၶမ်းမၢၼ်ႈ လႆႈႁုပ်ႈယိုတ်းဢဝ်ပဵၼ်မိူင်းၶဝ်ႈႁူမ်ႈတင်မိူင်းမၢၼ်ႈ ဢၢၼ်ႇႁူဝ်ပၢၵ်ႇပီ လိူဝ်ယဝ်ႉလႄႈ မႃးၼႂ်းပၢၼ်ဢင်းၵိသျ်ႊၵေႃႈ ဢမ်ႇလႆႈထုၵ်ႇမၵ်းမၼ်ႈပဵၼ်မိူင်းႁင်းၶေႃလႄႈ ဢမ်ႇမီးမၢႆမီႈႁပ်ႉႁွင်းဝႃႈ ပဵၼ်ဝၢၼ်ႈမိူင်း။ မီးဢိူဝ်ႈၼႆၵေႃႈ မီးၼႂ်းပိုၼ်းမိူင်းၵူၺ်း ဢၼ်ပဵၼ်သၵ်ႉၶီသၢၵ်ႈသေႇဝႆႉၼႆႉ။ တင်းမိူင်းတႆးသမ်ႉႁၢႆးႁေႃ(မိူင်းၵွင်း မိူင်းယၢင်းလႄႈ သွင်သူပ်း) ၵေႃႈငၢႆးငၢႆးၵၼ်ယဝ်ႉ ၸင်ႇဢမ်ႇမီးသုၼ်ႇၶဝ်ႈႁူမ်ႈၼႂ်းလိၵ်ႈႁူမ်ႈမၢႆပၢင်လူင် ၵမ်းသိုဝ်ႈ မိူၼ်ၶၢင်လႄႈ ၶျၢင်းၶဝ်။
70 ဢမ်ႇၼၼ် 71 ပီ ၶွပ်ႈဝၼ်းၸိုင်ႈမိူင်းႁူမ်ႈတုမ်မျႅၼ်ႇမႃႇၼႆႉ ၵွပ်ႈပဵၼ်မႃး ယွၼ်ႉလိၵ်ႈႁူမ်ႈမၢႆပၢင်လူင်ပီ 1947 လႄႈ ယူႇတီႈလၵ်းပိူင်ဢၼ်လႂ်သေ ႁူမ်ႈၵၼ်ဝႆႉလႃႇ? လၵ်းပိူင်(ၶေႃႈတူၵ်းလူင်း) ပိူဝ်ႈတႃႇႁူမ်ႈၵၼ်ၵေႃႇတင်ႈၸိုင်ႈမိူင်းႁူမ်ႈတုမ်ၼႆႉမီးဝႃႈ ႁူဝ်မႃႇပဵင်းၵၼ်၊ မီးသုၼ်ႇလႆႈၽဵင်ႇပဵင်းၵၼ်၊ မီးသုၼ်ႇလႆႈ တႅပ်းတတ်းႁင်းၶေႃတဵမ်ထူၼ်ႈ၊ ၵၢၼ်ၽွင်းငမ်းမိူင်းလႂ် မိူင်းၼၼ်ႉတေလႆႈမီးၶေႃၶေႃ မီးသုၼ်ႇလႆႈၸၢမ်ႇပူၺ်ႈ လွင်ႈတီႊမူဝ်ႊၶရေႊသီႊ မိူၼ်ၵၼ်လႄႈ ၵဵဝ်ႇလူၺ်ႈၽၼ်ႇတႃႇငိုၼ်းတွင်းမီးသုၼ်ႇၸတ်းၵၢၼ်ငိုၼ်းမိူင်းၽႂ်မိူင်းမၼ်း ပုၼ်ႈတႃႇမိူင်းလုၵ်ႈ ၸုမ်းၼႂ်းၸိုင်ႈ မိူင်း ႁူမ်ႈတုမ်မျႅၼ်ႇမႃႇၼႆႉ။
ၸိုင်ႈမိူင်းႁူမ်ႈတုမ်မျႅၼ်ႇမႃႇ – ၼႂ်းဝၼ်းၼႃႈၸွင်ႇတေၵတ်းယဵၼ်လႄႈမၼ်ႈၵိုမ်းၵႂႃႇလႆႈၶၢဝ်းယၢဝ်း? ပေႃးလူင်ပွင်ၸိုင်ႈ ၸိုင်ႈမိူင်းႁူမ်ႈတုမ်မျႅၼ်ႇမႃႇတင်းတပ်ႉသိုၵ်းတပ်ႉမတေႃႇ(မၢၼ်ႈ) တင်းၵူႈၸၢဝ်းၶိူဝ်း ၸိူဝ်းမီးဝၢၼ်ႈမိူင်းလႄႈ ပဵၼ် လုၵ်ႈၸုမ်းမိူင်းႁူမ်ႈတုမ်ဝႆႉၼႆႉ တူၵ်းလူင်းႁူမ်ႈၵၼ်လႆႈၸွမ်းၼင်ႇလၵ်းပိူင် လိၵ်ႈႁူမ်ႈမၢႆပၢင်လူင် ပီ 1947 ဢၼ်ၸီႉ ၼႄဝႆႉႁႃႈၶေႃႈဝႃႈၼႆႉ တေၵတ်းယဵၼ်မၼ်ႈၵိုမ်းၵႂႃႇလႆႈၶၢဝ်းယၢဝ်း။ ပေႃးဢမ်ႇၸွမ်းလႆႈတေသုၵ်ႉယုင်ႈဝုၼ်ႉဝၢႆး မိူၼ်မိူဝ်ႈပူၼ်ႉမႃး 70 ဢမ်ႇၼၼ် 71 ပီၼၼ်ႉၵူၺ်း ႁၼ်ထိုင်ၼင်ႇၼႆ။


text:
Tuesday, June 26, 2012
တေမီးပၢင်ပွႆးႁပ်ႉတွၼ်ႈလုၵ်ႈႁဵၼ်းမႂ်ႇလႄႈ မွပ်ႇလူႇတၢၼ်းငိုၼ်းထုၼ်း
ၵူၼ်းဢၼ်ဝႃႈၼၼ်ႉပေႃးမၼ်း ႁဵတ်းၵၢၼ်လီၵွၼ်ႇ ပိူၼ်ႈၸင်ႇႁွင်ႉသွၼ်ႇဝႃႈ "ၵူၼ်းလီ" ၼႆၶႃႈယဝ်ႉ၊ ပေႃးဝၼ်းထိ (01.07.2012) မႃး ႁဝ်းႁႃးသြုႇတၵႃႇ ၽူႈသၻ်ထႃႇတၢင်းလၢႆတေ မီးပၢင်ပွႆးႁပ်ႉ တွၼ်ႈလုၵ်ႈႁဵၼ်းမႂ်ႇလႄႈ မွပ်ႈလူႇတၢၼ်းငိုၼ်းထုၼ်း ဢၼ်ဝႃႈငိုၼ်းၵမ်ႉထႅမ်ၼႆၶႃႈဢေႃႈ။ပၢင်ပွႆးပၢင်ၼႆႉ ဢၢၼ်းႁဵတ်းဝႆႉပုၼ်ႈတႃႇ ၽူႈၵူၼ်းလီႁဝ်းၶဝ်တေ လႆႈႁဵတ်းသၢင်ႈၵၢၼ်လီသေ လၢင်ႉမွတ်ႇပႅတ်ႈလွင်ႈတၢင်းၶီတေလႆႈ မီးႁၢင်ႈမီးသီၽုင်းငဝ်း တေလႆႈမီးသုၼ်ႇမီးလၢပ်ႈ ပဵၼ်ၵူၼ်းလဝ်း ၸႂ်လဝ်းၼၼ်ႉၼႆၶႃႈဢေႃႈ။ လုၵ်ႈႁဵၼ်းမႂ်ႇႁဝ်းၶႃးပီၼႆႉ ၼမ်မႃးလိူဝ်သေၵူႈပီ တၵႃႇသၻ်ထႃးႁဝ်းၶႃႈၼႆၵေႃႈ တေႃႈႁၼ်တိူဝ်းမႃးလိူဝ်သေၵူႈပီၸွမ်းၵၼ်၊ ပေႃးလႆႈႁၼ်ၸိူင်ႉၼႆ ပဵၼ်ဢၼ်ၼႃႈလီၸႂ်ယိၼ်းၸူမ်းၸွမ်း သႃႇထုႁွမ်းတေႉတေႉ၊ ၼင်ႇႁိုဝ်တေပဵၼ်မႃးပၢၼ်သိုပ်ႇပၢၼ် လၢၼ်သိုပ်ႇလိၼ်ၼၼ်ႉ ႁဝ်းႁႃးသြုႇလႄႈတၵႃႇၼႆၵေႃႈ မီးတၢင်းၽွမ်ႉသဵင်ပဵင်းပၢၵ်ႇ ႁူမ်ႈၶေႃႈၵၼ်လီသေလႄႈ ၽွၼ်းဢၼ်ဢွၵ်ႇမႃးၼၼ်ႉ ၸင်ႇလႆႈဢွၵ်ႇမႃးၽွၼ်းလီၸိူင်ႉၼႆၶႃႈယဝ်ႉ၊ ယွၼ်ႉၼၼ် ႁဝ်းႁႃးသြုႇလႄႈတၵႃႇ လူဝ်ႇဝႆႉၸႂ်သၻ်ထႃ ၵိရိယႃ သုမ်ႇငဝ်း လူဝ်ႇႁႂ်ႈမီးတူဝ်လဝ်းၸႂ်လဝ်း ႁဵတ်းသၢင်ႈသဝ်းၵုသူဝ်ႇတၢင်းလီၵႂုႇ ဝၼ်းတႃမိူဝ်းၼႃႈၼၼ်ႉ ပေႃးထိုင်ဝၼ်းပွႆးမႃးၼႆၵေႃႈ ႁႂ်ႈလႆႈမွၵ်ႇတေႃႇႁွတ်ႈထိုင် ၵူႈၵေႃႉၵူႈၵူၼ်း ၵူႈသေႃႇၵူႈသူၼ်းသေၵမ်းၼႆ မုင်ႈမွင်းႁပ်ႉတွၼ်ႈထိုင်သေ ႁႂ်ႈလႆႈသူင်ႇမဵတ်ႉတႃႇတွၼ်ႈပၼ် ထိုင်ၵေႃႉတေမႃးပၢင်ပွႆးႁဝ်းၶႃႈသေၵမ်း ''ၵေႃႉတေမႃးပၢင်ပွႆးႁဝ်းၶႃႈလႂ် ၵူႈဝၼ်းၼႂ် တူဝ်ၸႂ်ႁႂ်ႈၵတ်းယဵၼ်သိူဝ်းသႃႇ သေၵမ်းၶႃႈ'' မႂ်ႇသုင်ၶႃႈ
Posted by T.S.A
Subscribe to: Post Comments (Atom)


text:
ၸဝ်ႈၼႃႈတီႈပလိၵ်ႈ ႁူင်းပလိၵ်ႈမႄႈရိမ်း ႁူမ်ႈၵၼ်တီႉၺွပ်းလႆႈ ၽူႈၸၢႆးၵေႃႉၼိုင်ႈပဵၼ်တႆး တေႃႉယႃႈလုၵ်ႉမႄႈ တႅင် တေၶဝ်ႈၵဵင်းမႆႇ။
ဝၼ်းတီႈ 11/5/2018 ၸဝ်ႈၼႃႈတီႈႁူင်းပလိၵ်ႈမႄႈရိမ်း တင်ႈလၢၼ်ႇၵူတ်ႇထတ်း လွင်ႈၼိမ်သဝ်းၼႂ်းပိုၼ်ႉတီႈ ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ၽွင်းၼၼ်ႉမီးၸၢႆးသၢႆလႅင်း လုင်းလဵၵ်ႉ ဢႃယု 30 ပီ ပဵၼ်ၵူၼ်းပဵင်းလူင် ၸႄႈဝဵင်းဝဵင်းႁႅင်း ၸႄႈတွၼ်ႈၵဵင်းမႆႇ လုၵ်ႉတၢင်းမႄႈတႅင်မႃး တေၵႂႃႇတၢင်းၵဵင်းမႆႇ ၸဝ်ႈၼႃႈတီႈႁွင်ႉၵူတ်ႇထတ်းသေထူပ်းႁၼ်ယႃႈမႃႉ 12,000 မဵတ်ႉ သိုဝ်ႇၶၢဝ်ႇ ၵဵင်းမႆႇ ပိုၼ်ၽၢဝ်ႇ။
မၼ်းၸၢႆးလၢတ်ႈတီႈၸဝ်ႈၼႃႈတီႈပလိၵ်ႈဝႃႈ – “ လႆႈဢဝ်ယႃႈမႃႉၸိူဝ်းၼႆႉ မႃးတီႈၽူႈၸၢႆးၵေႃႉၼိုင်ႈ ဢမ်ႇႁူႉၸိုဝ်ႈတီႈဝၢၼ်ႈႁူၺ်ႈႁႆႈ ၸႄႈဝဵင်းမႄႈတႅင်သေ တေဢဝ်ၵႂႃႇသူင်ႇတီႈၼႂ်းတူဝ်မိူင်းၵဵင်းမႆႇ ” ဝႃႈၼႆ။
ၸဝ်ႈၼႃႈတီႈပလိၵ်ႈ ၸင်ႇတီႉၺွပ်းတူဝ်မၼ်းၸၢႆးလႄႈ ယႃႈမဝ်းၵမ် သူင်ႇႁူင်းပလိၵ်ႈ ပၼ်တူတ်ႈတၢမ်ႇၵႂႃႇၸွမ်း ၼင်ႇပၵ်းပိူင်မၢႆမီႈ ဝၢၼ်ႈမိူင်းမီးၼၼ်ႉ ဝႃႈၼႆ။


text:
ထႆး – မၢၼ်ႈ ႁူပ်ႉဢုပ်ႇၵၼ် တႃႇႁူမ်ႈၵႄႈလိတ်ႈပၼ်ႁႃ ယႃႈမဝ်းၵမ် တီႈၼေႇပျီႇတေႃႇ
ၽွင်းလူင်ထႆး ၾၢႆႇၽဵင်ႇပဵင်းပဵၼ်ထမ်းလႄႈ ၸုမ်းၸိူဝ်း ဢွၵ်ႇၶၢဝ်းတၢင်းၵႂႃႇမိူင်းႁူမ်ႈတုမ်မၢၼ်ႈ ဢုပ်ႇဢူဝ်းၵၼ် လွင်ႈႁူမ်ႈမိုဝ်း ၵႄႈလိတ်ႈပၼ်ႁႃယႃႈမဝ်းၵမ်လႄႈ ႁူမ်ႈပူၵ်းပွင်ၸွမ်းလႅၼ်လိၼ်။ ဝၼ်းတီႈ 21/05/2018 သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ ၸွမ်သိုၵ်းလူင် ပရႃႊၸိၼ်ႊ ၸၼ်ႊတွင်ႊ...
လုၵ်ႈႁဵၼ်းၵဝ်ႇ ၶူးမူး ႁူမ်ႈၵၼ်ၵႂႃႇလုမ်းလႃး ဝၢင်းႁူင်းႁဵၼ်း တီႈဝၢၼ်ႈႁူၺ်ႈၸွႆး
လုၵ်ႈႁဵၼ်းၸၼ်ႉငဝ်ႈ မေႃသွၼ်ၸၢႆးမူး ႁူမ်ႈၵၼ်ၵႂႃႇ တီႇၽဵဝ်ႈဝၢင်းႁူင်းႁဵၼ်း တီႈဝၢၼ်ႈႁူၺ်ႈၸွႆး ၼႂ်းၸႄႈဝဵင်းမိူင်းပၼ်ႇ ဝႃႈၼႆ။ ဝၼ်းတီႈ 17/05/2018 လုၵ်ႈႁဵၼ်းၸၼ်ႉငဝ်ႈ မေႃသွၼ်ၸၢႆးမူး ႁူမ်ႈၵၼ်သေ ၵႂႃႇလုမ်းလႃး တီႇၽဵဝ်ႈ၊ လွမ်ႉႁူဝ်ႉ...
ၵူၼ်းမိူင်းလႃႈသဵဝ်ႈ လႆႈၶိုၼ်းတီႈလိၼ် 200 ဢေႊၶိူဝ်ႊပၢႆ
တပ်ႉသိုၵ်းမၢၼ်ႈလႃႈသဵဝ်ႈ ဢၼ်ႁုပ်ႈယိုတ်းဢဝ်ဝႆႉတီႈလိၼ်ၵူၼ်းမိူင်း 200 ဢေႊၶိူဝ်ႊပၢႆ တၢင်းၾၢႆႇတူၵ်း ၼမ်ႉယၢဝ် ၼၼ်ႉ ပွႆႇပၼ်ၵူၼ်းမိူင်းၶိုၼ်း ဝႃႈၼႆ။ ဝၼ်းတီႈ 15/05/2018 ၶွမ်ႊမတီႊၾၢႆႇၵူတ်ႇထတ်းတီႈလိၼ်ၵူၼ်းမိူင်းဢၼ်ၺႃးယိုတ်းၼၼ်ႉ လူင်းပိုၼ်ႉတီႈၵူတ်ႇ ထတ်းတီႈလိၼ် ဢၼ်တပ်ႉသိုၵ်းမၢၼ်ႈ...
ပႃႇတီႇႁူဝ်သိူဝ် လူင်းပိုၼ်ႉတီႈႁူပ်ႉထူပ်းၵူၼ်းမိူင်း ၼႂ်းၸႄႈဝဵင်းသီႇပေႃႉ
ၽူႈတႅၼ်းသၽႃး တင်း ၽူႈပွင်ၵၢၼ် ပႃႇတီႇႁူဝ်သိူဝ် ၸႄႈဝဵင်းသီႇပေႃႉ လူင်းပိုၼ်ႉတီႈတွင်ႈထၢမ် လွင်ႈယၢပ်ႇၽိုတ်ႇ ၵူၼ်းမိူင်း ၼႂ်းဢိူင်ႇၼွင်ဢၢင်ႇ တင်း ဢိူင်ႇလၢဝ်ၶုၼ်ႇ။ ဝၼ်းတီႈ 15/05/2018 ယၢမ်းၵၢင်ၼႂ် 9...
ၸုမ်းပျီႇတူႉၸိတ်ႉပၢင်ႇလႅင်း လၼ်ႇၵွင်ႈတေႃႇၵူၼ်းမိူင်းလႄႈ ဢဝ်ပဵၼ်ၶၢဝ်ႇယႂ်ႇ
ဢိင်ၼိူဝ်ၵူၼ်းဝၢၼ်ႈၵူၼ်းသူၼ် ၶႂ်ႈလႆႈၶိုၼ်းတီႈလိၼ်သူၼ်သေ မီးပၼ်ႁႃထဵင်မေႃးၵၼ် တင်းၸုမ်းပျီႇတူႉၸိတ်ႉပၢင်ႇလႅင်းသႂ် ထိုင်တီႈပေႃးလႆႈလၼ်ႇၵွင်ႈတေႃႇၵၼ် သေဢဝ်ပဵၼ်ၶၢဝ်ႇယႂ်ႇၼႂ်းသိုဝ်ႇၶၢဝ်ႇမၢၼ်ႈလၢႆတီႈ။ ဝၼ်းတီႈ 14/5/2018 ၸုမ်းပျီႇတူႉၸိတ်ႉပၢင်ႇလႅင်းသႂ် (မၢၵ်ႇၵႅင်း) တင်းၵူၼ်းဝၢၼ်ႈထဵင်မေႃးၵၼ် လွင်ႈတီႈလိၼ် 400 ဢေႊၶိူဝ်ႊ ဢၼ်မီးၼႂ်းၵႄႈဝၢၼ်ႈသၢႆးငိုၼ်းတင်းဝၢၼ်ႈၼမ်ႉပုၼ်း...
ၸဝ်ႈၾႃႉဝၢၼ်ႈယဵၼ်ႇ တူၼ်လိုၼ်းသုတ်း ၼွၼ်းၽႄး ၽွင်းဢႃယုၸဝ်ႈလႆႈ 99 ပီ
ၸဝ်ႈၾႃႉဝၢၼ်ႈယဵၼ်ႇ ၸဝ်ႈၾႃႉတူၼ်လိုၼ်းသုတ်း ၸဝ်ႈၸိင်ႇၺုၼ်ႉ ၼွၼ်းၽႄး ၽွင်းဢႃယုၸဝ်ႈလႆႈ 99 ပီ။ ဝၼ်းတီႈ 11/5/2018 ၶၢဝ်းယၢမ်းၵၢင်ၶမ်ႈမွၵ်ႈ 6:30 မူင်း ၸဝ်ႈၸိင်ႇၺုၼ်ႉ ၸဝ်ႈၾႃႉဝၢၼ်ႈယဵၼ်ႇ တူၼ်လိုၼ်းသုတ်းၸၢမ်ႇပူႈ...
ၵႃး 10 လေႃႉ လမ်းၼိုင်ႈ ပိၼ်ႈၶႂမ်ႈ ၼႂ်းၵႄႈၵဵင်းတုင် – တႃႈၶီႈလဵၵ်း
ၵႃး 10 လေႃႉ ဢၼ်လုၵ်ႉတၢင်းတႃႈၶီႈလဵၵ်း ၶိုၼ်ႈမႃးတၢင်း ၵဵင်းတုင်ၼၼ်ႉ ပိၼ်ႈၶႂမ်ႈ ယွၼ်ႉၵူၼ်းႁေႃႈၵႃး ႁေႃႈဝႆး သေ ဢမ်ႇၵုမ်းလႆႈႁႅင်းလူတ်ႉ ဝႃႈၼႆ။ ဝၼ်းတီႈ 12/05/2018 ယၢမ်းၵၢင်ၼႂ်...
ၼႂ်းၸႄႈဝဵင်းလၢႆးၶႃႈ ၵႃးလမ်းၼိုင်ႈ ပိၼ်ႈ ၵူၼ်းတၢႆ 1 ၵေႃႉ မၢတ်ႇ 1 ၵေႃႉ
ၼႂ်းၸႄႈဝဵင်းလၢႆးၶႃႈ ၵႃးလမ်းၼိုင်ႈပိၼ်ႈ တီႈလွႆၵုင်းၸၵ်းတႅၼ် လႄႈၵူၼ်းလူႉတၢႆထင်တီႈ 1 ၵေႃႉ မၢတ်ႇ 1 ၵေႃႉ။ ဝၼ်းတီႈ 10/05/2018 ၵႃးလမ်းၼိုင်ႈ ဢၼ်လုၵ်ႉတၢင်းမိူင်းၼွင်သေ မႃးတၢင်းဝဵင်းလၢႆးၶႃႈၼၼ်ႉ လႆႈမႃး...
ၵူၼ်းၵျွၵ်ႉမႄး သၢမ်ၵေႃႉ ၽႅၼ်ၶေႃးတၢႆ ၼႂ်းဝၼ်းလဵဝ်ၵၼ်
ၵူၼ်းဝၢၼ်ႈ 3 ၵေႃႉ ၼႂ်းၸႄႈဝဵင်းၵျွၵ်ႉမႄး ၽႅၼ်ၶေႃးတၢႆ ၼႂ်းဝၼ်းလဵဝ်ၵၼ်လႄႈ ၵူၼ်းမိူင်းဢွၼ်ၵၼ်တူၵ်းၸႂ်။ ဝၼ်းတီႈ 9/5/2018 ၼၢင်းမူဝ်ၶမ်း ဢႃယု 47 ပီ ပဵၼ်ၽူႈမၢႆလုမ်းၾၢႆႇၽွင်းငမ်း ပဵၼ်လုၵ်ႈယိင်း...
ၵူၼ်းမိူင်းသီႇပေႃႉ ၵေႃႉၼိုင်ႈ ၺႃးယိုဝ်း
ၵူၼ်းဝၢၼ်ႈၵုင်းသႃႇ ၸႄႈဝဵင်းသီႇပေႃႉ ၺႃးယိုဝ်း ပဵၼ်ၸုမ်းလႂ်ယိုဝ်းသႂ်ႇ ဢၼ်ဝႃႈၼၼ်ႉ ပႆႇႁူႉ ဝႃႈၼႆ။ ဝၼ်းတီႈ 09/05/2018 ယၢမ်းၵၢင်ၼႂ် 4 မူင်းပၢႆၼၼ်ႉ ၵူၼ်းဝၢၼ်ႈ ၵေႃႉၼိုင်ႈ ၸိုဝ်ႈႁွင်ႉ...


text:
'' ပၢင်လိူၵ်ႈတင်ႈ ႁူဝ်ၼႃႈမႂ်ႇ မုၵ်ႉၸုမ်းလုၵ်ႈႁဵၼ်းသင်ႇၶတႆး ၸၼ်ႉၸွမ် မိူင်းၵွၵ်ႇ ၸိုင်ႈထႆး ၸုပ်ႈထိ (14)၊ ပီ 2018 ’’
ဝၼ်းထိ 10, Feb 2018 ဝၼ်းသဝ် ၸုမ်းလုၵ်ႈႁဵၼ်းသင်ႇၶတႆးၸၼ်ႉၸွမ် မိူင်းၵွၵ်ႇ ၸိုင်ႈထႆး၊ လႆႈႁဵတ်းပၢင်လိူၵ်ႈတင်ႈ ႁူဝ်ၼႃႈမႂ်ႇ ၸုပ်ႈထိ (14)၊ ပီ 2018 တီႈဝတ်ႉမႂ်ႇတႆး သႃႇထုပရႃတိတ်ႇ၊ ၸွမ်းၼင်ႇပၵ်းပိူင်မုၵ်ႉၸုမ်းသင်ႇၶ မီးဝႆႉၼၼ်ႉ ၶူပ်ႇပီၼိုင်ႈပွၵ်ႈ လႆႈႁဵတ်းပၢင်လိူၵ်ႈတင်ႈ ႁူဝ်ၼႃႈမႂ်ႇမႃးၵူႈပီပီၼၼ်ႉ ပီၼႆႉထူၼ်ႈထိုင်မႃး ၸုပ်ႈထိ (14) ယူႇယဝ်ႉ။
ၽူႈၶဝ်ႈလိူၵ်ႈတင်ႈႁူဝ်ၼႃႈမႂ်ႇ မီးယူႇ 7 ၸဝ်ႈေသ ၼႂ်း 7 ၸဝ်ႈၼၼ်ႉ
1ႉ ၸဝ်ႈၶူး ပၺ်ႇၺႃႇၼၼ်ႇတ မွၼ်းၶိူဝ်း (မိူင်းၼွင်) လႆႈသဵင်ၼမ်လိူဝ်ပိူၼ်ႈႄလႈ လႆႈထုၵ်ႇလိူၵ်ႈတင်ႈပဵၼ် ႁူဝ်ၼႃႈ မုၵ်ႉၸုမ်း၊
2ႉ ၸဝ်ႈၶူး ေဢႃးၽႃႇသ (မိူင်းၶိူဝ်း) လႆႈထုၵ်ႇလိူၵ်ႈတင်ႈပဵၼ် ၽူႈမၢႆလူင် ၊
3ႉ ၸဝ်ႈၶူး ဢုတ်ႉတရ (လၢင်းၶိူဝ်း) လႆႈထုၵ်ႇလိူၵ်ႈတင်ႈပဵၼ် ႁူဝ်ၼႃႈ ၽၢႆႇယိပ်းငိုၼ်းၵွင်ၵၢင် ၊
4ႉ ၸဝ်ႈၶူး ဢုတ်ႉတမ (ပၢင်လူင်) လႆႈထုၵ်ႇလိူၵ်ႈတင်ႈပဵၼ် ႁူဝ်ၼႃႈၽၢႆႇပၢႆးပၺ်ႇၺႃႇ ၊
5ႉ ၸဝ်ႈၶူး ဝိၸိတ်ႉတ (မိူင်းပွၼ်) လႆႈထုၵ်ႇလိူၵ်ႈတင်ႈပဵၼ် ႁူဝ်ၼႃႈ ၽၢႆႇၵပ်းသိုပ်ႇတိတ်းေတႃႇ ၊
6ႉ ၸဝ်ႈၶူး ေၸႃးတိၵ ၸွမ်ၶိူဝ်း (ၵျွၵ်းႄမး) လႆႈထုၵ်ႇလိူၵ်ႈပဵၼ် ႁူဝ်ၼႃႈ ၽၢႆႇပၢႆးယူႇလီ ၊
7ႉ ၸဝ်ႈၶူး ထမ်ႇမသႃႇမိ (ထုင်ႉပူင်း) လႆႈထုၵ်ႇလိူၵ်ႈပဵၼ် ႁူဝ်ၼႃႈ ၽၢႆႇထိင်းသိမ်းၶူဝ်းၶွင် ေသ
ပၢင်လိူၵ်ႈတင်ႈ ႁူဝ်ၼႃႈမႂ်ႇ မုၵ်ႉၸုမ်းလုၵ်ႈႁဵၼ်းသင်ႇၶတႆး ၸၼ်ႉၸွမ် မိူင်းၵွၵ်ႇ ၸိုင်ႈထႆး ၸုပ်ႈထိ (14)၊ တွၼ်ႈတႃႇၼႂ်း ပီ 2018/2019 ၼႆႉပဵၼ်ဢၼ်ယဝ်ႉတူဝ်ႈၵွႃႇလီငၢမ်းယူႇယဝ်ႉ။
မုၵ်ႉၸုမ်းသင်ႇၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ ၸိုင်ႈထႆးၼႆႉ ဢိင်ၼိူဝ်ၶေႃႈတိုၵ်းသူၼ်း ၸဝ်ႈၶူးလူင် Dr. ၶမ်းမၢႆ ထမ်မသႃမိ (DPhil, Oxford) သေ လႆႈၵေႃႇတင်ႈပဵၼ်မႃး မုၵ်ႉၸုမ်းလုၵ်ႈႁဵၼ်းသင်ႇၶတႆး မိူင်းၵွၵ်ႇ မိူဝ်ႈပီ (2005) ၼၼ်ႉယူႇယဝ်ႉ။ တင်ႈတႄႇဢဝ်ပီ (2005) မႃးတေႃႇထိုင်ပီ (2018) ၼႆႉ မီးလုၵ်ႈႁဵၼ်းၸဝ်ႈသင်ႇၶတႆးၸၼ်ႉၸွမ် ႁဝ်းၶဝ်ၸဝ်ႈ တင်းမူတ်း (275) တူၼ်ယူႇယဝ်ႉ။
မုၵ်ႉၸုမ်းသင်ႇၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ ၸိုင်ႈထႆးၼႆႉ ဢိင်ၼိူဝ်ၶေႃႈတိုၵ်းသူၼ်း ၸဝ်ႈၶူးလူင် Dr. ၶမ်းမၢႆ ထမ်မသႃမိ (DPhil, Oxford) သေ လႆႈၵေႃႇတင်ႈပဵၼ်မႃး မုၵ်ႉၸုမ်းလုၵ်ႈႁဵၼ်းသင်ႇၶတႆး မိူင်းၵွၵ်ႇ မိူဝ်ႈပီ (2005) ၼၼ်ႉယူႇယဝ်ႉ။ တင်ႈတႄႇဢဝ်ပီ (2005) မႃးတေႃႇထိုင်ပီ (2018) ၼႆႉ မီးလုၵ်ႈႁဵၼ်းၸဝ်ႈသင်ႇၶတႆးၸၼ်ႉၸွမ် ႁဝ်းၶဝ်ၸဝ်ႈ တင်းမူတ်း (275) တူၼ်ယူႇယဝ်ႉ။


text:
Written by Sai Mawn Kham
Posted on 2017-09-26 03:55:25
ၽူႈထတ်းသၢင်ၽၢႆႇႁူမ်ႇလူမ်ႈၶဝ်ဝႃႈ ဢၼ်ပဵၼ် Go Android Keyboard Applications သွင်ဢၼ် ဢၼ်လုၵ်ႉတီႈ GOMO Dev Team ဢၼ်ပၵ်းသဝ်းဝႆႉတီႈၼႂ်းမိူင်းၶႄႇ ႁဵတ်းဢွၵ်ႇၼၼ်ႉ မၼ်းၸူင်ဢဝ်ၶေႃႈမုၼ်းသုၼ်ႇတူဝ် ၽူႈၸႂ်ႉတိုဝ်းၶဝ်သေ ၶိုၼ်းသူင်ႇပၼ် Remote Server ၼႆလႄႈ ၸင်ႇလႆႈပၼ်ၶေႃႈၽၢင်ႉဝႆႉယူႇ။
ဢၼ်ပဵၼ် Android Keyboard ၶွင် GOMO Dev Team သွင်ဢၼ် "Go Keyboard - Emoji keyboard, Swipe input, GIFs” လႄႈ “GO keyboard, Free Theme, GIF” ၸိူဝ်းၼႆႉၵေႃႈ ထုၵ်ႇတၢင်းၶၢမ်ႇၼႄးဝႆႉဝႃႈၼႆသေတႃႉၵေႃႈ Application တင်းသွင်ဢၼ်ၼႆႉ မီးၽူႈၸႂ်ႉတိုဝ်းဝႆႉယူႇ ႑႐႐ လၢၼ်ႉပၢႆ ႁင်းၽႂ်မၼ်းသေ ပေႃးတူၺ်း Rating မၼ်းၵေႃႈ တေလႆႈဝႃႈ ပဵၼ်ဢၼ်လီၸႂ် မိူၼ်ၼင်ႇလႆႈ လၢဝ် 4.4 လႄႈ 4.5 Stars ဝႆႉယူႇၼင်ႇၵဝ်ႇ။
ပေႃးဢဝ် ၵႂၢမ်းၽူႈထတ်းသၢင်ၶဝ်ဝႃႈတႄႉ GO keyboards ၸိူဝ်းၼႆႉ ဢဝ်ဢဝ် ၸိူဝ်းပဵၼ် Email Account ဢၼ်ၵွင်ႉၵၢႆႇဝႆႉတင်း Google Play Store၊ မဵဝ်း Network ၸိူဝ်းဢၼ်ၸႂ်ႉဝႆႉ၊ သႅၼ်းၽိဝ်ၼႃႈၾူင်း၊ မၢႆဢွၵ်ႇ Android Version လႄႈ Build Number ၸိူဝ်းၼႆႉသေ သမ်ႉမီးလွင်ႈ ၵွင်ႉသိုပ်ႇၸူးၵၼ်တင်း Remote Server ဝႃႈၼႆယဝ်ႉ။
သင်ၸိူဝ်ႉဝႃႈ GO Keyboards ၸိူဝ်းၼႆႉ မီးလွင်ႈတၢင်းသႂ်ႇၸႂ်တေၶဝ်ႈဢဝ် လွၼ်ႉၶၢဝ်ႇ Google Play Login Information သေ သမ်ႉဢမ်ႇၸႂ်ႈ ၽၢႆႇၼႂ်း Google Play Store သေ ဢၢၼ်းဢဝ် Source ၽၢႆႇၼွၵ်ႈသေၵေႃႈ လူတ်ႇလူင်းဢဝ် Executable code သေၸႂ်ႉၼႆႉ ပွင်ႇဝႃႈ ႁၢၵ်းမႅၼ်ႈၺႃး Developer Policy ဝႃႈၼၼ်ယဝ်ႉ။
Keyboard Applications ၼႆႉ မၼ်းပဵၼ် Applications ဢၼ်ၶဝ်ႈပႃးၼႂ်း ဢၼ်လမ်ႇလွင်ႈသေ ႁဝ်းၶႃႈလႆႈၸႂ်ႉ Keyboard Applicaiton ၸိူဝ်းၼႆႉသေပေႃႉ ၸိူဝ်းပဵၼ် Email Address လႄႈ ၶေႃႈလပ်ႉ Passwords ႁဝ်း၊ ၸိူဝ်းပဵၼ် Bank Accounts လႄႈ မၢႆၾူင်း ၸၵႂႃႇၸိူဝ်းၼႆႉလႄႈ သင်ၸိူဝ်ႉဝႃႈ ၶဝ်သမ်ႉတေၸူင်ဢဝ် ၶေႃႈမုၼ်း Data ၸဝ်ႈၵဝ်ႇၸိူင်ႉၼႆတႄႉ မၼ်းပဵၼ်ဢၼ်လီလႆႈမႆႈၸႂ်ၸွမ်ႈတႄႉယဝ်ႉ။
ယၢမ်းလဵဝ်တႄႉ Google ၶဝ် တိုၵ်ႉၵူတ်ႉထတ်းသၢင်တူၺ်း လွင်ႈၼႆႉသေ ၼႂ်းၶၢဝ်းယၢမ်း ဢမ်ႇပေႃးႁိုင်ၼၢၼ်းၼၼ်ႉ တေမီးလွင်ႈတႅပ်းတတ်းၵႂႃႇသေဢၼ်ဢၼ်ယူႇ။ AdGuard ၵေႃႉဢၼ်ဢဝ်လွင်ႈၼႆႉ ပွင်ႇၶၢဝ်ႇၸူး Google ဝႃႈတႄႉ
“ႁူမ်ႈဝႃႈ Google မီးလွင်ႈတႅပ်းတတ်းၸိူင်ႉႁိုဝ်မႃးၵေႃႈလီယဝ်ႉ၊ ပေႃးဢဝ်တၢင်းႁၼ်ထိုင်ႁဝ်းၶႃႈဝႃႈတႄႉ လွင်ႈႁဵတ်းသၢင်ႈ GO Keyboard ၼႆႉ မၼ်းမီးၽေးၶဵၼ်ၼမ်သေ ပဵၼ်လွင်ႈတၢင်း ဢၼ်ဢမ်ႇလီႁပ်ႉၶၢမ်ႇလႆႈ။ ႁူမ်ႈဝႃႈ ၵူၼ်းၸႂ်ႉတိုဝ်းမၼ်း မီးပဵၼ် ႒႐႐ လၢၼ်ႉပၢႆသေတႃႉၵေႃႈ ဢမ်ႇၸႂ်ႈဝႃႈ တေပဵၼ်ဢၼ်ယုမ်ႇယမ်လႆႈ။ ၽူႈၸႂ်ႉတိုဝ်းႁဝ်းၶဝ်ၵေႃႈ ဢမ်ႇထုၵ်ႇလီလပ်းႁူလပ်းတႃသေ ယုမ်ႇယမ်ၼိူဝ် App ၵူႈဢၼ်သေ၊ ထုၵ်ႇလီ ၵူတ်ႇတူၺ်းထတ်းသၢင်တူၺ်း Privacy Policy ၶဝ်လႄႈ Permission ဢၼ်တွၼ်ႈတႃႇၸႂ်ႉ App ၸိူဝ်းၼႆႉ လီလီငၢမ်းငၢမ်းယဝ်ႉၸင်ႇ ၸႂ်ႉၼႆႉ လီသေပိူၼ်ႈၶႃႈယဝ်ႉ။”
ၼႆ မၼ်းၵေႃႈ ပၼ်ၶေႃႈၽၢင်ႉဝႆႉဝႃႈၼင်ၼႆ။
ဢိင် : techx


text:
ၸွင်ႇမၼ်းၵိုင်ႇႁိုဝ်
ၸွင်ႇမၼ်းၵိုင်ႇႁိုဝ်…?
မိူၼ်ၼင်ႇပေႃႈမႄႈၶႃႈ မုင်ႈမွင်းဝႆႉၼၼ်ႉယဝ်ႈ ၶႃႈႁဵၼ်းသုတ်း၊ လႆႈၸုမ်ႈၶူး Software Engineer သေယဝ်ႉ လႆႈတိုဝ်ႉတၢင်းၶဝ်ႈႁဵတ်းၵၢၼ်ၼႂ်းၶွမ်ႇပၼီႇဢၼ်ၼိုင်ႈ ဢၼ်မီးတီႈမိူင်းဢမေႇရိၵႃႉၼၼ်ႉယဝ်ႈ။ ပဵၼ်မိူင်း တွၼ်ႈတႃႇၵူၼ်းၵတ်ႉၵူၼ်းငၢၼ်၊ ပဵၼ်မိူင်းဢၼ်မီးတိုဝ်ႉတၢင်းတႃႇၸၢတ်ႈပၢၼ်ၶိုၼ်ႈယႂ်ႇၼၼ်ႉယဝ်ႈ။ မိူဝ်ႈၶႃႈတေႇမႃးထိုင် မိူင်းဢမေႇရိၵႃးၼႆႉ ပေႃးမိူၼ်ၼင်ႇဝႃႈ တၢင်ႈဝူၼ်ႉၾၼ်ၶႃႈ ပဵၼ်လွင်ႈတႄႉမႃးၼၼ်ႉယဝ်ႈ။
မိူင်းဢမေႇရိၵႃႉၼႆႉ ပဵၼ်မိူင်းဢၼ်ၵဝ်ၶႃႈ ၶႂ်ႈမႃးႁွတ်ႈမႃးထိုင် ၸဵမ်ႈမိူဝ်ႈတိုၵ်ႉၵေႃႉလဵၵ်ႉၵေႃႉလႅင်ၼၼ်ႉယဝ်ႈ။ ၶႃႈဝူၼ်ႉဝႃႈ တေမႃးႁဵတ်းၵၢၼ်တီႈၼႆႈ မွၵ်ႈသီႇႁႃႈပီ၊ ပေႃးၵဵပ်းႁွမ်ငိုၼ်းလႆႈ တၢၼ်ႇတၢၼ်ႇယဝ်ႉ တေၶိုၼ်းပွၵ်ႈမိူဝ်းတီႈဝၢၼ်ႈၵဝ်ႇမိူင်းလင်ၵဝ်ၶႃႈ ၼႆယဝ်ႈ။
ပေႃႈၵဝ်ၶႃႈၼႆႉ ပဵၼ်ၵူၼ်းႁဵတ်းၵၢၼ်လုမ်းၵေႃႉၼိုင်ႈ။ ဝၢႆးသေဢႃႇယုမၼ်း တဵမ် 60 သေ လိုဝ်ႈၵၢၼ် ၵိၼ်ၽဵၼ်ႇၸဵၼ်ႇယဝ်ႉၼၼ်ႉ ၶူဝ်းၶွင်ဢၼ်မၼ်းႁွမ်လႆႈတင်းမူတ်း တေႃႉတႄႉဝႃႈ မီးႁွင်ႈဢွၼ်ႇႁွင်ႈလဵဝ် ဢၼ်ၵိုၵ်းပႃး ႁွင်ႈၼွၼ်းၼၼ်ႉၵူၺ်း။ ၵဝ်ၶႃႈၶႂ်ႈႁဵတ်းၶႂ်ႈသၢင်ႈ ႁႂ်ႈၸၢတ်ႈပၢၼ်ၶႃႈၼႆႉ လီတွၼ်းၶိုၵ်ႉၶႅမ်ႉသေ ၼင်ႇဢၼ်ပေႃႈၶႃႈႁဵတ်းလႆႈ။
ဝၢႆးသေမႃးယူႇတီႈၼႆႈႁိုင်တၢၼ်ႇတၢၼ်ႇ ၵဝ်ၶႃႈၶုၵ်းၸႂ်လႆႈႁိူၼ်းၼႅၼ်ႇ။ ၵဝ်ၶႃႈၵေႃႈ ၵႂႃႇသိုဝ်ႉၵၢတ်ႉၾူၼ်းဢၼ်ထူဝ်းႁႃလႆႈမိူင်းႁဝ်း ဢၼ်ၵႃႈၶၼ်ထုၵ်ႇၼၼ်ႉသေ ထူဝ်းမိူဝ်းတီႈႁိူၼ်း ၼိုင်ႈဝူင်ႈၼိုင်ႈပွၵ်ႈ။ ၶၢဝ်းယၢမ်းပူၼ်ႉၵႂႃႇသွင်ပီ၊ ၵိၼ်ႁမ်ႇပိူဝ်ႇၵိူဝ်ႇတီႈ McDonald's လႄႈ ၽီႇသိူင်ႇ သွင်ပီ၊ တူၺ်းၶၢဝ်ႇၼႂ်းထီးဝီးသေ ပေႃးႁၼ်ၵႃႈၶၼ်ငိုၼ်းတေႃႇလႃႇ ၶိုၼ်ႈမႃး ၼိုင်ႈဢိတ်းၵေႃႈ ၸႂ်လီၸွမ်းၼိုင်ႈဢိတ်း။ ဢေႃ… ၸၢတ်ႈပၢၼ်ၵဝ်ၶႃႈ။
ဝၢႆးၼၼ်ႉ ပေႃႈမႄႈၵဝ်ၶႃႈ လၢတ်ႈလွင်ႈတေႇၼႃႈႁိူၼ်းလႄႈ ၵဝ်ၶႃႈၵေႃႈ တႅပ်းတတ်းၸႂ်ဝႃႈ တေတေႇၼႃႈႁိူၼ်းၸွမ်းၵၢင်ၸႂ်ၶဝ်။ ၶႃႈလၢတ်ႈၶဝ်ဝႃႈ ၶႃႈမီးၶၢဝ်းယၢမ်း 10 ဝၼ်းၵူၺ်းလႄႈ ၵူႈၸိူဝ်ႉၵူႈလွင်ႈ လူဝ်ႇလႆႈႁဵတ်းႁႂ်ႈမၼ်းယဝ်ႉ ၼႂ်း 10 ဝၼ်းၼႆႉ ၼႆယဝ်ႈ။ တႃႇတေပွၵ်ႈမိူဝ်းတေႇၼႃႈႁိူၼ်းတီႈဝၢၼ်ႈၼၼ်ႉ ၶႃႈၵေႃႈ ၵႂႃႇသိုဝ်ႉမႂ်တိုတ်းႁိူဝ်းမိၼ် ဢၼ်ၵႃႈပေႃးသေပိူၼ်ႈ။ သိုဝ်ႉၶူဝ်းတွၼ်ႈဢိတ်းဢွတ်း တႃႇတေဢဝ်မိူဝ်းၾၢၵ်ႇပၼ်ႁူၺ်းၵေႃႉၶႃႈ တၢင်းဝၢၼ်ႈ။ တေလႆႈပွၵ်ႈမိူဝ်းႁိူၼ်းလႄႈ ၼႂ်းၸႂ်ၼႂ်းၶေႃးၼႆႉ ၵျေႃႇၼႃႇၼႃႇ။ ဝၢႆးသေပွၵ်ႈမိူဝ်းႁိူၼ်းယဝ်ႉ ၶႃႈၵေႃႈ လိူၵ်ႈဢဝ်ၽူႈယိင်းၵေႃႉၼိုင်ႈ ၼႂ်းဢၼ်ပေႃႈမႄႈၶႃႈ ယိူင်းဢၢၼ်းဝႆႉၸိူဝ်းၼၼ်ႉသေ ႁဵတ်းပွႆးပၢင်ၶႅၵ်ႇယဝ်ႉ။
ဝၢႆးသေတေႇၼႃႈႁိူၼ်းယဝ်ႉပႆႇႁိုင် ထိုင်ၶၢဝ်းယၢမ်းလူဝ်ႇပွၵ်ႈမိူဝ်းႁဵတ်းၵၢၼ် တီႈမိူင်းဢမေႇရိၵႃႉၶိုၼ်းယဝ်ႉလူး။ ၶႃႈၵေႃႈ ဢဝ်ငိုၼ်းတွင်း ၾၢၵ်ႇပၼ်ပေႃႈမႄႈၶႃႈ ၽွင်ႈသေယဝ်ႉ သင်ႇလၢတ်ႈႁႂ်ႈပီႈၼွင်ႉႁိမ်းႁွမ်း ၸွႆႈတူၺ်းလူပေႃႈမႄႈၶႃႈၽွင်ႈၼႆသေ မႃးမိူဝ်းၶိုၼ်း မိူင်းဢမေႇရိၵႃႉယဝ်ႉ။
မေးၼၢင်းၶႃႈ မူၼ်ႈသိူဝ်းၸွမ်းၸၢတ်ႈပၢၼ် ယူႇမိူင်းဢမေႇရိၵႃႉ မွၵ်ႈသွင်လိူၼ်ၵူၺ်း။ ဝၢႆးၼၼ်ႉ မၼ်းၵေႃႈ ငဝ်မိုင် ၸႂ်ထိုင်ႁိူၼ်းၶိုၼ်း။ ယူႇယူႇၵေႃႈ ၵႆႉထူဝ်းမိူဝ်းတီႈႁိူၼ်း။ ၵူႈပွၵ်ႈ ၶႃႈၵႆႉထူဝ်းႁႃတီႈႁိူၼ်း ၼိုင်ႈဝူင်ႈၼိုင်ႈပွၵ်ႈ၊ တေႃႈလဵဝ်တႄႉ ပဵၼ်ၵႂႃႇၼိုင်ႈဝူင်ႈသွင်ပွၵ်ႈ၊ မၢင်ဝူင်ႈၵေႃး သၢမ်ပွၵ်ႈ။
ငိုၼ်းတွင်းႁဝ်းၶႃႈၵေႃႈ ဢမ်ႇပေႃးလႆႈၵဵပ်းႁွမ်ၵႃႈႁိုဝ်။ ဝၢႆးၼၼ်ႉထႅင်ႈမွၵ်ႈသွင်ပီ ႁဝ်းၶႃႈမီးလုၵ်ႈဢွၼ်ႇ၊ ပဵၼ်လုၵ်ႈဢွၼ်ႇၽႃၽႄ၊ လီႁၵ်ႉၼႅၼ်ႇ၊ မႄႈယိင်းၵေႃႉၼိုင်ႈ လႄႈ ၵူၼ်းၸၢႆးၵေႃႉၼိုင်ႈ။ ၶႃႈၸူမ်းသိူဝ်းၼႃႇၼႃႇ။ ပဵၼ်ၶွင်ၾၢၵ်ႇၽြႃးပဵၼ်ၸဝ်ႈဢိူဝ်ႈၼႆႉ ၼႆ။ ၶႃႈထူဝ်းႁႃပေႃႈမႄႈၶႃႈမိူဝ်ႈလႂ်ၵေႃႈ ၶဝ်ႁႂ်ႈၶႃႈ ပွၵ်ႈမိူဝ်းလႄႇၶဝ်တီႈဝၢၼ်ႈ၊ ၶဝ်ႈလၢတ်ႈဝႃႈ ၸူဝ်ႈၶဝ်ပႆႇတၢႆၼႆႉ ၶဝ်ၶႂ်ႈႁၼ်ၼႃႈတႃလၢၼ်ဢွၼ်ႇၶဝ်ၼႆဝႃႇ။ ပီလႂ်ဢမ်ႇပီလႂ်ၵေႃႈ ၶႃႈဢၢၼ်းဝႃႈ တေပွၵ်ႈမိူဝ်းလႄႇတီႈဝၢၼ်ႈ၊ ၵူၺ်းၵႃႈ ၽၢၵ်ႇၼိုင်ႈၵေႃႈ ၼႃႈၵၢၼ်၊ ၽၢၵ်ႇၼိုင်ႈၵေႃႈ ငိုၼ်းတွင်းဢမ်ႇတဵမ်ထူၼ်ႈလႄႈ ဢမ်ႇပဵၼ်မိူဝ်း။ ပီၼိုင်ႈယဝ်ႉပီၼိုင်ႈပူၼ်ႉၵႂႃႇ၊ တိုဝ်ႉတၢင်းလႄႈ ၵၢင်ၸႂ်ဢၼ်ၶႂ်ႈပွၵ်ႈမိူဝ်းလႄႇတီႈဝၢၼ်ႈၼၼ်ႉၵေႃႈ ယိုင်ႈၶႅၼ်းယၢၼ်ၵႆၵႂႃႇၼၼ်ႉယဝ်ႈ။ ဝၼ်းၼိုင်ႈ ၶႃႈၵိုင်ႉၵၢင်ႉလႆႈၶၢဝ်ႇဝႃႈ ပေႃႈမႄႈၶႃႈ ဢမ်ႇယူႇလီ ၸပ်းတၢင်းပဵၼ် ႁၢဝ်ႈႁႅင်းဝႆႉၼႆယဝ်ႉ။ ၶႃႈၵေႃႈၶတ်းၸႂ်ဝႃႈတေမိူဝ်းယူႇ၊ ၵူၺ်းၵႃႈ တီႈၶွမ်ႇပၼီႇ ဢမ်ႇပၼ်လႆႈ ဝၼ်းလိုဝ်ႈၵၢၼ်ၶႃႈလႃးလႃးလႄႈ ၶႃႈၵေႃႈ ဢမ်ႇပဵၼ်မိူဝ်း။ ဝၢႆးၼၼ်ႉဢမ်ႇႁိုင် ၶၢဝ်ႇဢၼ်ထိုင်မႃးတီႈႁူၶႃႈတႄႉ ပဵၼ်ၶၢဝ်ႇဢၼ်ဝႃႈ ပေႃႈမႄႈၶႃႈ သဵင်ႈၵႂႃႇယဝ်ႉ ၼႆၼၼ်ႉယဝ်ႈ။ တႃႇတေႁၢင်ႈႁႅၼ်းပၼ်ပၢင်မႃႇသႃႇၶဝ်ၵေႃႈ ဢမ်ႇမီးၽႂ်၊ ဢမ်ႇၸၢင်ႈႁဵတ်းႁိုဝ်လႄႈ ပီႈၼွင်ႉၼႂ်းဝၢၼ်ႈၼႂ်းသူၼ်ၵေႃႈ ၵႃႈလႆႈမႃးဢွၼ်ၵၼ် ႁဵတ်းပၼ်ပၢင်မႃႇသႃႇပေႃႈမႄႈၶႃႈ ၼႆယဝ်ႉ။ ၶႃႈၸႂ်ဢမ်ႇလီသေဢိတ်း။ ထႅင်ႈပိူင်ၼိုင်ႈ ၼင်ႇဢၼ်ၵၢင်ၸႂ်ပေႃႈမႄႈၶႃႈၶႂ်ႈပဵၼ် ဢၼ်ၶဝ်ၵမ်းၵမ်းလၢတ်ႈၶႃႈဝႃႈ ၶဝ်ၶႂ်ႈႁၼ်ၼႃႈတႃလၢၼ်ဢွၼ်ႇၶဝ် ၼႆၼၼ်ႉၵူၺ်းၵေႃႈ ၵဝ်ၶႃႈ ဢမ်ႇၸွမ်းႁဵတ်းပၼ်လႆႈ။
ဝၢႆးၼၼ်ႉ ပူၼ်ႉမႃးၶၢဝ်းတၢင်းသိပ်းပီပၢႆ၊ သၢဝ်းပီၸမ်ထိုင် မေးၼၢင်းၶႃႈ ဢမ်ႇမူၼ်ႈသိူဝ်းၸႂ် လွင်ႈလႆႈယူႇတီႈ ဢမေႇရိၵႃႉယဝ်ႉသေ ၶႂ်ႈၶိုၼ်းမိူဝ်းယူႇတီႈဝၢၼ်ႈ ၼႆယဝ်ႉ။ လွင်ႈၼႆႉ လုၵ်ႈယိင်းလုၵ်ႈၸၢႆးၶႃႈ ဢမ်ႇထုၵ်ႇၸႂ် သေဢိတ်း၊ ၵွပ်ႈပိူဝ်ႈၶဝ်ၵိူတ်ႇတီႈၼႆႈ၊ ယႂ်ႇတီႈၼႆႈလႄႈ မိုတ်ႈၵိုဝ်းတီႈၼႆႈယဝ်ႉၼၼ်ႉယဝ်ႈ။ ႁဵတ်းၼႆသေ ႁဝ်းၶႃႈၵေႃႈ ပွၵ်ႈမိူဝ်းၶိုၼ်းတီႈဝၢၼ်ႈ၊ ၶႃႈၵႂႃႇႁႃသိုဝ်ႉ တီႈလိၼ်တႃႇႁဝ်းၶႃႈယူႇသဝ်း တီႈမိူင်းႁဝ်း။ ၵူၺ်းၵႃႈ ၵႃႈၶၼ်လိၼ် သမ်ႉပေႃးသုင်ၶိုၼ်ႈၽႃႉၶိုၼ်ႈမွၵ်ႇယဝ်ႉ။ ပိူင်ၼိုင်ႈၵေႃႈ ငိုၼ်းဢၼ်ၵဵပ်းသိမ်းဝႆႉ ဢမ်ႇပေႃးၵိုတ်း ယဝ်ႉလႄႈ ၶႃႈၵေႃႈ ၶိုၼ်းလႆႈပွၵ်ႈမႃးမိူဝ်း တီႈမိူင်းဢမေႇရိၵႃႉထႅင်ႈ။
ၽွင်းၼၼ်ႉ မေးၼၢင်းၶႃႈ ဢမ်ႇယွမ်းမႃးၸွမ်းၶႃႈ။ လုၵ်ႈဢွၼ်ႇသွင်ၵေႃႉသမ်ႉ ဢမ်ႇယွမ်းယူႇတီႈဝၢၼ်ႈ လႃးလႃး။ ႁဵတ်းၼႆသေ ၶႃႈၵေႃႈ ပၼ်ၵႂၢမ်းမၼ်ႈၵႅၼ်ႇ တီႈမေးၼၢင်းၶႃႈ ဝႃႈ "ႁဝ်းတေပွၵ်ႈမိူဝ်းႁႃငိုၼ်း တီႈဢမေႇရိၵႃႉထႅင်ႈသွင်ပီသေ ႁဝ်းတေၶိုၼ်းမႃး" ၼႆသယဝ်ႉ ၶႃႈလႄႈ တင်းလုၵ်ႈဢွၼ်ႇသွင်ၵေႃႉ ၶိုၼ်းပွၵ်ႈ မိူဝ်းတီႈမိူင်းဢမေႇရိၵႃႉယဝ်ႉ။ မႄႈလုၵ်ႈဢွၼ်ႇၶဝ်တႄႉ ၵိုတ်းဝႆႉတီႈဝၢၼ်ႈ၊ ၵွပ်ႈမၼ်းဢမ်ႇယွမ်းမႃးၸွမ်းႁဝ်း။
ၶၢဝ်းယၢမ်းၵေႃႈ ပူၼ်ႉၵႂႃႇၽႂ်းၼႅၼ်ႇ။ ဝၢႆးၼၼ်ႉဢမ်ႇႁိုင် လုၵ်ႈယိင်းၶႃႈ တေႇၼႃႈႁိူၼ်းၸွမ်း ၵူၼ်းၸၢႆးဢမေႇရိၵၢၼ်ႇၵေႃႉၼိုင်ႈယဝ်ႉ။ လုၵ်ႈၸၢႆးၶႃႈၵေႃႈဝႃႈ မၼ်းမိုတ်ႈတီႈမိူင်းဢမေႇရိၵႃႉၵူၺ်းလႄႈ ဢမ်ႇပွၵ်ႈမိူဝ်းတီႈဝၢၼ်ႈယဝ်ႉ ၼႆယဝ်ႉ။ ၶႃႈၵေႃႈ ယူႇထႅင်ႈတၢၼ်ႇတၢၼ်ႇ၊ ဝၢႆးသေ ႁွမ်လႆႈငိုၼ်းတွင်း တၢၼ်ႇတၢၼ်ႇယဝ်ႉ ၶႃႈၵေႃႈဝႃႈ ထုၵ်ႇလီပွၵ်ႈမိူဝ်းယဝ်ႉ ၼႆသေ မႅၵ်ႇပူၵ်ႉၶူဝ်းပူၵ်ႉလဵင်း ပွၵ်ႈမႃးၶိုၼ်းတီႈဝၢၼ်ႈ ၵေႃႉလဵဝ်ယဝ်ႉ။
ၶႃႈၵေႃႈ ပွၵ်ႈမႃးတီႈဝၢၼ်ႈသေ မႃးသိုဝ်ႉလႆႈ ႁွင်ႈၶွၼ်ႇၻူဝ်ႇ သွင်ႁွင်ႈ။
တေႃႈလဵဝ်ၸိုင် ဢသၢၵ်ႈၵဝ်ၶႃႈ မီး 60 ယဝ်ႉ၊ ၵူၺ်းလႆႈယူႇႁွင်ႈသေ ငဝ်ယူႇၵေႃႉလဵဝ်။ ၵၢင်ၼႂ် ၵၢင်ၼႂ်မႃး ၶႃႈၵႆႉၵႆႉဢွၵ်ႇႁွင်ႈသေ ၵႂႃႇပႆလဵၼ်ႈ၊ ၵႂႃႇတီႈဝတ်ႉ ဢၼ်မီးၸမ် ၶွၼ်ႇၻူဝ်ႇၶႃႈ။ မေးၼၢင်းၵဝ်ၶႃႈ ဢၼ်မီးသၸ်ႉၸႃႇတေႃႇၶႃႈၼႃႇၼၼ်ႉၵေႃႈ မိူဝ်ႈလဵဝ် ၼုင်ႈၽႃႈၶၢဝ်သေ မီးယူႇတီႈဝတ်ႉၼၼ်ႉယဝ်ႈ။
မၢင်ပွၵ်ႈၵေႃႈ ၶႃႈဝူၼ်ႉယူႇဝႃႈ လွင်ႈၼႆႉ ၸွင်ႇမၼ်းၵိုင်ႇႁိုဝ်… ၼႆယူႇ။ ပေႃႈၵဝ်ၶႃႈၼႆႉ ဝႆႉၸႂ်ဝႃႈ မၼ်းယူႇတီႈဝၢၼ်ႈ၊ ႁဵတ်ႈၵၢၼ်တီႈဝၢၼ်ႈၵူၺ်းသေတႃႉ မၼ်းယင်းမီးႁွင်ႈ ဢၼ်ၵိုၵ်းၸိုဝ်ႈၵိုၵ်းသဵင်မၼ်းဝႆႉ ႁွင်ႈၼိုင်ႈ။
ၵဝ်ၶႃႈၼႆႉ ပေႃႈမႄႈသဵင်ႈၵႂႃႇၵေႃႈ ဢမ်ႇတၼ်းလႆႈႁၼ်၊ မီးလုၵ်ႈလၢင်းၵေႃႈ ဢမ်ႇလႆႈယူႇၸမ်ၵၼ်။ မေးၼၢင်းၵေႃႈ ပၢႆႈၵႂႃႇၼုင်ႈၽႃႈၶၢဝ်ပႅတ်ႈ။ ဢၼ်လိူဝ်ပေႃႈၶႃႈၼႆႉ မီးလွင်ႈဢၼ်ဝႃႈ ၵဝ်ၶႃႈသိုဝ်ႉလႆႈ ႁွင်ႈၶွၼ်ႇၻူဝ်ႇ လိူဝ်ပေႃႈၶႃႈ ႁွင်ႈၼိုင်ႈ ၼၼ်ႉၵူၺ်း။ ဢၼ်ၼႆႉ ၸွင်ႇမၼ်းၵိုင်ႇႁိုဝ်… …?
ၶႃႈၼင်ႈယူႇၼႂ်းႁွင်ႈသေ တူၺ်းဢွၵ်ႇမိူဝ်းတၢင်းၼွၵ်ႈ၊ လႆႈႁၼ်လုၵ်ႈဢွၼ်ႇၶဝ် တဵၼ်ႈတဵၼ်ႈဝႅၼ်ဝႅၼ်ၸွမ်းထီးဝီးယူႇ။ ဢေႃ… ၵွပ်ႈပိူဝ်ႈၸိူဝ်းၼႆႉႁိုဝ် ဢၼ်ႁဵတ်းႁႂ်ႈႁဝ်း လႆႈလုလႆႈသုမ်း ၾိင်ႈငႄႈႁဝ်း။
ၼိုင်ႈႁိုင်ၼိုင်ပွၵ်ႈ လုၵ်ႈယိင်းလုၵ်ႈၸၢႆးၶႃႈ ဢၼ်မီးတီႈဢမေႇရိၵႃႉၼၼ်ႉ ၵႆႉသူင်ႇၵၢတ်ႉ၊ သူင်ႇလိၵ်ႈမႃး ထၢမ်ၶၢဝ်ႇထၢမ်ငၢဝ်းယူႇ။ တီႇဢေႇသုတ်းၵေႃႈ ၶဝ်ယင်းတိုၵ်ႉၶုၵ်းၸႂ်ႁဝ်းယူႇ ၵႃႈလႆႈဝူၼ်ႉၸိူင်ႉၼႆၵူၺ်းယဝ်ႈ။ ပေႃးဝႃႈ ၶႃႈတၢႆၵႂႃႇၵေႃႈ တေပဵၼ်ပီႈၼွင်ႉၼႂ်းဝၢၼ်ႈၼႂ်းသူၼ်ထႅင်ႈၵူၺ်းယဝ်ႉယူဝ်ႉ ဢၼ်တေမႃးၸွႆႈႁဵတ်းပၢင်မႃႇသႃႇၶႃႈ။ ႁႂ်ႈၶဝ်လႆႈမီး တၢင်းၵတ်းယဵၼ် သိူဝ်းသႃႇ မင်ႇၵလႃႇတဵမ်ထူၼ်ႈသေၵမ်း ၼႆ ယွၼ်းသူးပၼ်ယူႇ…
ၵူၺ်ႈၵႃႈ ၶေႃႈထၢမ်မိူဝ်ႈၵႆႈ တိုၵ်ႉၶၢင်ႉဝႆႉယူႇၼႂ်းၸႂ် ဝႃႈ "ၸွင်ႇမၼ်းၵိုင်ႇႁိုဝ်…?"


text:
ပလိၵ်ႈထႆး တီႉၺွပ်းလႆႈ ၵူၼ်းဝဵင်းႁႅင် လၵ်ႉတေႃႉယႃႈ တီႈၵဵင်းမႆႇ
ၸဝ်ႈၼႃႈတီႈပလိၵ်ႈ ႁူင်းပလိၵ်ႈမႄႈရိမ်း ႁူမ်ႈၵၼ်တီႉၺွပ်းလႆႈ ၽူႈၸၢႆးၵေႃႉၼိုင်ႈပဵၼ်တႆး တေႃႉယႃႈလုၵ်ႉမႄႈ တႅင် တေၶဝ်ႈၵဵင်းမႆႇ။ ဝၼ်းတီႈ 11/5/2018 ၸဝ်ႈၼႃႈတီႈႁူင်းပလိၵ်ႈမႄႈရိမ်း တင်ႈလၢၼ်ႇၵူတ်ႇထတ်း လွင်ႈၼိမ်သဝ်းၼႂ်းပိုၼ်ႉတီႈ ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ၽွင်းၼၼ်ႉမီးၸၢႆးသၢႆလႅင်း...
ၾၢႆႇပွင်ႇၶၢဝ်ႇလူင်ပွင်ၸိုင်ႈမၢၼ်ႈ ဢွၼ်ၼမ်းၸတ်းႁဵတ်း ပၢင်ဢုပ်ႇလၢတ်ႈတၢၼ်ႈၶႆႈလွင်ႈ ၵူၼ်းၼုမ်ႇလႄႈယႃႈမဝ်းၵမ် တီႈဝဵင်းလႃႈသဵဝ်ႈ ပဵၼ်ပွၵ်ႈၵမ်းႁႅၵ်ႈ
ၾၢႆႇပွင်ႇၶၢဝ်ႇလူင်ပွင်ၸိုင်ႈမၢၼ်ႈ ဢွၼ်ၼမ်းၸတ်းႁဵတ်း ပၢင်ဢုပ်ႇလၢတ်ႈလွင်ႈ ၵူၼ်းၼုမ်ႇလႄႈယႃႈမဝ်းၵမ် တီႈဝဵင်းလႃႈသဵဝ်ႈ ။ မီးၽူႈၶဝ်ႈႁူမ်ႈ ငိၼ်းထွမ်ႇ 200 ပၢႆ။ ပၢင်ဢုပ်ႇလၢတ်ႈ ၸတ်းႁဵတ်း ဝၼ်းတီႈ 10/5/2018 တီႈႁူင်းႁေႃးလူင်...
ပလိၵ်ႈဝဵင်းတႃႈၶီႈလဵၵ်း တီႉလႆႈၵူၼ်းၵႃႉယႃႈၵေႃႉၼိုင်ႈ ပႃးယႃႈဢႆႊသ် 200 ၵီႊလူဝ်ႊ
ပလိၵ်ႈဝဵင်းတႃႈၶီႈလဵၵ်း တီႉၺွပ်းလႆႈၵူၼ်းတေႃႉယႃႈလႄႈ ယိုတ်းလႆႈယႃႈတင်းၼမ်တီႈဝဵင်းတႃႈၶီႈလဵၵ်း ၽွင်းႁၢင်ႈ ႁႅၼ်းတေႃႉၶဝ်ႈမိူင်းထႆး။ ဝၼ်းတီႈ 19/04/2018 ပလိၵ်ႈဝဵင်းတႃႈၶီႈလဵၵ်းလႄႈ ၾၢႆႇၽဵဝ်ႈမူၺ်ႉယႃႈမဝ်းၵမ် လႆႈတင်ႈလၢၼ်ႇ ၵူတ်ႇထတ်းတီႈႁိမ်းဝၢၼ်ႈလွႆသထူင်ႇ ၸႄႈဝဵင်းတႃႈၶီႈလဵၵ်း ၽွင်းၼၼ်ႉမီးၵႃး တူဝ်ႊယူဝ်ႊတႃႊ ဝီႊၵူဝ်ႊ...
သင်ၶၸဝ်ႈ ၺႃးတႅင်း တီႈမူႇၸေႊ လႆႈမၢတ်ႇႁၢဝ်ႈႁႅင်း
သင်ၶၸဝ်ႈ တူၼ်ၼိုင်ႈ ၺႃးတႅင်း တီႈၸႄႈဝဵင်းမူႇၸေႊ လႆႈမၢတ်ႇၸဵပ်းႁၢဝ်ႈႁႅင်းသေ လႆႈၶဝ်ႈယူတ်းယႃတူဝ် တီႈႁူင်းယႃမိူင်းမၢဝ်း ဝႃႈၼႆ။ ဝၼ်းတီႈ 17/04/2018 ယၢမ်းၵၢင်ၼႂ် သင်ၶၸဝ်ႈ ဢၼ်ၸိုဝ်ႈႁွင်ႉဝႃႈ ၸဝ်ႈၶူးၵုမႃႇရ ပဵၼ်ၽူႈၵွၼ်းဝတ်ႉဝိႁၢရ်...
ပလိၵ်ႈထႆး တီႉၺွပ်းလႆႈယႃႈၼပ်ႉလၢၼ်ႉမဵတ်ႉ ၼႄးဝႃႈပဵၼ်ၶွင်ဝႃႉလႅင်တင်း လႃးႁူႇ
ပလိၵ်ႈထႆးၸႄႈတွၼ်ႈၵဵင်းႁၢႆး တီႉလႆႈယႃႈမဝ်းၵမ်ၼပ်ႉလၢၼ်ႉမဵတ်ႉ ၼႄးဝႃႈပဵၼ်ၶွင်ဝႃႉလႅင်ပွတ်းၼိူဝ်တင်း လႃးႁူႇ။ ဝၼ်းတီႈ 02/04/2018 သိုဝ်ႇၶၢဝ်ႇ Komchadluek ႁၢႆးငၢၼ်းဝႃႈ ၸဝ်ႈၼႃႈတီႈ လၢႆၾၢႆႇႁူမ်ႈၵၼ် တီႉၺွပ်း ၵႃးတူဝ်ႊယူဝ်ႊတႃႊ သီၶၢဝ် တၢင်ႇထူင်ၸၢၼ်ႈ...
ဝဵင်းၼမ်ႉတူႈ ၶွတ်ႇၽွတ်ႈ ၸုမ်းသၢၼ်ၶတ်းယႃႈမဝ်းၵမ်
ၵူၼ်းမိူင်း ၸႄႈဝဵင်းၼမ်ႉတူႈ ၶွတ်ႇၽွတ်ႈ ၸုမ်းသၢၼ်ၶတ်းယႃႈမဝ်းၵမ် တႃႇႁႄႉၵင်ႈ၊ ၽဵဝ်ႈမူၺ်ႉ ယႃႈမဝ်းၵမ် ၼႂ်းဝၢၼ်ႈၼႂ်းဝဵင်းပေႃးတေလူတ်းလူင်းမွတ်ႇႁၢႆ ဝႃႈၼႆ။ ဝၼ်းတီႈ 26/03/2018 ၸုမ်းတူင်ႉၼိုင်တူင်ႇဝူင်းၵူၼ်း၊ ၸုမ်း NGO’s၊ ၽူႈၵွၼ်းပွၵ်ႉ/...
ၾၢႆႇၽဵဝ်ႈမူၺ်ႉယႃႈမဝ်းၵမ်ထႆးဝႃႈ – သၢမ်ၸဵင်ႇၶမ်း ပဵၼ်တီႈႁဵတ်းဢွၵ်ႇယႃႈမဝ်းၵမ် ၼမ်သုတ်းပဵၼ်မၢႆ 2 ၼႂ်းလုမ်ႈၾႃႉ
ၸဝ်ႈၼႃႈတီႈ ၾၢႆႇၽဵဝ်ႈမူၺ်ႉယႃႈမဝ်းၵမ် မိူင်းထႆး ပိုၼ်ၽၢဝ်ႇဝႃႈ သၢမ်ၸဵင်ႇၶမ်းၼႆႉ ပဵၼ်တီႈ ႁဵတ်းဢွၵ်ႇယႃႈမဝ်း ၵမ် ၼမ်သုတ်းမၢႆ 2 ၼႂ်းလုမ်ႈၾႃႉ ဝႃႈၼႆ။ ႁွင်ႈၵၢၼ်ၾၢႆႇၽဵဝ်ႈမူၺ်ႉယႃႈမဝ်းၵမ်မိူင်းထႆး ပိုၼ်ၽၢဝ်ႇလၢတ်ႈတီႈ သိုဝ်ႇၶၢဝ်ႇ...
ပလိၵ်ႈထႆး တီႉလႆႈယႃႈဢႆႊသ် တင်းၼမ်တီႈမႄႈသၢႆ ပိုၼ်ၽၢဝ်ႇဝႃႈလုၵ်ႉတၢင်းမိူင်းတႆးမႃး
ၸဝ်ႈၼႃႈတီႈပလိၵ်ႈ ႁူင်းပလိၵ်ႈမႄႈသၢႆ ၵူတ်ႇထတ်းတီႉၺွပ်းလႆႈ ၵူၼ်းလၵ်ႉတေႃႉယႃႈ တီႈၼႂ်းဝဵင်းမႄႈသၢႆ။ လႆႈႁူႉဝႃႈဢဝ်မႃးတီႈၵူၼ်းတၢင်းမိူင်းတႆးဝႃႈၼႆ။ ဝၼ်းတီႈ 15/03/2018 သိုဝ်ႇၶၢဝ်ႇ MaeSai News ပိုၼ်ၽၢဝ်ႇဝႃႈ ၸဝ်ႈၼႃႈတီႈႁူႉၶၢဝ်ႇဝႆႉသေ ပႂ်ႉႁႄႉၵူတ်ႇ ...
လုၵ်ႈႁဵၼ်းၸၼ်ႉၸွမ် လႃႈသဵဝ်ႈ ၺႃးၾၼ်း မၢတ်ႇၸဵပ်းႁၢဝ်ႈႁႅင်း
လုၵ်ႈႁဵၼ်းၸၼ်ႉၸွမ်ထဵၵ်ႊၼူဝ်ႊလူဝ်ႊၵျီႊ (နည်းပညာတက္ကသိုလ်) ဢႃယု မွၵ်ႈ 20 ပီ ၵေႃႉၼိုင်ႈ ၺႃးၸုမ်းၵူၼ်းႁၢႆႉ ဢဵၼ်ႁႅင်း မွၵ်ႈ 3 ၵေႃႉ ဢဝ်မိတ်ႈလမ်းၾၼ်း သႂ်ႇမၼ်းၸၢႆး...
လုၵ်ႈၸၢႆးယွင်ႇမႃႈ ယွၼ်ႉယႃႈမဝ်းၵမ် လမ်းၾၼ်းပေႃႈတင်းမႄႈ – ပေႃႈတၢႆထင်တီႈ
လုၵ်ႈၸၢႆး ယွင်ႇမႃႈယိပ်းၽႃႉမိတ်ႈလမ်းၾၼ်း ပေႃႈမႄႈၸဝ်ႈၵဝ်ႇၶိုၼ်း တီႈၸႄႈဝဵင်းသီႇသႅင်ႇ ၸိုင်ႈတႆးပွတ်းၸၢၼ်း ၵေႃႉပဵၼ်ပေႃႈလႆႈလူႉတၢႆထင်တီႈ ဝႃႈၼႆ။ ဝၼ်းတီႈ 12/03/2018 ယၢမ်းၵၢင်ၶမ်ႈ မွၵ်ႈ 8 မူင်း ၸၢႆးထုၼ်းလိၼ်း(ႁွင်ႉ) ၵူဝ်ႇလိၼ်း...


text:
Written by Sai Mawn Kham
Posted on 2016-09-02 08:02:38
ၼိုင်ႈဝၼ်းၼိုင်ႈဝၼ်းၼႆႉ လွင်ႈဢၼ်ၵူၼ်းၸႂ်ႉတိုဝ်း Facebook မီးၵႂႃႇ လၢၼ်ႈ 1000 ၼႆႉ တေလႆႈဝႃႈ ပဵၼ်ပိုၼ်းဢၼ်ၼိုင်ႈယူႇၼႆ ၵေႃႉၶူင်သၢင်ႈၾဵတ်ႉပုၵ်ႉၶ် Mark Zuckerberg လၢတ်ႈၵႂႃႇ။
မၼ်းလၢတ်ႈဝႃႈ ဢၼ်ၼႆႉ ပဵၼ်ငိူၼ်ႈလွင်ႈတင်းၵမ်ႇၽႃႇ ၵပ်းသိုပ်ႇၵၼ်သေဢမ်ႇၵႃး ပဵၼ် မၢႆၵႅဝ်ႈမႂ်ႇ ဢၼ်ၼိုင်ႈၼႆယဝ်ႉ။
ပေႃးတူၺ်း ၸွမ်းၼင်ႇႁူဝ်ၵူၼ်းဢၼ်ၸႂ်ႉတိုဝ်း Facebook ဢၼ် Mark Zuckerberg ၶူင်ႁဵတ်းဢွၵ်ႇမႃးၼႆႉၸိုင် ၵူၼ်းၼႂ်းၵမ်ႇၽႃႇ 7 ၵေႃႉၼၼ်ႉ ယိပ်းတိုဝ်း Facebook 1 ၵေႃႉသေ ၵပ်းသိုပ်ႇ ပေႃႈမႄႈပီႈၼွင်ႉၶဝ်၊ တႆးၵေႃႉၶဝ်ယူႇ။
Source : BBC News
Photo : pcmag.com


text:
ၵေႃပွင်ပဵၼ်ပၢင်ပွႆး ပိတ်ႉမၢၵ်ႇၼင် ဝဵင်းလႃႈသဵဝ်ႈ ဢုပ်ႇၵုမ်ႁၢင်ႈႁႅၼ်း ပၢင်ၶႅင်ႇ
ၵေႃပွင်ပဵၼ်ပၢင်ပွႆး ပိတ်ႉမၢၵ်ႇၼင်ၵူၼ်းၼုမ်ႇတႆး ဝဵင်းလႃႈသဵဝ်ႈ ၸတ်းႁဵတ်းပၢင်ဢုပ်ႇၵုမ် ပွၵ်ႈၵမ်း 2 ၸႅၵ်ႇဝၢၵ်ႈၼႃႈ ၵၢၼ် တႃႇတေၸတ်းပၢင်ပိုတ်ႇ ၼႂ်းဝၼ်းတီႈ 25/09/2017 တေထိုင်ၼႆႉ ဝႃႈၼႆ။
ဝၼ်းတီႈ 12/09/2017 ယၢမ်းဝၢႆးဝၼ်း 1 မူင်း ၵေႃပွင်ပဵၼ်ပၢင်ပွႆးပိတ်ႉမၢၵ်ႇၼင် ဢုပ်ႇၵုမ်ၵၼ်တီႈႁူင်းႁေႃ မွၵ်ႇၵွၼ် ပွၵ်ႉပၢင်ႇၵျွင်း ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၶွမ်ႊမတီႊၽူႈပွင် ၵၢၼ် 26 ၵေႃႉ ႁူမ်ႈၵၼ် ဢုပ်ႇဢူဝ်း တႅပ်း တတ်း ၼႃႈၵၢၼ် 6 ၶေႃႈ ဝႃႈၼႆ။
ၸၢႆးႁၢၼ် ၽူႈၼမ်းၼႂ်းၵေႃပွင်ပဵၼ်ပၢင်ပိတ်ႉမၢၵ်ႇၼင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ “ ၼႂ်းၶေႃႈ တႅပ်းတတ်း 6 ၶေႃႈၼၼ်ႉ ႁဝ်းၶႃႈတႅပ်းတတ်းတႃႇတွၼ်ႈသူး ၵူၼ်းပိတ်ႉမၢၵ်ႇၼင်ၸိူဝ်းဢွင်ႇပေႉ။ သူးတီႈၼိုင်ႈတႄႉ ႁဝ်းၶႃႈ ယိူင်း ဝႆႉ မွၵ်ႈ 5 သႅၼ်ပျႃး၊ တီႈသွင် ယိူင်းဝႆႉ 3 သႅၼ် ပျႃး၊ တီႈသၢမ်သမ်ႉ 2 သႅၼ်ပျႃး။ လိူဝ်ၼၼ်ႉ သူးယွမ်ႉၸႂ်ၵေႃႈ တေမီးထႅင်ႈ” ဝႃႈၼႆ။
ၶေႃႈတႅပ်းတတ်း ၼႂ်းပၢင်ၵုမ် 6 ၶေႃႈ ဢၼ်လႆႈၸႂ်ၵၼ်သေ တႅပ်းတတ်းၼၼ်ႉ - 1) ဝၼ်းပိုတ်ႇပၢင်လဵၼ်ႈမၢၵ်ႇ ၼင် ဝၼ်းတီႈ 25/09/2017၊ 2) ဝၼ်းလိုၼ်းသုတ်း ၸတ်းႁဵတ်းပၢင်ပွႆး မွပ်ႈယိုၼ်ႈတွၼ်ႈသူး(ရၢင်းဝလ်း)၊ 3) မွၵ်ႇၶႃႈႁၢပ်ႇၵၢၼ်ၶုၼ်လူင်ပွင်ၸိုင်ႈ၊ 4) ဝၼ်းတီႈ 22/09/2017 ပဵၼ်ပၢင်ၵုမ်ႁၢင်ႈႁႅၼ်းပွၵ်ႈၵမ်း 3 ၊ 5) တေ တၢင်ႇမၢႆၾၢင် လွင်ႈၸုမ်းတေ ပိတ်ႉမၢၵ်ႇၼင်၊ 6) လွင်ႈႁူမ်ႇလူမ်ႈ ၸွမ်းဢိူင်ႇၽႂ်ဢိူင်ႇမၼ်း ႁႂ်ႈႁၢင်ႈႁႅၼ်း ၸွႆႈဢဝ် ပုၼ်ႈၽွၼ်း ႁူမ်ႇလူမ်ႈ ႁင်းၽႂ်မၼ်း ၸဵမ်ၸိူဝ်းၼႆႉ ဝႃႈၼႆ။
ၵေႃပွင်ပဵၼ်ပၢင်ပွႆး ပိတ်ႉမၢၵ်ႇၼင် ဢၼ်ၵူၼ်းၼုမ်ႇတႆး ၸုမ်းပိတ်ႉမၢၵ်ႇၼင်တႆး တေၶႅင်ႇၵၼ် ၼႂ်းၸႄႈ ဝဵင်းလႃႈသဵဝ်ႈ ပဵၼ်ပွၵ်ႈၵမ်းႁႅၵ်ႈ မီးၸုမ်းၵူၼ်းၼုမ်ႇတႆး တေၶႅင်ႇၵၼ် ဢမ်ႇယွမ်း 20 ၸုမ်း - ၸုမ်းမိူင်းယေႃ၊ မိူင်းယၢင်း၊ ႁူဝ်ပိုၵ်ႉ၊ ဝၢၼ်ႈဢၢႆႇ၊ လႃႈသဵဝ်ႈၸုမ်း(1)၊ ၸုမ်း(2)၊ ၼမ်ႉပွင်ႈ၊ မၢၼ်ႈပႅၼ်ႈ၊ မွၵ်ႇတွင်း၊ ႁၢင်ၼႃး၊ မႅင်းၵႅင်း၊ ၼမ်ႉပူ၊ ၶိူဝ်းၼိမ်း၊ ဢီႇၼၢႆး၊ ၼွင်မွၼ်၊ ၸေႈဢႅၼ်ႇ၊ မိူင်းတဵမ်၊ ပုင်းထုၼ်းလႄႈ မႄႈႁၢၼ်ႇ ၸဵမ်ၸိူဝ်းၼႆႉ ဝႃႈၼႆ။
ပၢင်ၶႅင်ႇပိတ်ႉမၢၵ်ႇၼင်ၼႆႉ တေတႄႇ ဝၼ်းတီႈ 25/09/2017 ၵႂႃႇၶၢဝ်းတၢင်း 20 ဝၼ်း။ တေမီးပၢင်ၵႅဝ်ႈ ၸုမ်း လဵၼ်ႈႁႅင်းပိတ်ႉမၢၵ်ႇၼင်၊ ၸုမ်းပၼ်ႁႅင်း ၵူႈဢိူင်ႇၵူႈယွင်း ဢဝ်တီႈယူႇ၊ ၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈ ၵႂၢမ်း ပိုတ်ႇပၢင်ပွႆးသေ ၸင်ႇတႄႇၶႅင်ႇပိတ်ႉၵၼ် တီႈပၢင်ႇလဵၼ်ႈမၢၵ်ႇၼင် ဝဵင်းလႃႈသဵဝ်ႈ ဢၼ်မီးတီႈပွၵ်ႉ 12 ၼႆယဝ်ႉ။
ယိူင်းဢၢၼ်း ဢၼ်ၸတ်းႁဵတ်းပၢင်ပိတ်ႉမၢၵ်ႇၼင်ၼႆႉ တႃႇႁႂ်ႈၵူၼ်းၼုမ်ႇတႆးၵႆယၢၼ် ၽေးၶဵၼ်ယႃႈ မဝ်းၵမ် ဝႃႈၼႆ။
Tags: General, News


text:
2. ငဝ်ႈၶၢမ်ႇပိုၼ်ႉ ၵူႈလွင်ႈလွင်ႈ
4. သုၼ်ႇလႆႈၸၢမ်ႇပူၺ်ႈ ပိူင်ပဵၼ်ၵူၼ်း
6. သုၼ်ႇလႆႈ ၸၢမ်ႇပူၺ်ႈ ငိုၼ်းသူးၵူႈပီ
7. ၼမ်ႉၵတ်ႉႁဵတ်းၵၢၼ် လႆႈလႅင်းဝၼ်း(သူး)
8. သူးဢႃယု ၵၢၼ်ထမ်းငၢၼ်း (LTIP)
10. သုၼ်ႇလႆႈၸၢမ်ႇပူၺ်ႈ ၽူႈပွင်ၵၢၼ် ၶၢဝ်းယၢမ်း လႄႈ ငဝ်းလၢႆး
12. တၢင်းႁၼ်ထိုင် လႄႈ ၶေႃႈမၢႆတမ်း တီႈၽူႈႁူမ်ႈႁုၼ်ႈ
13. သုၼ်ႇလႆႈၸၢမ်ႇပူၺ်ႈ ၸုမ်းၽူႈပွင်ၵၢၼ် လွတ်ႈလႅဝ်း
1. လွင်ႈတၢင်း
1.1 လၵ်းၼမ်း (”လၵ်းၼမ်းသုၼ်ႇလႆႈၽူႈပွင်ၵၢၼ်”) ၽွင်းမိူဝ်ႈပၢင်ၵုမ်လူင် ၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်း ဢၼ်လႆႈတပ်းတတ်း မၵ်းမၼ်ႈမႃးၵူႈပီ။
1.2 လၵ်းၼမ်းဢၼ်ၼႆႉ ၸဵမ်ဢဝ်ၽူႈႁဵတ်းသၢင်ႈၼႃႈၵၢၼ် ၸုမ်းၽူႈၵမ်ၵၢၼ် လႄႈ ၸုမ်းၽူႈပွင်ၵၢၼ်ၸိူဝ်းၼႆႉသေ ပဵၼ်ပိူင်ဢၼ်လႆႈမၵ်းမၼ်ႈၼႂ်း ၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်းယဝ်ႉ။
2. ငဝ်ႈၶၢမ်ႇပိုၼ်ႉ ၵူႈလွင်ႈလွင်ႈ
2.1 ၼင်ႇႁိုဝ် ၶမ်ႇပၼီႇ လႄႈ ၸဝ်ႈႁုၼ်ႈၶဝ်ပေႃးမီး ၼမ်ႉတွၼ်းၽွၼ်းၼၼ်ႉ ၸုင်ၸၼ်ၽူႈဢၼ်မီးၼမ်ႉၵတ်ႉတဵမ်ထူၼ်ႈ ၊ ၽွင်ႈမိူဝ်ႈႁဵတ်းသၢင်ႈၼႃႈၵၢၼ်ၼၼ်ႉၵေႃႈ မီးလွင်ႈၶတ်းသေ ဝႆႉၸႂ်ၸေႇတၼႃႇၼိူဝ်ၼႃႈၵၢၼ် လႄႈ တွၼ်ႈတႃႇတေၸုင်ၸၼ်လႆႈ ၽူႈမီးၼမ်ႉၵတ်ႉတဵမ်တူဝ် တႃႇႁႂ်ႈၶမ်ႇပၼီႇပေႃးလႆႈႁပ်ႉ ၼမ်ႉတွၼ်းၽွၼ်းလီတီႇသုတ်းၼႆလႄႈ ၸင်ႇလႆႈမၵ်းမၼ်ႈ လၵ်းၼမ်ႉဢၼ်ၼႆႉယဝ်ႉ။
2.2 လၵ်းၼမ်းဢၼ်ၼႆႉ ၼင်ႇႁိုဝ်ႁႂ်ႈပေႃးသၢင်ႇထုၵ်ႇ ၼႂ်းၵႄႈၵၢင် ၸုမ်းၽူႈပွင်ၵၢၼ်၊ ၸုမ်းၽူႈၵမ်ၵၢၼ်၊ ၶမ်ႇပၼီႇ လႄႈ ၽူႈၶဝ်ႈႁူမ်ႈႁုၼ်ႈၶဝ်သေ မီးၼမ်ႉတွၼ်း သုၼ်ႇလႆႈၸၢမ်ႇပူၺ်ႈ ၼႆယဝ်ႉ။ ထႅင်ႈၽၢႆႇၼိုင်ႈၵေႃႈ ၼင်ႇႁိုဝ်ၶမ်ႇပၼီႇ ပေႃးတေသိုပ်ႇၶိုၼ်ႈယႂ်ႇမႂ်ႇသုင်ၵႂႃႇမိူဝ်းၼႃႈၼၼ်ႉသေ ၽူႈႁူမ်ႈႁုၼ်ႈၶဝ်ၵေႃႈ မီးၼမ်ႉတွၼ်းၶိုၼ်ႈၼႃႈၼႆလႄႈ ၸင်ႇလႆႈၶဵၼ်ႇတႅမ်ႈ ပိူင်မၼ်းဝႆႉယဝ်ႉ။
2.3 မၢင်မိူဝ်ႈမၢင်ပွၵ်ႈ သင်မီးလွင်ႈသေဢၼ်ဢၼ် ဢမ်ႇငၢမ်ႇမႅၼ်ႈၵၼ်တင်း လၵ်းၼမ်ႉသေတႃႉ သင်ဝႃႈမၼ်းတေမီးၽွၼ်းလီတေႃႇ ၶမ်ႇပၼီႇယူႇၸိုင် ၸုမ်းၽူႈပွင်ၵၢၼ်ၶဝ် တပ်းတတ်းႁဵတ်းသၢင်ႈၵႂႃႇလႆႈယူႇ။ ၵူၺ်းၵႃႈ လွင်ႈတၢင်းဢၼ်ႁဵတ်းသၢင်ႈၵႂႃႇၼၼ်ႉ ၸုမ်းၽူႈပွင်ၵၢၼ်ၶဝ် တေလႆႈလၢႆးငၢၼ်းသေ သပ်းလႅင်းၼႄၼႂ်းပၢင်ၵုမ်ယဝ်ႉ။ ဢၼ်လၢႆးငၢၼ်းလႄႈ သပ်းလႅင်းၸိူဝ်းၼၼ်ႉ ယႃႇႁႂ်ႈလႆႈပဵၼ် လွင်ႈဢၼ်သၢၼ်ၶတ်း ၵၢၼ်မၢၵ်ႈမီးၶမ်ႇပၼီႇယဝ်ႉ။
3. ငိုၼ်းလိူၼ် ၽူႈပွင်ၵၢၼ်
3.1 တွၼ်ႈတႃႇ ႁဵတ်းသၢင်ႈၼႃႈၵၢၼ်၊ ၼင်ႇႁိုဝ်ၼႃႈၵၢၼ်ပေႃးတေ ၵႂႃႇလႆႈၼႃႈလီ လႄႈ ပေႃးတေၵိုင်ႇတင်း ၵႃႈၶၼ် ဢၼ်မီးငိုၼ်းၶဝ်ႈ ၼင်ႇၵိုင်ႇလီၶဝ်ၼၼ်ႉ ၸုမ်းၽူႈပွင်ၵၢၼ်တင်းသဵင်ႈ တေလႆႈၵမ်ႉထႅမ်ပၼ်ၼႆယဝ်ႉ။
3.2 ၵူႈပီပီ ၼႂ်းပၢင်ၵုမ်လူင်ၶွပ်ႈၶူပ်ႇ ၶမ်ႇပၼီႇၼၼ်ႉ လၵ်းၼမ်းငိုၼ်းလိူၼ် လႄႈ လွင်ႈငိုၼ်းလိူၼ်ၽူႈပွင်ၵၢၼ်ၸွမ်းၼင်ႇဢၼ်လႆႈၼၼ်ႉ ၶိုၼ်းမႄးထတ်းတူၺ်းၵူႈပီယဝ်ႉ။ သင်ဝႃႈလႆႈတႅပ်းတတ်းမၵ်းမၼ်ႈယဝ်ႉၸိုင် ဝၢႆးပၢင်ၵုမ်ၼိုင်ႈလိူၼ်ၸင်ႇတေၸႂ်ႉတိုဝ်းၵႂႃႇယဝ်ႉ။ တွၼ်ႈတႃႇတေ ၶိုၼ်ႈငိုၼ်းလိူၼ်ၼၼ်ႉ ဢိင်ၼိူဝ်ၵၢၼ်ၶမ်ႇပၼီႇ၊ ၵႃႈၶၼ် YSX ၊ တႅၵ်ႈၼိူင်းတူၺ်းတင်း ငိုၼ်းလိူၼ် ၶမ်ႇပၼီႇ တၢင်ႇဢၼ် ဢၼ်မိူၼ်တင်းၶမ်ႇပၼီႇႁဝ်းသေ ငိုၼ်းလိူၼ်ၵိုင်ႇထိူၵ်ႈၵႃႈႁိုဝ်ၵေႃႈ ၸင်ႇတေၶိုၼ်ႈပၼ်ယဝ်ႉ။ သင်ဝႃႈတေၶိုၼ်ႈငိုၼ်းလိူၼ်ၸိုင် ၸုမ်းၵေႃႇမတီႇၶဝ် လူဝ်ႇဝူၼ်ႉပႃးဝႃႈ လွင်ႈၼႃႈၵၢၼ်မၢၵ်ႈမီး ၼႂ်းမိူင်းႁူမ်ႈတုမ်ၼႆႉ ငဝ်းလၢႆးမၼ်းမီးၸိူင်ႉႁိုဝ် ၼႆယဝ်ႉ။
3.3 သင်ဝႃႈငိုၼ်းလိူၼ်မီးလွင်ႈလႅၵ်ႈလၢႆႈၸိုင် တင်းၶေႃႈတႅပ်းတတ်းလႄႈ လွင်ႈတၢင်းမၼ်းၼၼ်ႉ တေတႅမ်ႈသႂ်ႇၼႄ ၼႂ်းပပ်ႉၽိုၼ်ႁၢႆးငၢၼ်းၶွပ်ႈၶူပ်ႇယဝ်ႉ။ လွင်ႈၶိုၼ်ႈငိုၼ်းလိူၼ်ၼၼ်ႉၵေႃႈ တေလႆႈၵုင်ႇငၢမ်ႇၵၼ်တင်း ၶေႃႈတႅပ်းတတ်းၼႂ်း ပၢင်ၵုမ်ၶွပ်ႈၶူပ်ႇယဝ်ႉ။ ၶေႃႈဢၼ်တေလႆႈတူၺ်းသေ ၶိုၼ်ႈငိုၼ်းလိူၼ်ၼၼ်ႉ ၶိုၼ်းငိုၼ်းလိူၼ်ၵူၼ်းႁဵတ်းၵၢၼ်၊ လႅၵ်ႈလၢႆႈပုၼ်ႈၽွၼ်း လႄႈ ၸၼ်ႉထၢၼ်ႈ၊ ၵႃႈၶၼ်လွၵ်းၵၢတ်ႇ၊ လႅၵ်းလၢႆႈၵူၼ်းႁဵတ်းၵၢၼ်၊ လွင်ႈၼႃႈႁဵတ်းသၢင်ႈၼႃႈၵၢၼ်ၶမ်ႇပၼီႇ ၊ လွင်ႈႁဵတ်းသၢင်ႈ ၸုမ်းၽူႈပွင်ၵၢၼ် ၶဝ်ၸိူဝ်းၼႆႉယဝ်ႉ။
3.4 ငိုၼ်းလိူၼ်ၽူႈၼမ်းၵၢၼ်ၵေႃႈ သင်ဝႃႈလၵ်းၼမ်းငိုၼ်းလိူၼ်ၼၼ်ႉထုၵ်ႇမႅၼ်ႈယဝ်ႉၸိုင် တင်းၸုမ်းၽူႈပွင်ၵၢၼ်တၢင်ႇၵေႃႉၵေႃႈ တေဢမ်ႇၼမ်လိူဝ်သေၽႂ်။
4. သုၼ်ႇလႆႈၸၢမ်ႇပူၺ်ႈ ပိူင်ပဵၼ်ၵူၼ်း
4.1 ၽူႈပွင်ၵၢၼ်ၸိူဝ်း ႁၢပ်ႇထၢမ်းၵၢၼ်ပၼ် ၶမ်ႇပၼီႇၼၼ်ႉ ၼင်ႇႁိုဝ်ႁႂ်ႈပေႃးၵိုင်ႇတင်းၵႃႈၶၼ်လွၵ်းၵၢတ်ႇသေ တွၼ်ႈတႃႇတေမီးလွင်ႈသုၼ်ႇလႆႈ ပိူင်ပဵၼ်ၵူၼ်းၼၼ်ႉ လူဝ်ႇမီးလွင်ႈၵမ်ႉထႅမ်ပၼ်ယဝ်ႉ။
4.2 ၽူႈပွင်ၵၢၼ်ၸိူဝ်းႁၢပ်ထၢမ်းၵၢၼ်ၼၼ်ႉ ပေႃးမီးတၢင်ႇလူဝ်ႇၸိုင် ၸဵမ်ၵႃး၊ ၼမ်ႉမၼ်းၵႃး၊ Mobile Phone ၊ ငိုၼ်း လႄႈ လွင်ႈပၢႆးယူႇလီၸိူဝ်းၼႆႉ တေလႆႈၵမ်ႉထႅမ်ၸွႆႈပၼ်ယဝ်ႉ။ လိူဝ်သေၼၼ်ႉ လွင်ႈသုၼ်ႇလႆႈၸၢမ်ႇပူၺ်ႈပိူင်ၵူၼ်းထႅင်ႈ တၢင်ႇဢၼ်ၼၼ်ႉၵေႃႈ တူၺ်းငဝ်းလၢႆး လႄႈ ၶၢဝ်းယၢမ်းသေ ၵိုင်ႇလီၵမ်ႉထႅမ်ၸွႆႈပၼ်ယူႇယဝ်ႉ။
4.3 ၸုမ်းၽူႈပွင်ၵၢၼ်ၼႆႉ သုၼ်ႇလႆႈၸၢမ်ႇပူၺ်ႈပိူင်ၵူၼ်းၼၼ်ႉ တေဢမ်ႇလႆႈၼမ်ပူၼ်ႉလိူၼ် ငိုၼ်းလိူၼ်း 75 % ၼႆယဝ်ႉ။
4.4 သင်ဝႃႈ ၼမ်ပူၼ်ႉလိူဝ် 75 % ၸိုင် သမ်ႉလူဝ်ႇလႆႈ ၶၢႆႉတီႈယူႇ၊ ဢွၵ်ႇၶၢဝ်းတၢင်း၊ ၵႂႃႇၼွၵ်ႈမိူင်း လွင်ႈၵႃႈၸႂ်ႉၸၢႆႇၸိူဝ်းၼႆႉၼၼ်ႉ ယူႇတီႈ ၸုမ်းၵေႃႇမတီႇသေ မီးသုၼ်ႇလႆႈတႅပ်းတတ်းသေ ႁဵတ်းၵႂႃႇယဝ်ႉ။
5. သုၼ်ႇလႆႈ ၽွင်းလိုဝ်ႈၵၢၼ်
5.1 သင်ဝႃႈ မၵ်းမၼ်ႈဝႃႈ လႆႈႁၢပ်ႇထၢမ်းၵၢၼ်မႃးႁိုင် ၼႂ်းၶမ်ႇပၼီႇယဝ်ႉၸိုင် ၼင်ႇဢၼ်ၵိုင်ႇထိူၵ်ႈထုၵ်ႇလႆႈ သုၼ်ႇၸၢမ်ႇပူၺ်ႈ လႄႈ ၵႃႈၶၼ်ၼၼ်ႉ ယူႇတီႈ ၶမ်ႇပၼီႇ တေၵမ်ႉထႅမ်ပၼ်ယဝ်ႉ။
5.2 ၶေႃႈမၵ်းမၼ်ႈၶမ်ႇပၼီႇ သုၼ်ႇလႆႈလိုဝ်ႈၵၢၼ်ၼၼ်ႉ ၸုမ်းၽူႈပွင်ၵၢၼ်ၶဝ် ၸိူဝ်းဢၼ်လိုဝ်ႈၵၢၼ် ၼႃႈတီႈပုၼ်ႈၽွၼ်းယဝ်ႉၸိုင် ၼင်ႇဢၼ်မီးသုၼ်ႇလႆႈၸၢမ်ႇပူၺ်ႈၼၼ်ႉ တေဢဝ်တူဝ်ငိုၼ်းသေ ၵမ်ႉထႅမ်ပၼ်ယဝ်ႉ။
5.3 ငိုၼ်းၶဝ်ႈၽူႈပွင်ၵၢၼ်ၶဝ်ၼၼ်ႉ လႅၵ်ႈပဵၼ် ငိုၼ်းၽၢၵ်ႇတွၼ်ႈပၼ် ၸွမ်းလူၺ်ႈပိူင်လၵ်းၼမ်း သုၼ်ႇလႆႈၸၢမ်ႇပူၺ်ႈ မိူဝ်ႈလိုဝ်ႈၵၢၼ်ယဝ်ႉ။ ၸိူင်ႉၼၼ်လႄႈ သုၼ်ႇလႆႈၸၢမ်ႇပူၺ်ႈ မိူဝ်ႈလိုဝ်ႈၵၢၼ်ၼၼ်ႉ တင်းငိုၼ်းလိူၼ် ဢမ်ႇပိူင်ႈသင်ၵၼ်ယဝ်ႉ။
6. သုၼ်ႇလႆႈ ၸၢမ်ႇပူၺ်ႈ ငိုၼ်းသူးၵူႈပီ
6.1 ၸွမ်းၼင်ႇ ၼႂ်းၼႃႈၵၢၼ် ၶမ်ႇပၼီႇ ဢၼ်လႆႈမၵ်းမၼ်ႈဝႆႉၼၼ်ႉ ၸုမ်းၽူႈပွင်ၵၢၼ်ၶဝ် တေလႆႈၶတ်းၸႂ် ႁဵတ်းသၢင်ႈၵႂႃႇယဝ်ႉ။
6.2 တင်းဢၼ် ႁႅင်းငိုၼ်း(Budget) ၶမ်ႇပၼီႇမီးသေ ႁူဝ်ပီမႃး တွၼ်ႈတႃႇႁဵတ်းသၢင်ႈၼႃႈၵၢၼ်ၵႂႃႇၼၼ်ႉ ၸုမ်းၽူႈပွင်ၵၢၼ် လႄႈ ၽူႈၼမ်းၵၢၼ်ၶဝ် တေလႆႈႁဵတ်းပၢင်ၵုမ်သေ မၵ်းမၼ်ႈၵႂႃႇယဝ်ႉ။ ၽွင်းမိူဝ်ႈသဵင်ႈပီၼၼ်ႉ ၼင်ႇဢၼ်ၸုမ်းၵေႃႇမတီႇၶဝ် မၵ်းမၼ်ႈဝႆႉ ၶေႃႈမုင်ႈမၢႆမိူဝ်းၼႃႈသေ တင်းဢၼ်ႁဵတ်းသၢင်ႈၶၢဝ်းတၢင်းၼိုင်ႈပီၼၼ်ႉ ႁွတ်ႈထိုင်လႂ် ၼႆယဝ်ႉ။
6.3 ငိုၼ်းသူးၵူႈပီပီၼႆႉ ဢိင်ၼိူဝ်ငိုၼ်းလိူၼ် 75% သေ တွၼ်ႈပၼ်ယဝ်ႉ။ သုင်သုတ်း ဢိင်ၼိူဝ်ငိုၼ်းလိူၼ် 150 % ယဝ်ႉ။
6.4 ၸွမ်းၼင်ႇဢၼ်မၵ်းမၼ်ႈဝႆႉ တႃႇႁဵတ်းသၢင်ႈၼႃႈၵၢၼ်ၼၼ်ႉ သင်ဢမ်ႇႁဵတ်းသၢင်ႈလႆႈၸိုင် တေဢမ်ႇမီး ငိုၼ်းသူးတွၼ်ႈပၼ်ယဝ်ႉ။ ၼင်ႇဢၼ် ၶေႃႈမၵ်းမၼ်ႈဝႆႉ ၼႂ်းၼႃႈၵၢၼ်ၼၼ်ႉသေ ႁဵတ်းသၢင်ႈလိူဝ်ၵႂႃႇၵေႃႈ ငိုၼ်းသူး တေဢမ်ႇလိူဝ် 10 % ယဝ်ႉ။
6.5 ငိုၼ်းသူးၵူႈပီပီၼႆႉ သၢမ်ပုၼ်ႈ သွင်ပုၼ်ႈ တေပဵၼ်တူဝ်ငိုၼ်းသေ တွၼ်ႈပၼ်ယဝ်ႉ။ ဢၼ်ၵိုတ်းထႅင်ႈၼိုင်ႈပုၼ်ႈၼၼ်ႉ ၽွင်းမိူဝ်ႈပၼ် DSBP Bonus ႁုၼ်ႈၼၼ်ႉ တေဢဝ်သႂ်ႇပၼ် ႁုၼ်ႈသေ တွၼ်ႈပၼ်ယဝ်ႉ။ သင်ဝႃႈ ႁုၼ်ႈမီးတဵမ် သွင်ပီယဝ်ႉၸိုင် ၽူႈပွင်ၵၢၼ်ၶဝ် မီးသုၼ်ႇလႆႈ ၵူႈယိမ်တီႈၶမ်ႇပၼီႇယဝ်ႉ။ ဢၼ်တေပၼ်ၵူႈယိမ်ၼၼ်ႉ လိူဝ်သေ ၽူႈပွင်ၵၢၼ် ဢၼ်ႁၢပ်ႇထၢမ်းယူႇယၢမ်းလဵဝ်ၼႆႉယဝ်ႉ ၽူႈပွင်ၵၢၼ် ၸိူဝ်းဢၼ်ထွၼ်တူဝ်ဢွၵ်ႇၵၢၼ် ဢမ်ႇၼၼ်လိူဝ်ၵၢၼ်ၸိူဝ်းၼႆႉတေႉ တေဢမ်ႇမီးသုၼ်ႇလႆႈၵူႈယိမ်ယဝ်ႉ။ သင်ဝႃႈ ၽူႈပွင်ၵၢၼ်ႁဵတ်းမႅၼ်ႈတၢင်းၽိတ်းသေဢၼ်ဢၼ် ထိုင်တီႈပေႃး လႆႈၶိုၼ်ႈလုမ်းတတ်းသိၼ်ၸိုင် ၶွမ်ႇပၼီႇ မီးသုၼ်ႇလႆႈ ႁုပ်ႈသိမ်းဢဝ် ႁုၼ်ႈၽူႈပွင်ၵၢၼ်ၵေႃႉၼၼ်ႉပႅတ်ႈယဝ်ႉ။
6.6 လွင်ႈတႃႇတေႁဵတ်းသၢင်ႈၼႃႈၵၢၼ်ၼၼ်ႉၸိုင် တေလႆႈၶေႃႈတီႈတႂ်ႈၼႆႉသေ ထတ်းသၢင်ၵႂႃႇယဝ်ႉ။
- ႁႅင်းၶၢႆ
- ၼမ်ႉတွၼ်း မိူဝ်ႈပႆႇသႂ်ႇၶွၼ်ႇ
- ငိုၼ်းႁဵတ်းသၢင်ႈၼႃႈၵၢၼ်
ပေႃးထိုင်ႁူဝ်ပီ ၵူႈပီပီမႃးၸိုင် ၵေႃႇမတီႇၶဝ် တေလႆႈဢဝ် သၢမ်ၶေႃႈတင်းၼိူဝ်ၼႆႉသေ ထတ်းသၢင်ႈ တႃႇတေတႅပ်းတတ်း ႁဵတ်းသၢင်ႈၼႃႈၵၢၼ်ၵႂႃႇယဝ်ႉ။ ဢၼ်လႂ်သေဢမ်ႇဝႃႈ တေဢမ်ႇလႆႈမၵ်း ပေႃးတႅမ်ႇသေ 15% လႄႈ သုင်လိူဝ် 50% ယဝ်ႉ။
6.7 ၸဝ်ႈႁုၼ်ႈ လႄႈ ၽူႈၶဝ်ႈႁူမ်ႈၵၢၼ်ၵၼ်ၸိူဝ်းၼႆႉ ငိုၼ်းၼမ်ႉတွၼ်းၵေႃႈ ယူႇတီႇၵေႃႇမတီႇသေ တေလႆႈတႅပ်းတတ်း ၽေပၼ် ၶိုင်ႈၵၼ် တေဢဝ် သုင်သုတ်းတေႃႇထိုင် 0% ယဝ်ႉ။ လွင်ႈတႅပ်းတတ်းၼၼ်ႉၵေႃႈ တေလႆႈၶဝ်ႈမီးဝႆႉ ၶွပ်ႇလၵ်းၼမ်းယူႇယဝ်ႉ။
6.8 ၽူႈပွင်ၵၢၼ်ၸိူဝ်း ႁၢပ်ႇထၢမ်းၼႃႈၵၢၼ်ၶဝ် တေလႆႈႁပ်ႉငိုၼ်းတွၼ်ႈပၼ် မီးၽဵင်ႇပဵင်းမိူၼ်ၵၼ်ယဝ်ႉ။ ႁူဝ်ပဝ်ႈၽူႈၵမ်ၵၢၼ် လႄႈ ၽူႈၼမ်းၵၢၼ်ၶမ်ႇပၼီႇတေႉ ငိုၼ်းတွၼ်ႈၵူႈပီ တီႈဢေႇသုတ်း တေမီးၼမ်လိူဝ်သေ ငိုၼ်းတွၼ်ႈၽူႈပွင်ၵၢၼ်တၢင်ႇၵေႃႉၶဝ် ႁူဝ်ပၢၵ်ႇ သၢဝ်းႁႃႈ ၼႆယဝ်ႉ။ ၵႅမ်ႁူဝ်ပဝ်ႈၽူႈပွင်ၵၢၼ် လႄႈ ၵႅမ်ၽူႈၼမ်းၵၢၼ်တေႉ ငိုၼ်းတွၼ်ႈၵူႈပီ တီႈဢေႇသုတ်း ႁႂ်ႈၼမ်လိူဝ်သေ ငိုၼ်းတွၼ်ႈၽူႈပွင်ၵၢၼ်တၢင်ႇၵေႃႉ ႁူဝ်ပၢၵ်ႇ သိပ်းႁႃႈ ၼႆယဝ်ႉ။ ငိုၼ်းတွၼ်ႈၼႆႉ တေဢိင်ၼိူဝ် လွင်ႈႁဵတ်းသၢင်ႈၼႃႈၵၢၼ်၊ ၼမ်ႉၵတ်ႉ၊ လွင်ႈၶတ်းၸႂ် သႂ်ႇၸႂ်ၼိူဝ်ၼႃႈၵၢၼ်သေ ၵိုင်ႇယိုၼ်ႈတွၼ်ႈပၼ်ၵႃႈႁိုဝ်ၵေႃႈ တေတွၼ်ႈပၼ်ယဝ်ႉ။
7. ၼမ်ႉၵတ်ႉႁဵတ်းၵၢၼ် လႆႈလႅင်းဝၼ်း(သူး)
7.1 ၽူႈၼမ်းၵၢၼ်ၶဝ်ႈၸိူဝ်းၼႆႉ ၼွၵ်ႈသေငိုၼ်းသူးၼၼ်ႉယဝ်ႉ ဢၼ်လမ်ႇလွင်ႈတေႉ လွင်ႈႁဵတ်းသၢင်ႈၼႃႈၵၢၼ် (KPIS) သေ ၼႃႈၵၢၼ်ယၢမ်းလဵဝ်၊ ၼႃႈၵၢၼ်ဢၼ်ယဝ်ႉၵႂႃႇၸိူဝ်းၼၼ်ႉၵေႃႈယဝ်ႉ ၶမ်ႇပၼီႇ လူဝ်ႇမီး ၼမ်ႉတွၼ်း၊ ၵႃႈၶၼ်ႁုၼ်ႈ၊ ငိုၼ်းၸိူဝ်းဢၼ် ႁဵတ်းသၢင်ႈၼႃႈၵၢၼ်ၸိူဝ်းၼႆႉ မီးလွင်ႈၶိုၼ်ႈယႂ်ႇ တိူဝ်းတွၼ်းမႃးၸိုင် ၽူႈၵေႃႉဢၵမ်ၼမ်းၵၢၼ်ၵေႃႉၼၼ်ႉ ႁူႉၵႃႈတေလႆႈႁပ်ႉ ငိုၼ်းသူး ၼမ်ႉၵတ်ႉႁဵတ်းၵၢၼ်ယဝ်ႉ။
7.2 ၼမ်ႉၵတ်ႉ ႁဵတ်းၵၢၼ် လႆႈသူး သမ်ႉ
- (ၵ) တူဝ်ငိုၼ်းၵေႃႈယဝ်ႉ၊
- (ခ) (ၶ) Bonus ႁုၼ်ႈၵေႃႈယဝ်ႉ
- (င) ပဵၼ် Bonus ႁုၼ် မိူဝ်ႈၽွင်းပိၵ်ႉဝႆႉၵေႃႈလီ ၵိုင်ႇထိူၵ်ႈၸိူင်ႉႁိုဝ်ၵေႃႈ မီးသုၼ်ႇလႆႈၸၢမ်ႇပူၺ်ႈယူႇယဝ်ႉ။
8. သူးဢႃယု ၵၢၼ်ထမ်းငၢၼ်း (LTIP)
8.1 ၽူႈပွင်ႇၵၢၼ် ဢၼ်ႁၢပ်ႇထမ်းၵၢၼ် လႄႈ ၽူႈၼမ်းၵၢၼ်ၸိူဝ်းၼႆႉ ၼင်ႇႁိုဝ် ၶမ်ႇပၼီႇ လႄႈ ၸဝ်ႈႁူမ်ႈႁုၼ်ႈၶဝ် ပေႃးတေမီးၽွၼ်းလီသေ ၶႅမ်ႉလႅပ်ႈတီႈသုတ်းၼၼ်ႉ ႁႂ်ႈႁဵတ်းသၢင်ႈႁၢင်ႈပွင်ႈၵႂႃႇယဝ်ႉ။
8.2 ၽူႈၸိူဝ်းဢၼ်ႁၢပ်ႇထမ်းၵၢၼ် ၶၢဝ်းတၢင်းတဵမ် သၢမ်ပီယဝ်ႉၸိုင် ဢိင်ၼိူဝ် ႁွင်ႈၵၢၼ် ငိုၼ်းၶမ်ႇပၼီႇသေ ထုၵ်ႇလႆႈတွၼ်ႈသူးပၼ် ႁုၼ်ႈၶဝ်ၼႆလႄႈ ယူႇတီႈ ၵေႃႇမတီႇသေ တေလႆႈတႅပ်းတတ်း တမ်းဝႂၢင်းပၼ်ယဝ်ႉ။
8.3 ယူႇတီႈလွင်ႈႁဵတ်းသၢင်ႈၼႃႈၵၢၼ်သေ တီႈတႅမ်ႇသုတ်း ဢမ်ႇထိုင်တီႈသေၵေႃႈယႃႇ၊ ယူႇတီႈငဝ်းလၢႆးႁွင်ႈၵၢၼ်ငိုၼ်းၶမ်ႇပၼီႇသေ ဢမ်ႇမီးလွင်ႈႁၢၼ်ႇၸႂ်သေၵေႃႈယဝ်ႉ ၵေႃႇမတီႇၶဝ် မီးသုၼ်ႇလႆႈတႅပ်းတတ်းပၼ် ဢမ်ႇၵိုင်ႇလႆႈႁပ်ႉ သူးဢႃယုၵၢၼ်ထမ်းငၢၼ်းၼႆယဝ်ႉ။
8.4 တွၼ်ႈတႃႇတေ ထတ်းသၢင်ႈ ႁွင်ႈၵၢၼ်ငိုၼ်း ၶမ်ႇပၼီႇၼၼ်ႉ ၸွမ်းလူၺ်ႈ ၶေႃႈတီႈတႂ်ႈၼႆႉယဝ်ႉ။
- (ၵ) ၸွင်ႇထိုင်ယိူင်းမၢႆ 50% Total Shareholder return
- (ၶ) ၵႃႈၶၼ်ႁုၼ်ႈၶိုၼ်ႈ 50%
8.5 သူး ဢႃယုၵၢၼ်ထမ်းငၢၼ်းၼႆႉ တေဢိင်ၼိူဝ် ငိုၼ်းလိူၼ်သေ သုင်သုတ်း 150% ယဝ်ႉ။ ပေႃးဢဝ်ငဝ်းလၢႆး ထမ်းမတႃး(ပုင်ႇမၢၼ်ႇ)ၸိုင် ၵေႃႇမတီႇၶဝ် တေတႅပ်းတတ်းပၼ် ယူႇတီႈ 150% တႅမ်ႈလိူဝ်ၼၼ်ႉယဝ်ႉ။
9. ၵၢၼ်ႁွမ်ငိုၼ်းၶဝ် ( SAYE )
9.1 ၶမ်ႇပၼီႇသုၼ်ႇႁူမ်ႈ ၵရဵၵ်ႉႁေႃၶမ်းၼႆႉ ၵဵဝ်ႇၵပ်း ၽူႈႁူမ်ႈႁုၼ်ႈၼၼ်ႉ တိုၵ်းသူၼ်းသေလႄႈ ၽူႈပွင်ၵၢၼ်ၶဝ်ၸိူဝ်းၼၼ်ႉၵေႃႈ လွင်ႈဢၼႃၶူတ်ႉ မိူဝ်းၼႃႈၼၼ်ႉ ယူႇတီႈၶမ်ႇပၼီႇၽၢႆႇၼိုင်ႈတၢင်းၼိုင်ႈသေ ၵမ်ႉၸွႆႈပၼ်ၵႂႃႇယဝ်ႉ။
9.2 ၽူႈပွင်ၵၢၼ်ၸိူဝ်းႁၢပ်ႇထမ်းၵၢၼ် လႄႈ ၽူႈၼမ်းၵၢၼ်ၸိူဝ်းၼႆႉ ငိုၼ်းလိူၼ်ၸိူဝ်းဢၼ်လႆႈၼၼ်ႉ ထွၼ်ဢဝ်မႃးသႂ်ႇပဵၼ် ငိုၼ်းႁွမ်လႆႈယူႇ။ ၽူႈၸိူဝ်းဢၼ် ဢဝ်ငိုၼ်းၶဝ်ႈသေ ႁွမ်ၼၼ်ႉ ၼႂ်းၶၢဝ်းတၢင်း သၢမ်ပီ တင်းၵႃႈၶၼ် ႁုၼ်ႈၼၼ်ႉ ၶႂ်ႈသိုဝ်ႉၵေႃႈလႆႈယူႇယဝ်ႉ။
9.3 ငိုၼ်းၶဝ်ႈ ဢၼ်တေသႂ်ႇ ငိုၼ်းႁွမ်ၼၼ်ႉ တၢင်းၼမ်မၼ်းတေဢမ်ႇလႆႈလိူဝ်သေ 30 % ဢိင်ၼိူဝ်ငိုၼ်းလိူၼ်ယဝ်ႉ။
10. သုၼ်ႇလႆႈၸၢမ်ႇပူၺ်ႈ ၽူႈပွင်ၵၢၼ် ၶၢဝ်းယၢမ်း လႄႈ ငဝ်းလၢႆး
10.1 ၸွမ်းၼင်ႇလၵ်းၼမ်းသုၼ်ႇလႆႈၸၢမ်ႇပူၺ်ႈ ၽူႈပွင်ၵၢၼ်ၶဝ်ၼၼ်ႉ လိူဝ်သေ ၽူႈႁၢပ်ႇထမ်ၵၢၼ်ၵူၺ်း တေမီးသုၼ်ႇလႆႈ ၸၢမ်ႇပူၺ်ႈယဝ်ႉ။ လွင်ႈဢၼ်တေလႆႈၸၢမ်ႇပူၺ်ႈၼၼ်ႉၵေႃႈ တေဢိင်ၼိူဝ် ပၵ်းပိူင် လႄႈ လၵ်းၼမ်းသေ ၵေႃႇမတီႇၶဝ် တေတႅပ်းတတ်းပၼ်ယဝ်ႉ။
10.2 ထွၼ်တူဝ်ဢွၵ်ႇၵၢၼ်၊ ဢမ်ႇၼၼ် မီးလွင်ႈသေဢၼ်ဢၼ် လႆႈထုၵ်ႇတင်း လိုပ်ႈဢွၵ်ႇၵၢၼ်ၸိုင် ပဵၼ်တၢင်း လူႉသုမ်းၶမ်ႇပၼီႇ လႄႈ ၽူႈပွင်ၵၢၼ်ၶဝ်ၼၼ်ႉၼႆ ၼင်ႇႁိုဝ်တေလုတ်းယွမ်းလႆႈ လွင်ႈလူႉသုမ်းဢၼ်ၼၼ်ႉၼႆႉ ၵေႃႇမတီႇၶဝ် ၵိုင်ႇလီတႅပ်းတတ်းၸိူင်ႉႁိုဝ်ၵေႃႈ တႅပ်းတတ်းပၼ်ယဝ်ႉ။
10.3 လွၵ်းၽၢင်ႁၢင်ႈဢၼ်ၼႄဝႆႉတီႈတႂ်ႈၼႆႉ ၵိုင်ႇလီပၼ်သူး ဢမ်ႇလီပၼ်သူး ၽူႈပွင်ၵၢၼ်ၼၼ်ႉ တူၺ်းဢဝ်ငဝ်းလၢႆးတီႈတႂ်ႈၼႆႉယဝ်ႉ။ ၵူၺ်းၵႃႈ ၶေႃႈတႅပ်းတတ်း ၵေႃႇမတီႇၶဝ်ၼၼ်ႉ ပဵၼ်ဢၼ်ၵမ်းလိုၼ်းသုတ်းယဝ်ႉ။
11. ၸၼ်ႉထၢၼ်ႈတင်းၼွၵ်ႈ
11.1 ၽူႈပွင်ၵၢၼ် ( Executive Director) ၸိူဝ်းဢၼ်ႁၢပ်ႇထမ်းၵၢၼ်တီႈ ၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်းၼႆႉ ၸွမ်းၼင်ႇၶေႃႈတႅပ်းတတ်း ၼႂ်းၸုမ်းၽူႈပွင်ၵၢၼ်ၼၼ်ႉ ၵႂႃႇႁပ်ႉႁဵတ်း ၽူႈပွင်ၵၢၼ်လႆႈတီႇ ၶမ်ႇပၼီႇ တၢင်ႇဢၼ်လႆႈယူႇ ၵူၺ်းၵႃႈ ၸၼ်ႉတေပဵၼ် ၽူႈပွင်ၵၢၼ် ထမ်းမတႃး ( Non-Executive Director) ၵူၺ်း ၼႆယဝ်ႉ။ ငိုၼ်းလိူၼ်ဢၼ်လႆႈမႃးၼၼ်ႉၵေႃႈ ဢဝ်ႁဵတ်းပဵၼ် ငိုၼ်းၶဝ်ႈတႃႇသုၼ်ႇတူဝ်လႆႈယူႇ။ ၵူၺ်းၵႃႈ လွင်ႈဢၼ်လႆႈႁပ်ႉႁဵတ်းၸၼ်ႉထၢၼ်ႈ တၢင်ႇၶမ်ႇပၼီႇၼၼ်ႉ တေလႆႈသပ်းလႅင်းၼႄ ၵူႈပီယဝ်ႉ။
12. တၢင်းႁၼ်ထိုင် လႄႈ ၶေႃႈမၢႆတမ်း တီႈၽူႈႁူမ်ႈႁုၼ်ႈ
12.1 ၸုမ်းၵေႃႇမတီႇၶဝ်ၼႆႉ ၸွမ်းၼင်ႇ ၸတ်းႁဵတ်းပၢင်ၵုမ်ၶွပ်ႈၶူပ်ႇၵူႈပီၼၼ်ႉ သဵင်ၶေႃႈၽူႈႁူမ်ႈႁုၼ်ႈလႄႈ မၢႆတမ်းၶဝ်ၸိူဝ်းၼၼ်ႉ တေလႆႈဢဝ်ဝူၼ်ႉသွၼ်ႇသေ မူၼ်ႉမႄးလၵ်းၼမ်းယူႇၵူႈပီယဝ်ႉ။
12.2 ၼင်ႇႁိုဝ်ပေႃးတေ ပဵၼ်ၼမ်ႉတွၼ်းၽွၼ်းလီတေႃႇ ၸုမ်းၽူႈပွင်ၵၢၼ် လႄႈ ၸဝ်ႈႁူမ်ႈႁုၼ်ႈၶဝ်ၼၼ်ႉ လၵ်းၼမ်းဢၼ်ၼႆႉ တေလႆႈမၵ်းမၼ်ႈၵႂႃႇယဝ်ႉ။
12.3 သင်ဝႃႈ တေလႅၵ်ႈလၢႆႈသေဢၼ်ဢၼ်ၸိုင် တေလႆႈတိူင်ႇပၢင် ဢုပ်ႇၵုမ်တီႈၸဝ်ႈႁူမ်ႈႁုၼ်ႈ ဢမ်ႇၼၼ် ၽူႈတၢင်တူဝ် ၸဝ်ႈႁူမ်ႈႁုၼ်ႈၶဝ်သေ ၸင်ႇတေလႆႈ လႅၵ်ႈလၢႆႈယဝ်ႉ။
13. သုၼ်ႇလႆႈၸၢမ်ႇပူၺ်ႈ ၸုမ်းၽူႈပွင်ၵၢၼ် လွတ်ႈလႅဝ်း
13.1 ၵွပ်ႈပိူဝ်ႈ ဢမ်ႇၸႂ်ႈ ၽူႈဢၼ်ႁၢပ်ႇထမ်းၵၢၼ်တီႈၼႂ်း ၶမ်ႇပၼီႇသေ ပဵၼ်ဝႆႉ ၽူႈပွင်ၵၢၼ်ဢၼ်လွတ်ႈလႅဝ်းဝႆႉလႄႈ လွင်ႈသူးတွၼ်ႈ၊ Bonus ၊ သူးဢႃယႃၵၢၼ်ထမ်းငၢၼ်း လႄႈ သူးမိူဝ်ႈလိုဝ်ႈၵၢၼ်ၸိူဝ်းၼႆႉ ဢမ်ႇမီးၼႆယဝ်ႉ။
13.2 တွၼ်ႈငိုၼ်းလိူၼ် ၸုမ်းၽူႈပွင်ၵၢၼ် လွတ်ႈလႅဝ်းၼႆႉ တေယူႇတီႇ ၸုမ်းၽူႈပွင်ၵၢၼ် ၼမ်းၵၢၼ်ၶဝ် မၵ်းမၼ်ႈတႅပ်းတတ်းပၼ်ယဝ်ႉ။
13.3 ၽူႈပွင်ၵၢၼ်လွတ်ႈလႅဝ်းၼႆႉ ၸဵမ်ဢဝ်လွင်ႈငိုၼ်း၊ ႁူဝ်ပဝ်ႈၽူႈပွင်ၵၢၼ်၊ ၽူႈပွင်ၵၢၼ်၊ ၸၼ်ၵေႃႇမတီႇ ၸိူဝ်းၼႆႉ လႆႈႁၢပ်ႇထမ်းဝႆႉလႄႈ ငိုၼ်းလိူၼ် ဢမ်ႇၼၼ် ငိုၼ်းလိုဝ်ၼႆၵေႃႈ ႁူႉၵေႃႈတေလႆႈသုၼ်ႇလႆႈၸၢမ်ႇပူၺ်ႈယဝ်ႉ။
13.4 ငိုၼ်းလိူၼ် ၸုမ်းၽူႈပွင်ၵၢၼ်လွတ်ႈလႅဝ်းၶဝ်ၼႆႉ တေလႆႈထတ်းသၢင်သေ မၵ်းမၼ်ႈၵူႈပီ၊ တေတေႇတူင်ႉၼိုင် ဝၢႆးႁွင်ႈၵၢၼ်ငိုၼ်းတေႇမႂ်ႇယဝ်ႉ။ ဢၼ်လႆႈထတ်းသၢင်မႃးၼၼ်ႉ တေတူၺ်းၸွမ်းၼင်ႇ ႁဵတ်းသၢင်ႈလႄႈ ၼမ်ႉၵတ်ႉၵေႃႉလႂ်ၵေႃႉၼၼ်ႉယဝ်ႉ ၸင်ႇတေပၼ်ယဝ်ႉ။
14. ၼႃႈၵၢၼ် ၸုမ်းၽူႈပွင်ၵၢၼ်လွတ်ႈလႅဝ်း
14.1 ၸုမ်းၽူႈပွင်ၵၢၼ်လွတ်ႈလႅဝ်းၼႆႉ ၸွမ်းၼင်ႇၼႃႈၵၢၼ် ဢၼ်လႆႈမၵ်းမၼ်ႈဝႆႉ တွၼ်ႈ 13 ၼၼ်ႉသေ တေၸႂ်ႉတိုဝ်းႁဵတ်းသၢင်ႈၵႂႃႇယဝ်ႉ။
14.2 ငိုၼ်းလိူၼ်ၼၼ်ႉ ပဵၼ်တႃႇၸၼ်ႉၽူႈပွင်ၵၢၼ်လွတ်ႈလႅဝ်းယဝ်ႉ။ ထတ်းသဵၼ်ႈငိုၼ်း၊ ၸၼ်ႉႁူဝ်ပဝ်ႈၽူႈပွင်ၵၢၼ်၊ လၵ်းၼမ်းသုၼ်ႇလႆႈၸၢမ်ႇပူၺ်ႈ ၽူႈပွင်ၵၢၼ်၊ ၸၼ်ႉၵေႃႇမတီႇၸိူဝ်းၼႆႉ ပေႃးဝႃႈလႆႈႁၢပ်ႇထမ်းၵေႃႈ တေလႆႈႁပ်ႉငိုၼ်းလိူဝ်ၼႆယဝ်ႉ။


text:
ၸုမ်းပၢႆးယူႇလီလူင်ပွင်ၸိုင်ႈလႄႈ ၸၢဝ်းၶိူဝ်း ႁူပ်ႉဢုပ်ႇၵၼ် တႃႇႁူမ်ႈၵၼ်ႁဵတ်းၵၢၼ်မိူဝ်းၼႃႈ
ႁွင်ႈၵၢၼ်ၾၢႆႇပၢႆးယူႇလီ လူင်ပွင်ၸိုင်ႈမိူင်းႁူမ်ႈတုမ်မၢၼ်ႈတင်း ၸုမ်းတူင်ႉၼိုင်လွင်ႈပၢႆးယူႇလီ ၸၢဝ်းၶိူဝ်း ၸတ်းႁဵတ်းပၢင်ႁူပ်ႉထူပ်းၵၼ် တႃႇႁူမ်ႈႁဵတ်းၵၢၼ်မိူဝ်းၼႃႈ။ ဝၼ်းတီႈ 21-23/02/2018 ႁွင်ႈၵၢၼ်ၾၢႆႇပၢႆးယူႇလီ လူင်ပွင်ၸိုင်ႈမိူင်းႁူမ်ႈတုမ်မၢၼ်ႈလႄႈ ၸုမ်း တူင်ႉၼိုင်ပၢႆးယူႇလီပိုၼ်ႉတီႈ ၸတ်းႁဵတ်းပၢင်ႁူပ်ႉထူပ်း ဢုပ်ႇဢူဝ်းတႃႇႁူမ်ႈၵၼ်ႁဵတ်းသၢင်ႈ ၼႃႈၵၢၼ်ပူၵ်းပွင်ပၢႆးယူႇလီ...
ၸုမ်းၵူၼ်းၼုမ်ႇတႆး TYO ၼမ်ႉၶမ်း၊ထုင်ႉလွႆႁူဝ်သိူဝ်လႄႈ မေႃယႃ သၢၼ်မိုဝ်းၵၼ်ပၼ်တၢင်းႁူႉ လွင်ႈပၢႆးယူႇလီ
ၸုမ်းၵူၼ်းၼုမ်ႇတႆး TYO ၼမ်ႉၶမ်းတင်း ထုင်ႉလွႆႁူဝ်သိူဝ် သၢၼ်မိုဝ်းတင်းမေႃယႃ ၼႂ်းပိုၼ်ႉတီႈ သေၵႂႃႇပၼ်တၢင်းႁူႉၵဵဝ်ႇၵပ်းပၢႆးယူႇလီၵူၼ်းမိူင်း လွင်ႈတၢင်းပဵၼ်ၼိူဝ်ႉလိူင်တပ်းၵႂ်ႈ ၸိူဝ်ႉမႅင်းသႅၼ်း B တင်း C ပွတ်း ။ ဝၼ်းတီႈ...
ၸုမ်းတူင်ႉၼိုင် လွင်ႈပၢႆးယူႇလီၵူႈမိူင်းမိူင်း – ႁူမ်ႈၵၼ်ပိုတ်ႇႁွင်ႈယႃႈယႃ Clinic ၼႂ်းၸိုင်ႈတႆး လၢႆလၢႆၸႄႈဝဵင်း
ၸုမ်းတူင်ႉၼိုင်လွင်ႈပၢႆးယူႇလီ ၼႂ်းမိူင်းတႆးလၢႆၸုမ်း ႁူမ်ႈၵၼ်ပိုတ်ႇႁွင်ႈပၼ်ယႃႈယႃ Clinic ၼႂ်းၸိုင်ႈ တႆးပွတ်းၸၢၼ်း ပိူဝ်ႈတူၺ်းလွမ်လႄႈပၼ်တၢင်းႁူႉၵူၼ်းဝၢၼ်ႈ။ ဝၼ်းတီႈ 27 /11/2017 ၸုမ်းတူင်ႉၼိုင်လွင်ႈပၢႆးယူႇလီ ၼႂ်းမိူင်းတႆးလၢႆၸုမ်း မိူၼ်ၼင်ႇ ၵဝ်ႉငဝ်ႈ ပူၵ်းပွင်ၸိုင်ႈတႆး...
လုၵ်ႈႁဵၼ်းၸၼ်ႉ 7 ဢထၵ 2 ပၢင်လွင်း သမ်းၶဵမ်ႁႄႉတၢင်းပဵၼ်သေ လူႉတၢႆၵႂႃႇ
ဢွၼ်ႇယိင်း လုၵ်ႈႁဵၼ်းၸၼ်ႉ 7 ၵေႃႉၼိုင်ႈ ဢၼ်ၶိုၼ်ႈႁူင်းႁဵၼ်း ၸၼ်ႉသုင် (ဢထၵ) မၢႆ 2 ၸႄႈဝဵင်းပၢင်လွင်း သမ်းယႃ ႁႄႉၵင်ႈတၢင်းပဵၼ်ၵျႃႇပၢၼ်ႇထႅပ်ႉယႅပ်ႉဢွၵ်းဢေႃၵႂ်ႈသေ လႆႈလူႉတၢႆ ၵႂႃႇတီႈႁူင်းယႃလူင်...
ၸုမ်းၵူၼ်းၼုမ်ႇတႆး TYO တင်းမေႃယႃၼႂ်းပိုၼ်ႉတီႈ ၵႂႃႇၵူတ်ႇထတ်းပၢႆးယူႇလီပၼ်ၵူၼ်းဝၢၼ်ႈ လႅၼ်လိၼ်တႆး – ၶၢင်
ၸုမ်းၵူၼ်းၼုမ်ႇတႆး TYO သၢၼ်မိုဝ်းၸုမ်းပၢႆးယူႇလီၼႂ်းပိုၼ်ႉတီႈသေၵႂႃႇပၼ်တၢင်းႁူႉၵဵဝ်ႇၵပ်းပၢႆးယူႇ လီၵူၼ်းမိူင်း လွင်ႈတၢင်းပဵၼ်ၼိူဝ်ႉလိူင်တပ်းၵႂ်ႈ ၸိူဝ်ႉမႅင်းသႅၼ်း B တင်း C ပွတ်းထုင်ႉလႅၼ်လိၼ် တႆး – ၶၢင် ။ ဝၼ်းတီႈ...


text:
“ၼူၵ်ႉၸွၵ်ႇပေႉလႅမ်ႈၶႃးၵေႃႈ ဢဝ်ၶႃး ၸၢင်ႉငႃးပေႉတုမ်ၵေႃႈ လၢၵ်ႈတုမ်” ၼႆႉ ပဵၼ်ၶေႃႈၵႂၢမ်း တိုၵ်းသူၼ်းႁႂ်ႈတႆးႁဝ်း ၵေႃႉၼိုင်ႈလႄႈၵေႃႉၼိုင်ႈ မေႃမီးလွင်ႈၽွမ်ႉႁူမ်ႈၵၼ်၊ မေႃၸွႆႈထႅမ်ၵၼ် ႁဵတ်းသၢင်ႈၼႃႈၵၢၼ် ၸိူဝ်ႉၸၢတ်ႈ၊ ဝၢၼ်ႈ မိူင်း၊ ၽႃႇသႃႇ၊ သႃႇသၼႃႇ ၵႂႃႇၼင်ႇၵႃႈႁႅင်းတူဝ်၊ ႁႅင်းၸႂ်၊ ႁႅင်းၼမ်ႉၵတ်ႉၸဝ်ႈၵဝ်ႇ ပွင်ပဵၼ်လႆႈၼၼ်ႉ ၶေႃႈၼိုင်ႈ ယဝ်ႉ။
ၶေႃႈၵႂၢမ်းၶေႃႈၼႆႉ ပဵၼ်ၶေႃႈတိုၵ်းသူၼ်း ႁႂ်ႈမီးလွင်ႈၽွမ်ႉႁူမ်ႈ တင်းလွင်ႈမေႃပွင်ႇၸႂ်ၸွႆႈထႅမ်ၵၼ် ၼင်ႇပွင်ပဵၼ်လႆႈ ၵူၺ်းဢမ်ႇၵႃး ပေႃးမႃးယူႇထႅင်ႈၸွၵ်ႉၼိုင်ႈ ၸဵင်ႇၼိုင်ႈတူၺ်းၸိုင် မိူၼ်ႁၢင်ႈ မၼ်းပဵၼ်ၶေႃႈၵႂၢမ်း ဢၼ်ပၼ်ၾၢင်ႉ တူဝ်ႁဝ်း ၶေႃႈၼိုင်ႈၼင်ႇၵဝ်ႇ ၼႆၵေႃႈ ထၢင်ႇတေဢမ်ႇၽိတ်း ၼင်ႇၵဝ်ႇ။
မိူၼ်ႁၢင်ႈမၼ်းပၼ်ၾၢင်ႉဝႃႈ “မဵဝ်းပဵၼ်ၼူၵ်ႉၸွၵ်ႇ ပေႉလႅမ်ႈၶႃးၵေႃႈ ဢဝ်လႅမ်ႈၶႃး ၵူၺ်းလႄႈ ယႃႇပေၶတ်းၸႂ် ႁႂ်ႈပိူၼ်ႈထၢင်ႇယႂ်ႇထၢင်ႇၶိုၵ်ႉသေ ၵႂႃႇလၢၵ်ႈတုမ်ယိူင်ႈၸၢင်ႉ” “မဵဝ်းပဵၼ်ၸၢင်ႉငႃးပေႉတုမ်ယႂ်ႇတုမ်လူင် ၵေႃႈထုၵ်ႇ လီလၢၵ်ႈတုမ်ယႂ်ႇတုမ်လူင်ယဝ်ႉ ယႃႇပေၶၢၼ်ႉ ယႃႇပေဢိူၼ်သေ ၵႂႃႇႁဵတ်းၵၢၼ်လဵၵ်ႉၵၢၼ်ၼွႆႉ သုမ်းၶၢဝ်းယၢမ်း လၢႆလၢႆယူႇ” ၼင်ႇၼႆယဝ်ႉ။
လၢတ်ႈသိုဝ်ႈသိုဝ်ႈမၼ်းၵေႃႈ ပေႃႈၵဵဝ်ႇၵပ်းလူၺ်ႈလွင်ႈတူဝ်ႁဵတ်းဝႃႈၸိုင် ႁဵတ်းၸွမ်းၼင်ႇ ႁႅင်းၵိုင်ႇတၢၼ်ႇ ၵူၺ်းလႄႈ ဢၼ်ႁႅင်းဢမ်ႇၵိုင်ႇငၢမ်ႇၼၼ်ႉ ယႃႇပေၵႂႃႇႁဵတ်း၊၊ ပေႃႈၵဵဝ်ႇၵၼ်လၢတ်ႈမႃးၵေႃႈ လၢတ်ႈၸွမ်းၼင်ႇၸဝ်ႈၵဝ်ႇ ႁဵတ်းလႆႈ ၼၼ်ႉၵူၺ်းလႄႈ ဢၼ်ၸဝ်ႈၵဝ်ႇဢမ်ႇႁဵတ်းပဵၼ်လႆႈၼၼ်ႉ ယႃႇပေလၢတ်ႈလႄႈ ယႃႇပေလၢတ်ႈလူၼ်ႉလၢတ်ႈလိူဝ် ႁႂ်ႈပိူၼ်ႈထၢင်ႇယႂ်ႇထၢင်ႇၶိုၵ်ႉ ၼႆယဝ်ႉ။
သင်သမ်ႉဢဝ်ႁူဝ်ၼႃႈၸိုင်ႈမိူင်းမၢၼ်ႈ ပၢၼ်လူင်ပွင်ၸိုင်ႈလုင်းတဵင်းၸဵင်ႇလႄႈ ပၢၼ်လူင်ပွင်ၸိုင်ႈ ၼၢႆးဢွင်ႇသၢၼ်း သူႉၵျီႇ သေ မႃးထတ်းသၢင် တႅၵ်ႈၼိူင်းတူၺ်း ၶေႃႈၵႂၢမ်းသင်ႇသွၼ် ပူႇမွၼ်ႇၼၢႆးယႃႈတႆး ၼင်ႇဢၼ်လၢတ်ႈမႃး တၢင်းၼိူဝ်ၼၼ်ႉၸိုင် တေလႆႈႁၼ်ၸႅင်ႈလႅင်းလီလႄႈ တိူဝ်းပွင်ႇၸႂ်ၵႂၢမ်းမၢႆ ဢၼ်ၶႂ်ႈလၢတ်ႈၼၼ်ႉယူႇ။
မိူဝ်ႈပၢၼ်လူင်ပွင်ၸိုင်ႈလုင်းတဵင်းၸဵင်ႇၼၼ်ႉ ႁွင်ႈၵၢၼ်တင်းမူတ်းမီး 36 ႁွင်ႈၵၢၼ်။ ႁွင်ႈၵၢၼ်ၸိူဝ်းၼၼ်ႉ ၸွမ်း ၼင်ႇၼူၵ်ႉၸွၵ်ႇပေႉၶႃးၵေႃႈ ဢဝ်ၶႃး ၸၢင်ႉငႃးပေႉတုမ်ၵေႃႈ ဢဝ်တုမ် သေ ၸႅၵ်ႇၼႃႈၵၢၼ် ပၼ်ပုၼ်ႈၽွၼ်းၵၼ် ၵေႃႉဢိတ်းဢိတ်းသေ ႁဵတ်းသၢင်ႈၵႂႃႇ ၼႂ်းၶၢဝ်းတၢင်းႁႃႈပီယဝ်ႉ။
ထိုင်မႃးပၢၼ်လူင်ပွင်ၸိုင်ႈ ၼၢႆးဢွင်ႇသၢၼ်းသူႉၵျီႇသမ်ႉ လၢတ်ႈဝႃႈႁွင်ႈၵၢၼ် ၼမ်ၸိူင်ႉၼႆ သုမ်းငိုၼ်းၵႃႈၸၢႆႇ ပၼ် ၵူၼ်းႁဵတ်းၵၢၼ်ၶဝ်လၢႆလၢႆၵူၺ်းယဝ်ႉ။ ယိူင်းၸူးၵၢၼ်ပႅင်းၵိၼ်ပႅင်းၸႆၢႇငိုၼ်း တွင်းၼႆသေ လူတ်းပူတ်းပႅတ်ႈလၢႆလၢႆႁွင်ႈၵၢၼ်၊ ႁွင်ႈၵၢၼ်ဢၼ်ဢဝ်ႁူမ်ႈၵၼ်သေႁဵတ်းသၢင်ႈ လႆႈၵေႃႈ ဢဝ်မႃးႁူမ်ႈၵၼ်သေ ႁဵတ်းသၢင်ႈမႃးယူႇယဝ်ႉ။ တၢမ်တူဝ်မၼ်းၼၢင်းၵေႃႉလဵဝ်ၵူၺ်းၵေႃႈ ႁၢပ်ႇထၢမ်းၼႃႈၵၢၼ် 4 ႁွင်ႈၵၢၼ်ၵမ်းလဵဝ်ယူႇ ယဝ်ႉ။
ၶေႃႈၵႂၢမ်းယႂ်ႇ ၶေႃႈၵႂၢမ်းလူင် ဢၼ်ႁႂ်ႈၵူၼ်းမိူင်း မီးတၢင်းမုင်ႈမွင်း ထၢင်ႇယႂ်ႇထၢင်ႇၶိုၵ်ႉ မိူၼ်ၼင်ႇ- တေမႄးလၵ်းမိူင်း 2008၊ တေပူင်းပွင် ပၢႆးပၺ်ၺႃ၊ ပီ 2017 ၼႆႉ တိုၼ်းပဵၼ်ပီငမ်းယဵၼ် ယဝ်ႉ ၼႆၸိူဝ်းၼႆႉၵေႃႈ လၢတ်ႈၵႂႃႇတင်းၼမ် တင်းလၢႆ။
ၵူၺ်းၵႃႈ ၸူဝ်ႈဢႃႇယူႉသၢၵ်ႈတၢၼ်း လူင်ပွင်ၸိုင်ႈၶဝ် တူၵ်းၶိုင်ႈပၢႆမႃးၼႆႉ ဢမ်ႇပႆႇႁၼ်ငိူၼ်ႈႁၼ်ႁွႆး တႃႇတေမႄး ပၵ်းပိူင်းလၵ်းမိူင်းသေဢိတ်း၊ ပၢႆးပၺ်ၺႃၵေႃႈ ဝၢၼ်ႈၼွၵ်ႈၼႃးပၢင်ႇ တိုၵ်ႉႁၢင်ႇႁီႈႁၢင်ႇႁၢႆး မိူၼ်ၵဝ်ႇယူႇ။ ပီ 2017 ၵေႃႈ ပူၼ်ႉၵႂႃႇယဝ်ႉ။ ၼင်ႇလၢတ်ႈဝႃႈ ပဵၼ်ပီငမ်းယဵၼ်ဢိူဝ်ႈ ၼႆၵေႃႈ ၼင်ႇႁၢင်ႈၼႂ်းပီ 2017 ၼႆႉ ၵုမ်ႇလႆႈႁၼ်ၶၢဝ်ႇ ဢၼ်တိုၵ်းၵၼ် ၾၼ်းၵၼ် ႁႅမ်ၵၼ်ယူႇၵူႈမိုဝ်ႉၵူႈဝၼ်း။
ပေႃးတူၺ်းၼႂ်းမိူင်းတႆးႁဝ်းၵေႃႈ ပၢင်တိုၵ်းၼမ်တိူဝ်းမႃး၊ ပၢင်လူင်းၵဵပ်းၵၢင်ၸႂ်ၵူၼ်းမိူင်းတႆး ဢၼ်ၵေႃပွင်ၵၢၼ်ၽွမ်ႉ ႁူမ်ႈၸိုင်ႈတႆး ဢွၼ်ႁဵတ်းသၢင်ႈၼၼ်ႉၵေႃႈ လႆႈထုၵ်ႉယႃႉၵဝ်း၊ လႆႈထုၵ်ႇႁႄႉႁၢမ်ႈပဵၼ်လၢႆလၢႆတီႈ မႃးလႄႈ ႁႂ်ႈဝႃႈပဵၼ်ပီငမ်းယဵၼ် ၼင်ႇၶေႃႈၵႂၢမ်း မၼ်းၼၢင်းလၢတ်ႈမႃးၼၼ်ႉ တေဢိူဝ်ႈယၢပ်ႇယူႇ၊ ၽူႈထတ်းသၢင်ၵၢၼ်မိူင်းၶဝ် လၢႆလၢႆၸဝ်ႈၵေႃႈ ထတ်းသၢင်လၢတ်ႈဝႃႈ ပီ 2017 ၼႆႉ ဢမ်ႇၸႂ်ႈပီငမ်းယဵၼ် ၼႆယဝ်ႉ။
ပၢၼ်လူင်ပွင်ၸိုင်ႈၼၢႆးဢွင်ႇသၢၼ်းသူႉၵျီႇၼႆႉ တေလႆႈဝႃႈ တၢင်းလၢတ်ႈတၢင်းႁဵတ်းဢမ်ႇငၢမ်ႇၵၼ်၊ မိူၼ်ၼင်ႇဝႃႈ “ပဵၼ်ၼူၵ်ႉၸွၵ်ႇပေႉလႅမ်ႈၶႃးၵူၺ်း သမ်ႉလၢတ်ႈဝႃႈ တေလၢၵ်ႈတုမ်ယႂ်ႇတုမ်လူင်” ၼႃႈၵၢၼ်ဢၼ်ထုၵ်ႇလီ ၸႅၵ်ႇၽႄ ပၼ်ၵၼ်သေႁဵတ်းၼၼ်ႉ သမ်ႉဢဝ်မႃးႁုပ်ႈၵၼ်သေ ပၼ်ၵူၼ်းၵေႃႉလဵဝ်ႁဵတ်းသၢင်ႈလႄႈ ႁဵတ်းႁႂ်ႈၵၢၼ်ၶီႇႁူဝ်ၼိူဝ် ၵူၼ်းၵႂႃႇပႅတ်ႈယူႇယဝ်ႉ။
သင်တေဢဝ်ၶေႃႈၵႂၢမ်း ၽူႈမီးပၺ်ၺႃတႆးၸဝ်ႈၼိုင်ႈ မႃးႁုပ်ႈတူၺ်း တၢင်းႁဵတ်းသၢင်ႈလူင်ပွင်ၸိုင်ႈ လႄႈ လၢႆး ၵၢၼ်ဢွၼ်ႁူဝ် ၽူႈဢွၼ်ႁူဝ်သွင်ၵေႃႉ ၼႂ်းသွင်ပၢၼ်ၼႆႉၸိုင် ပၢၼ်လူင်ပွင်ၸိုင်ႈလုင်းတဵင်းၸဵင်ႇၼၼ်ႉ သင်ႁဝ်း လၢတ်ႈဝႃႈ ၶဝ် “ႁဵတ်းၸွမ်းၼင်ႇလၢတ်ႈ ယဝ်ႉလၢတ်ႈၸွမ်းၼင်ႇႁဵတ်း” ယူႇ ဢမ်ႇၼမ်ၵေႃႈ ဢမ်ႇဢေႇ၊ ၼင်ႇၵူႈ ၵေႃႉလႆႈထူပ်းႁၼ်မႃး သိုဝ်ႈၽႂ်တၼ်းမၼ်းၼၼ်ႉယူႇ။ ပၢၼ်လူင်ပွင်ၸိုင်ႈ ၼၢႆးဢွင်ႇသၢၼ်းသူႉၵျီႇ မိူဝ်ႈလဵဝ် ၼႆႉၸမ်ႉ “ဢမ်ႇႁဵတ်းၸွမ်းၼင်ႇလၢတ်ႈ ယဝ်ႉသမ်ႉ ဢမ်ႇလၢတ်ႈၸွမ်းၼင်ႇဢၼ်ႁဵတ်း” “ဢၼ်လၢတ်ႈၼၼ်ႉ သမ်ႉဢမ်ႇႁဵတ်း သမ်ႉႁဵတ်းဢၼ်ဢမ်ႇလၢတ်ႈ” ၼၼ်ႉ တေလႆႈႁၼ် ပိူင်ႈၵၼ်တႅၵ်ႇတႅၵ်ႇလႅင်းလႅင်း ၼင်ႇၼႆယူႇ။
တူၺ်းၶိုၼ်းတၢင်းႁဵတ်းသၢင်ႈလႄႈ တၢင်းလၢတ်ႈၸႃ လူင်ပွင်ၸုိင်ႈသွင်ပၢၼ် ဢၼ်လႆႈထူပ်းမႃး ၼႂ်းၶၢဝ်းတၢင်း ၸဵတ်းပီပၢႆၼႆႉသေ ႁႂ်ႈႁဝ်းမေႃဢွၼ်ၵၼ်ဢဝ်တွၼ်ႈသွၼ်ဝႃႈ “မဵဝ်းပဵၼ်ၼူၵ်ႉၸွၵ်ႇ ပေႉလႅမ်ႈၶႃးၼၼ်ႉ ႁႂ်ႈဢဝ် လႅမ်ႈၶႃး မဵဝ်းၸၢင်ႉငႃးပေႉတုမ်ၼၼ်ႉ ႁႂ်ႈဢဝ်တုမ်” သေ ႁွပ်ႇဢုမ်ႈၸွႆႈထႅမ်ၵၼ် ႁဵတ်းသၢင်ႈပုၼ်ႈတႃႇ ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇတႆးႁဝ်းၵႂႃႇလႄႈ ႁႂ်ႈသမ်ႉဢဝ်ၵႅမ်းတူဝ်ဝႃႈ “မဵဝ်းပဵၼ်ၼူၵ်ႉၸွၵ်ႇပေႉလႅမ်ႈၶႃး ၼင်ႇႁႅင်းၵိုင်ႇငၢမ်ႇၼၼ်ႉ ထုၵ်ႇလီဢဝ်လႅမ်ႈၶႃးယဝ်၊ မဵဝ်းၸၢင်ႉငႃးၵေႃႈ ၼင်ႇႁႅင်းငၢမ်ႇတုမ်လူင် ၼၼ်ႉ ၵိုင်ႇလီလၢၵ်ႈတုမ်ယဝ်ႉ။
ၼႂ်းပၢင်လိူၵ်ႈတင်ႈ ပီ 2020 ဢၼ်တေမႃးၼၼ်ႉ ၶႂ်ႈႁႂ်ႈၽူႈႁဵတ်းၵၢၼ်မိူင်းတႆးလႄႈ ၽူႈၶဝ်ႈပႃႇတီႇတႆးႁဝ်းၶဝ် ဢဝ် ၶေႃႈၵႂၢမ်း “ႁဵတ်းၸွမ်းၼင်ႇလၢတ်ႈ လၢတ်ႈၸွမ်းၼင်ႇႁဵတ်း” ၵူၺ်း၊ သမ်ႉဢမ်ႇလၢတ်ႈလူမ်းယႂ်ႇလူမ်းလူင်၊ ဢမ်ႇလၢတ်ႈ ပႅတ်ႉလႅၼ်ၵူၼ်းမိူင်းသေ ၶဝ်ႈပၢင်လိူၵ်ႈတင်ႈၵႂႃႇၸိုင် ယုမ်ယမ်ဝႃႈ တေတိူဝ်းပဵၼ်လွင်ႈဢွင်ႇမၢၼ်လႄႈ တေ တိူဝ်းလႆႈသဵင်ၵမ်ႉယၼ် တီႈၽူႈပၼ်သဵင်ၶဝ်ယူႇ။
ၸၢႆးမိူင်းၶုၼ်


text:
သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်
ပိူင်လွင်ႈၵူၼ်း ဢၼ်ၵူၼ်းႁဝ်းလူင်လိုမ်းႁိုဝ် ဢမ်ႇႁူႉၸၵ်းတူဝ်ၸဝ်ႈၵဝ်ႇၼၼ်ႉ ၵမ်ႈၼမ်တေႁူႉလိူင်ႈပိူၼ်ႈ ထတ်းသၢင် ပိူၼ်ႈ ႁၼ်လီႁၼ်ၸႃႉပိူၼ်ႈၵူၺ်း လွင်ႈလီလွင်ႈၸႃႉၸဝ်ႈၵဝ်ႇ ဢမ်ႇတွၼ်ႉၶွၼ်းယဝ်ႇသၢႆႇသၢင် ထတ်းတူၺ်းၶိုၼ်း။ ဝူၼ်ႉဝႃႈ ႁဵတ်ႇၽူလ်ၸဝ်ႈၵဝ်ႇ ပၢႆးဝူၼ်ႉၸဝ်ႈၵဝ်ႇ တၢင်းႁဵတ်းၸဝ်ႈၵဝ်ႇ ၸိုဝ်ႈၸႂ်ႈထုၵ်ႇမႅၼ်ႈၵူႈလွင်ႈၵူႈဢၼ်ၵူႈမိူဝ်ႈ မိူၼ်ၽူႈတတ်းသိလ်(တြႃး)မၢင်ၸဝ်ႈမၢင်ၵေႃႉၵေႃႈ ဢမ်ႇတွၼ်ႉလႆႈထတ်းသၢင်တူဝ်ၵဝ်ႇ။
ႁူမ်ႈဝႃႈ ၽူႈတတ်းသိလ် (တြႃး) တတ်းသိလ်ထုၵ်ႇမႅၼ်ႈမႃးလၢႆလၢႆလိူင်ႈ လူၺ်ႈၶေႃႈမုလ်းဢၼ်ၾၢႆႇၸဝ်ႈၼႃႈတီႈ ၵဵပ်းႁွမ်တွမ်ၶွၼ်ႈ ယွႆႈသေးထီႇ ထူၼ်ႈ တႅမ်ႈသူင်ႇယိုၼ်ႈမွပ်ႈမႃးၼၼ်ႉ မၢင်လွင်ႈတတ်းသိလ်ၽိတ်းၵႂႃႇၵေႃႈ ယၢမ်ႈမီးမႃးယူႇ။ ဢမ်ႇၵွမ်ႉပိူၼ်ႈၵူၺ်း တူဝ်ၵူၼ်းႁဝ်းၵူႈၵေႃႉတၵ်းပဵၼ်ယူႇ။ ယွၼ်ႉၼၼ်ႉထုၵ်ႇလီၾၢင်ႉတိူၼ်ႁင်းၽႂ်မၼ်းလႄႈ ၶိုၼ်းထတ်းသၢင်တူၺ်းတူဝ် ၸဝ်ႈၵဝ်ႇယူႇ။ ၵွၼ်ႇတေလၢတ်ႈတေႁဵတ်း တၵ်းဝူၼ်ႉႁႂ်ႈထီႇထူၼ်ႈ ဝၢႆးလၢတ်ႈဝၢႆးႁဵတ်းယဝ်ႉ ၶိုၼ်းထတ်းသၢင် ၸွင်ႇ မၼ်းသၢင်ႇထုၵ်ႇၸိုဝ်ႈၸႂ်ႈ ၽိတ်းထုၵ်ႇၸိူင်ႉႁိုဝ်။
ၾိင်ႈတိုဝ်းၵမ် ဢၼ်ၵူၼ်းထဝ်ႈပူႇမွၼ်ႇပွၼ်ႈသွၼ်ၵႂၢမ်းၶူမ်းယမ်မႃး "သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်" ၼၼ်ႉ ပွင်ႇဝႃႈသႄႉပႃႈၼႃႈပဵၼ်ၵၢၼ်မႄး ၼႄးပႃႈလင်ပွင်ႇဝႃႈသႄႉသွမ်း (ၶႃႉၸိုဝ်ႈၶၢႆသဵင်) ပိူၼ်ႈ။ ယွင်ႈၵၼ် ယွင်ႈပႃႈ ၼႃႈၼၼ်ႉ ႁဵတ်းႁႂ်ႈၵေႃႉထုၵ်ႇယွင်ႈ (ၵူၼ်းမီးတင်းႁူႉ) ဢမ်ႇမေႃယူႇ ဢမ်ႇမေႃဝႆႉတူဝ် ဢိၵ်ႇတင်းႁူႉဝႃႈ ၵူၼ်းၵေႃႉၼႆႉ မၼ်းၶႂ်ႈလႆႈသင်တီႈၵဝ်ႇၼႆယဝ်ႉ။ ထႅင်ႈလွင်ႈၼိုင်ႈၵေႃႈ ပဵၼ်ၵၢၼ်လိူမ်ႈၵိူမ်ႈ(လေးၶႅင်ႈလေးၶႃ)ၼၼ်ႉယဝ်ႉ။ ၵွပ်ႈၼႆ ၵႂၢမ်းၶူမ်းၽၢႆဢၼ်ၵူၼ်းထဝ်ႈပွၼ်ႈသွၼ်မႃး "သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်" ၼႆႉပဵၼ်သိလ်ထမ်း (တြႃး)ဢၼ်ၼိုင်ႈ ထုၵ်ႇလႆႈယူႇၵိုၵ်းတူဝ်ၸႂ်။ ယိင်ႈပဵၼ်ၽူႈယႂ်ႇၵူၼ်းလူင် ယိင်ႈသိလ်ထမ်းၼႆႉမီးၵႃႈၶၼ်ယႂ်ႇ။ ယေႈၵႆႉ လၢတ်ႈၵႆႉၼႄးၵႆႉသႄႇၵႆႉတွၵ်ႈၵႆႉယွၵ်ႈၵႆႉလၢတ်ႈၵႂၢမ်းၸၼ်ႉတႅမ်ႇၵေႃႈ ပဵၼ်ၵၢၼ်ၶိုၼ်းတိုတ်ႉၸၼ် ၸၼ်ႉၸဝ်ႈၵဝ်ႇ လူင်းတႅမ်ႇ တိၵ်းတိၵ်းၵူၺ်း။
လၢတ်ႈၶိူဝ်းပိူၼ်ႈဢမ်ႇလီ ယႃႇထၢင်ႇဝႃႈတူဝ်ၸဝ်ႈၵဝ်ႇတေလီ ယိင်ႈၶႅၼ်းႁဵတ်းႁႂ်ႈတူဝ်ၸဝ်ႈၵဝ်ႇပႅတ်ႈလၢႆ။ မိူဝ်ႈမႃး လၢတ်ႈ လွင်ႈပိူၼ်ႈဢမ်ႇလီၼႄႁဝ်း ထႅင်ႈတီႈၼိုင်ႈၵေႃႈ တၵ်းတေၵႂႃႇလၢတ်ႈလွင်ႈႁဝ်းဢမ်ႇလီၼၼ်ႉၵူၺ်း။ ၵူၼ်း လၢတ်ႈၶိူဝ်းပိူၼ်ႈဢမ်ႇလီၼၼ်ႉ ၵမ်ႈၼမ် တေပဵၼ်ၵူၼ်းၼိင်ႈပိူၼ်ႈ ၶွႆပိူၼ်ႈ ဢမ်ႇႁၢၼ်ႉၸႂ်ၼိူဝ်ပိူၼ်ႈ ၶႂ်ႈယႃႉပိူၼ်ႈလႄႈ ဢႅဝ်ႇၶႃႉၸိုဝ်ႈၶၢႆသဵင်ယႃႉၵဝ်း ၶႂ်ႈႁႂ်ႈပိူၼ်ႈလူႉပိူၼ်ႈၵွႆ ႁႂ်ႈပိူၼ်ႈႁၼ်မိူၼ် ႁူႉမိူၼ်ၸဝ်ႈၵဝ်ႇ ပဵၼ်ၾၢႆႇၸဝ်ႈၵဝ်ႇၼၼ်ႉ ၵူၺ်း။
ၼႂ်းပၢင်ၵူၼ်းတင်းၼမ် ၸိူင်ႉၼင်ႇပၢင်ၵုမ်လႂ်ၸိူဝ်းၼႆႉၵေႃႈၼင်ႇၼၼ် မိူဝ်ႈပိူၼ်ႈၵၢဝ်ႇလၢတ်ႈၸီႉၼမ်းသပ်းၸႅင်ႈၼႄ ၼၼ်ႉ ၸဝ်ႈၵဝ်ႇသမ်ႉဢမ်ႇတၵ်းသဵင်သေ ဝၢႆးဢွၵ်ႇမႃးတၢင်းၼွၵ်ႈသမ်ႉမႃးထတ်းသၢင်လွင်ႈၸႃႉပိူၼ်ႈ ၼႆႉၵေႃႈ ဢမ်ႇလီ။ သင်ဝႃႈဢဝ်မႃးထတ်းသၢင်ႁဵတ်ႇလႄႈၽူလ်လီဢမ်ႇလီၼၼ်ႉ ၸဝ်ႈၵဝ်ႇယင်းတေလႆႈတၢင်းႁူႉလူးၵွၼ်ႇ။
လူၺ်ႈၵၢၼ်မိူင်းၵေႃႈလီ ၵၢၼ်တူင်ႇဝူင်းၵူၼ်းၵေႃႈလီ ဢၼ်ႁဝ်းဢမ်ႇၽွမ်ႉၵၼ်လႆႈ။ သူၼ်ႇၼိုင်ႈၵေႃႈ လိူဝ်သေႁဝ်း ဢမ်ႇယွမ်းႁပ်ႉႁဵတ်ႇၽူလ်ၵၼ် ဢမ်ႇဝႆႉၵႂၢမ်းႁၵ်ႉတေႃႇၵၼ် ဢမ်ႇယုမ်ႇယမ်ၼပ်ႉထိုဝ်ၵၼ် ဢမ်ႇဝႆႉၶိုၵ်ႉၵၼ်။ လိူဝ် ၼၼ်ႉၼႂ်းၵႄႈၵၢင်မၼ်း ယင်းပၢႆမီးပႃးၵႂၢမ်းသႄႉၼႄးၵၼ် ၵႂၢမ်းသႄႇယူင်းပူင်းၸႃႉၵၼ် ၶႃႉၸိုဝ်ႈၶၢႆသဵင်ၵၼ် ယွၼ်ႉ ၼႆႉၵေႃႈပိူင်ၼိုင်ႈ ၵၢၼ်ၽွမ်ႉႁူမ်ႈဢမ်ႇၵိူတ်ႇၶိုၼ်ႈပဵၼ်မႃးလႆႈ။ ၽူႈၶဵၼ်ၶဝ်ႁူႉလိုၵ်ႉႁူႉတိုၼ်ႈလွင်ႈႁဝ်းၸိူဝ်းၼႆႉ ၸင်ႇဝႆႉ မဝ် ဢဝ်တိုဝ်ႉတၢင်းလွင်ႈၼႆႉသေ ဢမ်ႇၵူဝ်ၵိၼ်ႁဝ်းလႄႈၸင်ႇလူလၢႆႁဝ်းမႃး ။
ၸိူင်ႉႁိုဝ်ၵေႃႈလီ ၵူၼ်းႁဝ်းၵူႈၵေႃႉ လူၺ်ႈၵၢၼ်ပိၼ်ႇပႆႇႁၵ်ႉၵၼ် ၵၢၼ်ယုမ်ႇယမ်ၼပ်ႉထိုဝ်ၵၼ် ၵၢၼ်ယုၵ်ႉယွင်ႈၵၼ် ၼၼ်ႉ ပဵၼ်ၵၢၼ်လီတိုဝ်းၵမ်မႅတ်ႇပႅင်းႁႂ်ႈၵိုမ်းဝႆႉၼႂ်းမၢၵ်ႇႁူဝ်ၸႂ်လူင်ၽႂ်မၼ်းယူႇ။
မၢႆတွင်း *
ပွင်ႈၵႂၢမ်းဢွၼ်ႇႁူဝ်ၼႆႉ ဝႆႉပဵၼ်ၵၢၼ်ၵႅမ်းၾၢင်ႉ
ပိုတ်ႇငၢင်ႉတၵ်ႉတိူၼ်ၸႂ် ဢမ်ႇမၢႆၽႂ်ၶိုၵ်ႉတွၼ်း
ယွၼ်းပဵၼ်ၵၢၼ်ထတ်းယင်ႇ ၸွင်ႇပဵၼ်ၼင်ႇထွႆႈၵႂၢမ်း
ယၢမ်းၼႆႉလီၵႄႈမႄး ၸၢင်ႈၶႄးပဵၼ်ၽွၼ်းလီ
သုၵ်ႈသီၸႂ်ၸၢင်ႇၸိုၼ်ႈ ယုၵ်ႉသုင်ၶိုၼ်ႈမုၼ်းတိူဝ်း
ၸၼ်ႉၶိူဝ်းၵူၼ်းၶိုၼ်ႈယႂ်ႇ လႅၵ်ႈလၢႆႈမႂ်ႇၸႂ်ႁဝ်း
ၵဝ်ၼဝ်းၸူမ်မူၵ်းၵူမ်ႇ ၶီႈႁူမ်ႇၽႄးမႃးႁိုင်
ထိုင်ၶၢဝ်းယမ်းလႅၵ်ႈလၢႆႈၸႂ်ႁဝ်းယဝ်ႉ
Tags: Feature


text:
လွင်ႈႁူမ်ႇလူမ်ႈသုၼ်ႇတူဝ် လႄႈ ပၢႆးႁူမ်ႇလူမ်ႈ (Privacy & Security)
ထိင်းသိမ်း ႁႄႉၵင်ႈပၼ် ၶေႃႈမုၼ်းသုၼ်ႇတူဝ်
တွၼ်ႈတႃႇတေၸႂ်ႉတိုဝ်း ZawGyi Mart ၼႆႉ လႆႈမီးလွင်ႈတမ်းဝၢင်း လၢႆးငၢၼ်း Policy ဝႆႉလႄႈ သင်ၸိူဝ်ႉဝႃႈ ၸႂ်ႉတိုဝ်းသေ ၸိူဝ်းပဵၼ် ၶေႃႈမုၼ်း ဢၼ်ၸဝ်ႈၵဝ်ႇ ပၼ်မႃးၼၼ်ႉ ႁဝ်းၶႃႈ ၸေႃႇၵျီႇမၢတ်ႉ တေၵႅတ်ႇၶေ ႁႄႉၵင်ႈပၼ် ႁႂ်းမၼ်း ႁူမ်ႇလူမ်ႈလီလီၶႃႈဢေႃႈ။ ZawGyi Mart ႁဝ်းၶႃႈ ပၼ်ၶေႃႈမၼ်ႈၵႅၼ်ႇ တွၼ်ႈတႃႇ တေၵႅတ်ႇၶေႁႄႉၵင်ႈပၼ် လွင်ႈႁူမ်ႇလူမ်ႈ သုၼ်ႇတူဝ် ၸဝ်ႈၵဝ်ႇယူႇၶႃႈ။ လုၵ်ႉတီႈႁဝ်းၶႃႈသေၵေႃႈ ႁဝ်းၶႃႈ ပႂ်ႉမွင်း ၶေႃႈႁၼ်ထိုင် FeedBack ယူႇၶႃႈ။
ပေႃးၸိူင်ႉၼၼ် ႁဝ်းၶႃႈၸင်ႇႁူႉၸွမ်းဝႃႈ သူၸဝ်ႈၵေႃႈ ႁဵတ်း သၢင်ႈၸွမ်းၼင်ႇ ပိူင်လၢႆးငၢၼ်း ႁူမ်ႇလူမ်ႈ Privacy Statement ၼႆၼၼ်ႉၶႃႈ။ ယွၼ်ႉပိူဝ်ႈၼၼ်လႄႈ ဢိင်ၼိူဝ် လၢႆးငၢၼ်း လွင်ႈႁူမ်ႇလူမ်ႈသုၼ်ႇတူဝ် ဢၼ်လႆႈတမ်းဝၢင်းဝႆႉၼၼ်ႉသေလႄႈ ႁဝ်းၶႃႈ တေၵဵပ်းႁွမ် ၶေႃႈမုၼ်း၊ တေၸႂ်ႉၶေႃႈမုၼ်း၊ တေထူၵ်းၶေႃႈမုၼ်း ဢၼ်ၵပ်းၵၢႆႇလူၺ်ႈ ၽူႈၸႂ်ႉတိုဝ်း ၼႃႈလိၵ်ႈ ဝႅပ်ႉသၢႆႉ www.zawgyimart.com ၵႂႃႇဢေႃႈ။ ပိူင်လၢႆးငၢႆးဢၼ်ၼႆႉ မၼ်းတေမီးလွင်ႈၵပ်းၵၢႆၵၼ်တင်း ၵၢၼ်ႁပ်ႉၸႂ်ႉ လႄႈ ၶူဝ်းၶွင် ဢၼ်မီးတီႈ ၸေႃႇၵျီႇမၢတ်ႉ တင်းမူတ်းတင်းသဵင်ႈၶႃႈဢေႃႈ။
ၶေႃႈမုၼ်း ဢၼ်ၵပ်းၵၢႆႇလူၺ်ႈ ၵေႃႉလႂ်ၵေႃႉၼၼ်ႉ
ႁဝ်းၶႃႈ တေၸႂ်ႉ လွၵ်းလၢႆးၵူႈလၢႆးလၢႆးသေ တေဢၢၼ်း ၵဵပ်းႁွမ်တွဢဝ် ၶေႃႈမုၼ်း ၵေႃႉလႂ်ၵေႃႉၼၼ်ႉၵႂႃႇ ယူႇၶႃႈ။ ႁူမ်ႈဝႃႈ မၼ်းဢမ်ႇမီး လွင်ႈႁႄႉႁၢမ်ႈသင်ဝႆႉသေတႃႉ ႁဝ်းၶႃႈ တေၸႂ်ႉလွၵ်းလၢႆး ၸွမ်းၼင်ႇ ၼႄဝႆႉ သေၵေႃႈ တေႁဵတ်းသၢင်ႈၵႂႃႇယူႇ။ ပေႃးဝႃႈ ၽူႈၸႂ်ႉတိုဝ်းၼိုင်ႈၵေႃႈ မႃးၶဝ်ႈဢႅဝ်ႇတူၺ်းတီႈ ဝႅပ်ႉသၢႆႉႁဝ်းၶႃႈလႂ်၊ ပေႃးဝႃႈ တေတၢင်ႇမၢႆၽၢင်ၸူးတီႈ ၼႃႈလိၵ်ႈဝႅပ်ႉသၢႆႉႁဝ်းၶႃႈလႂ်၊ ပေႃးဝႃႈ သင်ႇၶူဝ်းၶွင် သေဢၼ်ဢၼ်လႂ်၊ ပေႃးဝႃႈ ဢဝ်ၶၢဝ်ႇငၢဝ်း သေဢၼ်ဢၼ်လႂ်၊ ပေႃးဝႃႈ ထႅမ်သႂ်ႇမႂ်တၢင်ႇသေဢၼ်ဢၼ်လႂ် သင်ၸိူဝ်ႉဝႃႈ တေဢၢၼ်ႈၶႂ်ႈၸႂ်ႉ ၵၢၼ်ႁပ်ႉၸႂ်ႉ၊ ၵၢၼ်ငၢၼ်း၊ ပိုၼ်ႉၵၢၼ် ဢၼ်ၵိုၵ်းဝႆႉတီႈ ၼႃႈလိၵ်ႈ ဝႅပ်ႉသၢႆႉ ႁဝ်းၶႃႈ သေဢၼ်ဢၼ်ၼႆတႄႉ သင်ၸိူဝ်ႉဝႃႈ ပေႃးသၢႆငၢႆပၼ်လႄႈ လူဝ်ႇလႆႈ တွင်ႈထၢမ် ၸိူဝ်းပဵၼ် ၸိုဝ်ႈ၊ ႁဵင်းလိၵ်ႈဢီးမေးလ်၊ မၢႆၾူင်း၊ ၶေႃႈမုၼ်းဢၼ်ၵပ်းၵၢႆႇလူၺ်ႈ ၵၢၼ်ၸၢႆႇငိုၼ်း၊ မၢႆၽၢင်တူဝ် ၸၵႂႃႇၸိူဝ်းၼႆႉ တေထၢမ်ၼႄႉၼွၼ်းၵႂႃႇဢေႃႈ။
ႁူမ်ႈဝႃႈၼၼ်သေတႃႉၵေႃႈ ၽူႈလႂ်ၽႂ်သေဢမ်ႇဝႃႈ ဢမ်ႇထႅမ်သႂ်ႇ ၶေႃႈမုၼ်းသင်ၵေႃႈ ၸၢင်ႈမႃးၶဝ်ႈတူၺ်း ဢႅဝ်ႇတူၺ်းလႆႈ ၼႃႈလိၵ်ႈ ဝႅပ်ႉသၢႆႉႁဝ်းယူႇၶႃႈ။ လုၵ်ႉတီႈႁဝ်းၶႃႈသေၵေႃႈ တေဢၢၼ်းၵဵပ်းႁွမ်တွမ် ၶေႃႈမုၼ်း ၸိူဝ်းဢၼ် ၽူႈၸႂ်ႉတိုဝ်းၶဝ် ပႃးၸႂ်ပႃးၶေႃႈသေ ၶဝ်ႈႁူမ်ႈ ထႅမ်ပၼ်ၵႂႃႇၼၼ်ႉၵူၺ်း။ လုၵ်ႉတီႈ ၽူႈၸႂ်ႉတိုဝ်းၶဝ်ၵေႃႈ ၸၢင်ႈတွပ်ႇထဵင်ၶိုၼ်း လွင်ႈထႅမ်ၶေႃႈမုၼ်းသေ သင်ၸိူဝ်ႉဝႃႈ တွပ်ႇထဵင်လွင်ႈထႅမ် ၶေႃႈမုၼ်းၼႆၵေႃႈ ၼႃႈၵၢၼ် ဢၼ်ၵဵဝ်ႇလူၺ်ႈ လိူင်ႈၼၼ်ႉၵေႃႈ ၼႃႈလိၵ်ႈဝႅပ်ႉသၢႆႉႁဝ်း တေဢမ်ႇၸၢင်ႈ ႁဵတ်းသင်ပၼ်ယဝ်ႉၶႃႈ။
လုၵ်ႉတီႈႁဝ်းၶႃႈသေ တေၵဵပ်းႁွမ်တွမ် ၶေႃႈမုၼ်း ဢၼ်ဢမ်ႇၸႂ်ႈ ၶေႃႈမုၼ်းသုၼ်ႇတူဝ် ၽူႈၸႂ်ႉတိုဝ်း မိူၼ်ၼင်ႇ ၸိုဝ်ႈ Browser ဢၼ်ၽူႈၸႂ်ႉတိုဝ်း ၸႂ်ႉသေ မႃးၶဝ်ႈဢႅဝ်ႇၼႃႈလိၵ်ႈ ဝႅပ်ႉသၢႆႉ၊ လွင်ႈဝႃႈပဵၼ် ၶွမ်းမဵဝ်းလႂ်၊ ပိူင်သၢင်ႈၶွမ်း ဢၼ်ၽူႈၸႂ်ႉတိုဝ်း ၸႂ်ႉသေ မႃးၶဝ်ႈဢႅဝ်ႇတီႈ ၼႃႈလိၵ်ႈဝႅပ်ႉသၢႆႉႁဝ်းၶႃႈ၊ ဢၼ်ပဵၼ် ၵေႃႉၵမ်ႉထႅမ်ဢိၼ်ႇတႃႇၼႅတ်ႉ ISP ၶေႃႈမုၼ်း ဢၼ်ၵပ်းၵၢႆႇလူၺ်ႈ လွင်ႈပၢႆႆးပႆႇၺႃႇ ၸိူဝ်းၼႆႉၵေႃႈ ႁဝ်းၶႃႈ တေၵဵပ်းႁွမ်တွမ်ၵႂႃႇၶႃႈဢေႃႈ။
ၼင်ႇႁိုဝ် ပေႃးတေမီး လွင်ႈငၢႆႈငႅမ်ႈၶႅမ်ႉလႅပ်ႈတႃႇ ၽူႈၸႂ်ႉတိုဝ်း ဝႅပ်ႉသၢႆႉႁဝ်းၶႃႈၼၼ်ႉ ႁဝ်းၶႃႈ ၸႂ်ႉဝႆႉ Cookies ၶႃႈဢေႃႈ။ ၸိူဝ်းပဵၼ် သွပ်ႉဝႄးလ် တူၺ်းဢိၼ်ႇတႃႇၼႅတ်ႉ တီႈၼႂ်းၶွမ်း ၽူႈၸႂ်ႉတိုဝ်းႁဝ်း ၶဝ်ၼၼ်ႉ မၼ်းပွင်ႇဝႃႈ မၼ်းတေဢဝ် ၵုတ်ႉၵီး သႂ်ႇသိမ်းဝႆႉပဵၼ် ၵၢၼ်မၢႆတွင်းၼႆၶႃႈဢေႃႈ။ မၢင်ပွၵ်ႈၵေႃႈ မၼ်းပဵၼ်တင်ႇတႃႇ လဵပ်ႈႁဵၼ်း ၶေႃႈမုၼ်းသေ မၼ်းဢဝ်ဝႆႉၵေႃႈ ၸၢင်ႈပဵၼ်လႆႈယဝ်ႉ။ လုၵ်ႉဢဝ် ၽူႈၸႂ်ႉတိုဝ်းၶဝ် ၸၢင်ႈလိူၵ်ႈဝႃႈ တေဢဝ် ၵုတ်ႉၵီးၼႄႇ ဢမ်ႇဢဝ်ၼႄၼႆသေၵေႃႈ ၸၢင်ႈမၵ်းမၼ်ႈ ပၼ်ဝႆႉလႆႈယူႇ။ သင်ၸိူဝ်ႉဝႃႈဢဝ်ၼႆၵေႃႈ တေၶႂ်ႈႁႂ်ႈသူင်ႇပၼ် ၶၢဝ်းလႂ်ၼႆၵေႃႈ ၸၢင်ႈမၵ်းမၼ်ႈပၼ် ၶၢဝ်းယၢမ်း လႆႈယူႇဢေႃႈ။ သင်ၸိူဝ်ႉဝႃႈ ႁဵတ်းလွၵ်းလၢႆးၸိူင်ႉၼၼ်တႄႉ ၵၢၼ်တီႈဝႅပ်ႉသၢႆႉႁဝ်းၶႃႈ မၢင်ၸိူဝ်း မၢင်ဢၼ် မၼ်းၵေႃႈ တေဢမ်ႇလႆႈ ၸွမ်းၵူႈၶၢဝ်း။ (တူဝ်ယၢင်။ ။ ၸိူဝ်းလိူၵ်ႈဝႆႉ တွၼ်ႈတႃႇတေၶႂ်ႈသိုဝ်ႉ)
လွၵ်းလၢႆး ဢၼ်ႁဝ်းၶႃႈ ဢဝ် ၶေႃႈမုၼ်း ဢၼ်ၵဵပ်းႁွမ်တွမ်ဝႆႉၼၼ်ႉ ၶိုၼ်းၸႂ်ႉ
ၸေႃႇၵျီႇမၢတ်ႉႁဝ်းၶႃႈၼႆႉ ႁဝ်းၶႃႈ တေဢဝ် ၶေႃႈမုၼ်းသုၼ်ႇတူဝ် ၸိူဝ်းႁဝ်းၶႃႈ ၵဵပ်းႁွမ်တွမ်ဝႆႉၼၼ်ႉ ၶိုၼ်းၵႂႃႇၸႂ်ႉၸွမ်းၼင်ႇ လွင်ႈယိူင်းဢၢၼ်း ဢၼ်ၼႄဝႆႉၽၢႆႇတႂ်ႈၼႆႉၶႃႈ။
- တွၼ်ႈတႃႇ ယုၵ်ႉသုင် လွင်ႈၵၢၼ်ႁပ်ႉၸႂ်ႉ
ၶေႃႈမုၼ်း ဢၼ်ၸဝ်ႈၵဝ်ႇ ၵမ်ႉထႅမ်ပၼ်ႁဝ်းၶႃႈၼႆႉ မၼ်းတေၵႂႃႇပဵၼ် လွင်ႈၵမ်ႉထႅမ်ပၼ်တႃႇ ၵၢၼ်ႁပ်ႉၸႂ်ႉ လႄႈ လွင်ႈၸွႆႈထႅမ် ဢၼ်ၸဝ်ႈၵဝ်ႇ လူဝ်ႇၼၼ်ႉၶႃႈဢေႃႈ။
- တွၼ်ႈတႃႇ ၵမ်ႉထႅမ်ပၼ် ႁႂ်းပဵၼ် ၵၢၼ်တူဝ်ထူပ်း ဢၼ်မႅၼ်ႈသၽႃႇဝႃႉမၼ်းလီၼၼ်ႉၼႆၶႃႈဢေႃႈ။
ႁဝ်းၶႃႈ တေဢဝ် ၶေႃႈမုၼ်းဢၼ်ႁဝ်းၶႃးလႆႈမႃးသေ ထတ်းသၢင်ႈတူၺ်းဝႃႈ ၽူႈၸႂ်ႉတိုဝ်းႁဝ်းၶဝ်ၼႆႉ ၶဝ်ဢဝ်ၸႂ်ႉတိုဝ်း တီႈဝႅပ်ႉသၢႆႉႁဝ်း လွင်ႈသင်၊ ႁဵတ်းႁိုဝ်ဢဝ်ၸႂ်ႉတိုဝ်းၼႆသေ ႁဝ်းၶႃႈၵေႃးတေပဵၼ် ဢၼ်ပွင်ႇၸႂ်မႃးလိူဝ်ၵဝ်ႇ။
- တွၼ်ႈတႃႇ ႁဵတ်းႁႂ်ႈ ဝႅပ်ႉသၢႆႉႁဝ်း ၶႅမ်ႉမႃးလိူဝ်ၵဝ်ႇ
ဢိင်ၼိူဝ် ၶေႃႈမုၼ်း ဢၼ် ၽူႈမႃးႁွတ်ႈၽႅဝ်ဢႅဝ်ႇလေႇ တီႈဝႅပ်ႉသၢႆႉႁဝ်းပၼ်သေလႄႈ ႁဝ်းၶႃႈၵေႃႈ တေၸၢင်ႈဢဝ်ၸႂ်ႉ တွၼ်ႈတႃႇ ယုၵ်ႉယွင်ႈ ႁႂ်ႈၵၢၼ်ႁပ်ႉၸႂ်ႉႁဝ်း လႄႈ ၶူဝ်းၶွင်ႁဝ်း ၶႅမ်ႉမႃးလိူဝ်ၵဝ်ႇ။
- တွၼ်ႈတႃႇ ႁဵတ်းၵၢၼ် လွင်ႈၸၢႆႇငိုၼ်း
တွၼ်ႈတႃႇႁဝ်းၶႃႈ တေပၼ်လႆႈၶေႃႈႁပ်ႉၸႂ်ႉ တႃႇၶူဝ်းၶွင်ဢၼ်သင်မႃးၼၼ်ႉ ႁဝ်းၶႃႈ တေလႆႈဢဝ် ၶေႃႈမုၼ်း ဢၼ်ၽူႈၸႂ်ႉတိုဝ်းၶဝ် ထႅမ်သႂ်ႇ မိူဝ်ႈတေသင်ႇၶူဝ်းၶွင်ၼၼ်ႉၶႃႈဢေႃႈ။ ၸိူဝ်းပဵၼ် ၶေႃႈမုၼ်း ၸိူဝ်းၼၼ်ႉၵေႃႈ လိူဝ်သေဝႃႈ ၸႂ်ႉတိုဝ်းတႃႇ ၵူၼ်းၵမ်ႉထႅမ်တႃႇ ၵၢၼ်ႁပ်ႉၸႂ်ႉၼၼ်ႉ ႁဝ်းၶႃႈတေဢမ်ႇ ဢဝ်ၵႂႃႇၸႂ်ႉတီႈလႂ်ႈသေဢိတ်း၊ တေဢမ်ႇပၼ်မၼ်းဢွၵ်ႇတၢင်းၼွၵ်ႈသေဢိတ်းၶႃႈ။
- တွၼ်ႈတႃႇဢဝ်ၸႂ်ႉတီႈ ၵၢၼ်ယုၵ်ႉႁႅင်းၶၢႆ၊ ပၢင်ပွႆးၶေႉၶဵင်ႇ၊ တီႈၵဵပ်းတူၺ်းသဵၼ်ႈမၢႆ လႄႈ တီႈလွင်ႈႁဵတ်း ၵၢၼ်တႃႇ ဝႅပ်ႉသၢႆႉ၊
တေဢဝ်ၸႂ်ႉတီႈဢၼ် လႆႈဢဝ်လွင်ႈမၼ်ႈၸႂ်ၵၼ်တင်း ၽူႈၸႂ်ႉတိုဝ်းသေ ဢိင်ႈၼိူဝ် လွင်ႈဝႃႈ ၽူႈၸႂ်ႉတိုဝ်းၶဝ် တေဢၢပ်ႈ ၶဝ်ႈၸႂ်ၼိူဝ်သင်ၼႆသေ တေဢဝ်ၸႂ်ႉ တႃႇတေသူင်ႇပၼ် ၸိူင်ႉၼၼ်ၶႃႈ။
- တေဢဝ်ၸႂ်ႉ တွၼ်ႈတႃႇတေသူင်ႇ ဢီးမေးလ်
ႁဝ်းၶႃႈ တေဢဝ်ၸႂ်ႉ တွၼ်ႈတႃႇ ႁဝ်းၶႃႈ တေသူင်ႇဢီးမေးလ် ဢၼ်ၵပ်းၵၢႆႇလူၺ်ႈ လွင်ႈလိၵ်ႈသင်ႇ ၶူဝ်းၶွင် ၼႆၶႃႈ။ တေဢဝ်ၸႂ်ႉပႃးတီႈ လွင်ႈ ၽူႈၸႂ်ႉတိုဝ်းၶဝ် ထၢမ်ၶၢဝ်ႇငၢဝ်း၊ လွင်ႈတုၵ်းယွၼ်းၸၵႂႃႇ ၸိူဝ်းၼႆႉၶႃႈ။ သင်ၸိူဝ်ႉဝႃႈ ၽူႈၸႂ်ႉတိုဝ်းၶဝ် ဢဝ်ဝႆႉ တႃႇသူင်ႇၶၢဝ်ႇၸူးၼႆတႄႉ ၸိူဝ်းပဵၼ် လွင်ႈၶၢဝ်ႇငၢဝ်းႁူင်းၵၢၼ်၊ လွင်ႈႁဵတ်းသၢင်ႈ ဢၼ်မႂ်ႇ၊ လွင်ႈၶူဝ်းၶွင် ဢၼ်မႂ်ႇ လႄႈ ၶေႃႈမုၼ်း ဢၼ်ၵပ်းၵၢႆႇလူၺ်ႈ လွင်ႈၵၢၼ်ႁပ်ႉၸႂ်ႉ တၢင်ႇၸိူဝ်းၼႆႉၶႃႈယဝ်ႉ။ သင်ၸိူဝ်ႉဝႃႈ လွင်ႈဢၼ်သူင်ႇပၼ်ၸိူဝ်းၼႆၼႆႉ လုၵ်ႉတီႈ ၽူႈၸႂ်ႉတိုဝ်းဝႃႈ တေဢမ်ႇၶႂ်ႈႁပ်ႉဢဝ်ထႅင်ႈယဝ်ႉၼႆ တွၼ်ႈတႃႇတေမွတ်ႇပႅတ်ႈ လွင်ႈဢဝ်ၶၢဝ်ႇၸိူင်ႉၼႆၼႆႉ ႁဝ်းၶႃႈ သႂ်ႇဝႆႉပၼ် တီႈၽၢႆႇတႂ်ႈ ဢီးမေးလ် ၵူႈၽိုၼ်ၽိုၼ်ယူႇၶႃႈ။
ၶေႃႈမုၼ်းသုၼ်ႇတူဝ် ၸဝ်ႈၵဝ်ႇၼၼ်ႉ ႁဝ်းၶႃႈ ႁဵတ်းႁိုဝ် ၵႅတ်ႇၶႄဝႆႉ?
ၸိူဝ်းပဵၼ် ၶေႃႈမုၼ်းသုၼ်ႇတူဝ်ၸဝ်ႈၵဝ်ႇ ဢၼ်ၸဝ်ႈၵဝ်ႇ ဢဝ်ၸႂ်ႉဝႆႉ တီႈၼိူဝ်ဝႅပ်ႉသၢႆႉႁဝ်းၶႃႈ မိူၼ်ၼင်ႇ၊ ၶေႃႈမုၼ်းသုၼ်ႇတူဝ်၊ ၸိုဝ်ႈသဵင်၊ ၶေႃႈလပ်ႉပၢႆးႁူမ်ႇလူမ်ႈ၊ လွင်ႈၸၢႆႇငိုၼ်း ၸၵႂႃႇ ၸိူဝ်းပဵၼ်ၶေႃႈမုၼ်းၸိူဝ်း ၼႆႉ ၼင်ႇႁိုဝ် သေၵေႃႉၵေႃႉ တေဢမ်ႇဢဝ်ၸႂ်ႉတႃႇတၢင်ႇလွင်ႈတၢင်ႇတၢင်းလႄႈသင်၊ ႁဵတ်းလွင်ႈလႅၵ်ႈလၢႆႈ သေၸိူဝ်းၸိူဝ်းလႄႈသင်၊ ဢဝ်ပိုတ်ႇၽုၺ်ႇၼႄၵူၼ်းတၢင်းၼမ်လႄႈသင်၊ ယႃႉလူႉလႅဝ်ပႅတ်ႈလႄႈသင်ၼႆ ႁဝ်းၶႃႈ ၵဵပ်းႁွမ်တွဝႆႉ၊ သိမ်းဝႆႉ၊ ၼပ်ႉသွၼ်ႇဝႆႉသေ ၸႂ်ႉတိုဝ်းလွၵ်းလၢႆး ဢၼ်မီးလွင်ႈႁူမ်ႇလူမ်ႈလီသေ သိမ်းပၼ်ဝႆႉယူႇၶႃႈ။
လွင်ႈႁပ်ႉသူင်ႇ ၶေႃႈမုၼ်းလမ်ႇလွင်ႈ၊ ၶေႃႈမုၼ်း ဢၼ်ဢမ်ႇၸၢင်ႈတုမ်ႉတိူဝ်ႉ ၼႂ်းၵႄႈ ၽူႈၸႂ်ႉတိုဝ်းတင်း ၸေႃႇၵျီႇမၢတ်ႉၼႆႉ ႁဝ်းၶႃႈ ၸႂ်ႉ ၶႅပ်းမႂ်တီႇၵျိတ်ႉတႄႇလ် သေ သူင်ႇၸွမ်းသၢႆတၢၢင်း SSL ဢၼ်မီးဝႆႉ လွင်ႈႁႄႉၵင်ႈၶႅမ်ႉလႅပ်ႈၼၼ်ႉယူႇၶႃႈ။
လွင်ႈပိုၼ်ၽႄႈ ၶေႃႈမုၼ်းသုၼ်ႇတူဝ်
ၸိူဝ်းပဵၼ်ၶေႃႈမုၼ်းသုၼ်ႇတူဝ် ၽူႈၸႂ်ႉတိုဝ်းႁဝ်းၶဝ်ၼၼ်ႉ ႁဝ်းၶႃႈ တေဢမ်ႇဢဝ်သိုဝ်ႉၶၢႆ၊ ႁဝ်းၶႃႈတေဢမ်ႇဢဝ်ၸႂ်ႉ တႃႇၶၢတ်ႇၵိၼ်။ မဵဝ်းပဵၼ် ၶေႃႈမုၼ်း ဢၼ်ဢမ်ႇၵပ်းၵၢႆႇလူၺ်ႈ လွင်ႈသုၼ်ႇတူဝ် ၼၼ်ႉတႄႉ ႁဝ်းၶႃႈ တေဢဝ် ပိုၼ်ၽႄႈၸႂ်ႉ ၼႂ်းၵႄႈ ၽူႈႁဵတ်းၵၢၼ်ႁူမ်ႈၵၼ်လႄႈသင်၊ ၼႂ်းၵႄႈ ၵူၼ်းႁဵတ်းၵၢၼ် တမ်းၸႂ်ၼၼ်ႉလႄႈသင်၊ တွၼ်ႈတႃႇ ၽူႈပိုၼ်ၶၢဝ်ႇၶဝ် ၸၵႂႃႇၸိူဝ်းၼႆၶႃႈ။ ယဝ်ႉၵေႃႈ ႁဝ်းၶႃႈ တေဢဝ်ၸႂ်ႉတီႈ လွင်ႈသူင်ႇၶၢဝ်ႇၸူး၊ လွင်ႈၵဵပ်းတူၺ်းသဵၼ်ႈမၢႆ ၸိူဝ်းၼႆႉသေ ယဝ်ႉၵေႃႈ တေဢဝ်ၵႂႃႇ ၵမ်ႉပၼ် တွၼ်ႈတႃႇ ၸုမ်းႁႅင်းမၢႆသၢမ် ၸိူဝ်းဢၼ်ၵမ်ႉၸွႆႈ တႃႇႁႂ်ႈၼႃႈၵၢၼ်ႁဝ်း ပေႃးတေၶႅမ်ႉလႅပ်ႈ၊ တႃႇႁႂ်ႈ ၼႃႈလိၵ်ႈ ဝႅပ်ႉသၢႆႉႁဝ်းပေႃးတေပၼ်လႆႈၼၼ်ႉၼႆၶႃႈဢေႃႈ။ လွင်ႈဢဝ်ၸႂ်ႉၸိူဝ်းၼႆႉၵေႃႈ ႁဝ်းၶႃႈ တေဢဝ်ၸႂ်ႉ တေဢမ်ႇဢၢၼ်းပၼ်မၼ်းပူၼ်ႉၶွပ်ႇ ၼင်ႇၵႃႈ ၽူႈၸႂ်ႉတိုဝ်းၶဝ် ၶႂၢင်းပၼ် ႁႂ်ႈႁဝ်းၶႃး ဢဝ်ၸႂ်ႉ တိုဝ်းၼၼ်ႉၼႆၶႃႈ။ ဢၼ်ႁဝ်းၶႃႈ တေဢဝ်ၸႂ်ႉတိုဝ်းၼႆႉၵေႃႈ မၼ်းတေမီး လွင်ႈႁႄႉႁၢမ်ႈမၵ်းၶၢၼ်းတီႈ မၼ်းသေ ၸႂ်ႉၵႂႃႇၵူၺ်းၶႃႈ။
ၵပ်းၵၢႆႇလူၺ်း လွင်ႈလႅၵ်ႈလၢႆႈ ပိူင်လၢႆးငၢၼ်း
ၸေႃႇၵျီႇမၢတ်ႉႁဝ်းၶႃႈၼႆႉ ဢိင်ၼိူဝ် ၶၢဝ်းယၢမ်းသၢႆငၢႆသေလႄႈ ၸၢင်ႈမူၼ်ႉမႄး ပိူင်လၢႆးငၢႆး ၵူႈၶၢဝ်းယၢမ်း ၶႃႈဢေႃႈ။ သင်ၸိူဝ်ႉဝႃႈ ႁဵတ်းသၢင်ႈ ၸိူင်ႉၼၼ် မိူဝ်ႈလႂ်ၵေႃႈ တေဢဝ် ဝၼ်းထီႉၼၼ်ႉ ဢွၵ်ႇၼႄပၼ် တမ်ႈတီႈ ၽၢႆတႂ်ႈ ၼႃႈလိၵ်ႈၼၼ်ႉသေ တေသူင်ႇဢီးမေးလ်ပၼ် ၽူႈၸႂ်ႉတိုဝ်းႁဝ်းၶဝ်ယူႇၶႃႈ။ ပေႃး ၽူႈၸႂ်ႉတိုဝ်းႁဝ်းၶဝ် ၶဝ်လူတူၺ်းၼႆ တေလႆႈႁၼ်ဝႃႈ လွင်ႈႁဝ်းၶႃႈ ႁဵတ်းႁိုဝ် ၵႅတ်ႇၶေဝႆႉ ၶေႃႈမုၼ်း ဢၼ်ႁဝ်းၶႃႈ ၵဵပ်းႁွမ်တွမ်ဝႆႉၼၼ်ႉ ၼႆၶႃႈ။ ၸိူဝ်းပဵၼ် ၽူႈၸႂ်ႉတိုဝ်းႁဝ်းၶဝ်ၼႆႉ ၵပ်းၵၢႆႇလူၺ်ႈ လွင်ႈလႅၵ်ႈလၢႆႈ ပိူင်လၢႆးငၢၼ်းၸိူဝ်းၼႆႉသေ ပဵၼ်ဢၼ်လႆႈ ၽွမ်ႉၸႂ်ဝႆႉယဝ်ႉၼႆ ႁဝ်းၶႃႈ မၢႆတွင်းဢဝ်ၸိူင်ႉ ၼၼ်ယဝ်ႉၶႃႈဢေႃႈ။
ပၢႆးႁူမ်ႇလူမ်ႈ တွၼ်ႈတႃႇ ၵူၼ်းၶၢႆၶူဝ်း
တွၼ်ႈတႃႇမၵ်းမၼ်ႈ ၵႃႈၶၼ်ၶူဝ်းၶွင် ၸိူဝ်းဢၼ်တၢင်ႇၶၢႆတီႈၼိူဝ် ၸေႃႇၵျီႇမၢတ်ႉၼၼ်ႉ ႁဝ်းၶႃႈၶပ်းၶိုင်ဝႆႉပၼ် တွၼ်ႈတႃႇမၵ်းမၼ်ႈၸွမ်းၼိူဝ် ၸၼ်ႉထၢၼ်ႈ Level ၽူႈၸႂ်ႉတိုဝ်း ယဝ်ႉၼႆလႄႈ ၽူႈၶၢႆၶူဝ်းၶွင်ၶဝ် တေၶႂ်ႈၶၢႆတေႃႇၸူး လွၵ်းၵၢတ်ႇလႂ်ၼႆၵေႃႈ ၸၢင်ႈၶၢႆလႆႈ ဝႆးဝႆးယူႇယဝ်ႉ။
တွၼ်ႈတႃႇ လွၵ်ႈလၢႆး ၸၢႆႇငိုၼ်းၵေႃႈ ယွၼ်ႉပိူဝ်ႈဝႃႈ ႁဝ်းၶႃႈ ၵွင်ႉသၢၼ်ၵၼ်ဝႆႉတင်း Service Provider ဢၼ်မၼ်ႈၵႅၼ်ႇ လီယဝ်ႉလႄႈ တေၸၢင်ႈႁဵတ်းၵၢၼ်ၸွမ်း ၵူၼ်းသိုဝ်ႉၶူဝ်း၊ ၵူၼ်းပၼ်ႁႅင်းၶဝ်လႆႈ လီလီငၢမ်းငၢမ်းယူႇၶႃႈ။
လွၵ်းလၢႆးၸၢႆႇငိုၼ်း ဢၼ်မီး လွင်ႈႁူမ်ႇလူမ်ႈလီ
တေၸၢင်ႈၸႂ်ႉ လွၵ်းလၢႆးၸၢႆႇငိုၼ်း ဢၼ်မီးလွင်ႈႁူမ်ႇလူမ်ႈလီ ၸွမ်းၼင်ၼႄဝႆႉ ၽၢႆႇတႂ်ႈၼႆႉၶႃႈ။
- (႑) လွၵ်းလၢႆးၸၢႆႇငိုၼ်းမူဝ်ႇပၢႆး 663 (မူဝ်ႇပၢႆးမၼ်းၼီး)
- (႒) လွၵ်းလၢႆးၸၢႆႇငိုၼ်း 123 (ဝၼ်းသတွပ်ႉသႃးဝိတ်ႉ)
- (႓) လွၵ်းလၢႆးၸၢႆႇငိုၼ်း ဢမ်ႇၽီႇယူႇ (ၶၢတ်ႉဢေႇထီႇဢႅမ်ႇ)
- (႔) လွၵ်းလၢႆးၸၢႆႇငိုၼ်း မျၢၼ်ႇပေး (ထူင်ငိုၼ်းဢွၼ်ႇလၢႆး)
- (႕) လွၵ်းလၢႆးၸၢႆႇငိုၼ်း ပေးပႄႇလ် (ထူင်ငိုၼ်းဢွၼ်ႇလၢႆး)
- (႖) လွၵ်းလၢႆးၸၢႆႇငိုၼ်း ယေးငိုၼ်းၸီႇပီ (ယေးငိုၼ်းမူဝ်ႇပၢႆး)
ႁူင်းၵၢၼ် ၸိူဝ်းပၼ် ၵၢၼ်ႁပ်ႉၸႂ်ႉ လွၵ်းလၢႆးၸၢႆႇငိုၼ်းၸိူဝ်းၼႆႉၼႆႉ ယွၼ်ႉမၼ်းပဵၼ် ႁူင်းၵၢၼ် ဢၼ်ဢဝ် ၵူၼ်းႁဵတ်းၵၢၼ် မီးတူဝ်ထူပ်း ၵူႈမိူင်းမိူင်းသေ ႁဵတ်းသၢင်ႈဝႆႉလႄႈ ၸဝ်ႈၵဝ်ႇ ၸၢင်ႈ တမ်းၸႂ်တမ်းၶေႃး သေ သိုဝ်ႉၶူဝ်းၶွင်တီႈ ၸေႃႇၵျီႇမၢတ်ႉလႆႈယူႇၶႃႈ။


text:
ၸုမ်းယိပ်းၵွင်ႈၵၢင်ႇ NMSP တင်း LDU ႁူမ်ႈၵၼ်လူင်းလၢႆးမိုဝ်း ၵိုတ်းတိုၵ်းပတ်းပိုၼ်ႉတူဝ်ႈမိူင်း NCA တီႈၼေႇ ပျီႇတေႃႇ ဝႃႈၼႆ။
ဝၼ်းတီႈ 13/02/2018 ယၢမ်းဝၢႆးဝၼ်း ယူႇတီႈပႃႇတီႇမိူင်းမွၼ်းမႂ်ႇ NMSP တင်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊ လႃးႁူႇ LDU လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA = Nationwide Ceasefire Agreement ) တီႈႁူင်းႁေႃး MICC 2 ၼေႇပျီႇတေႃႇ။ ၼႂ်းပၢင်လူင်းလၢႆးမိုဝ်းၼၼ်ႉ မီးၽူႈၵိူဝ်းၵုမ်မိူင်းႁူမ်ႈတုမ် တေႃႇဢွင်ႇသၢၼ်းသူႉၵျီႇ၊ ၸွမ်ၸိုင်ႈဢူးထိၼ်ႇၵျေႃႇ၊ ၵႅမ်ၸွမ်ၸိုင်ႈ၊ တူဝ်တႅၼ်းၽူႈတႅၼ်းသၽႃး၊ တူဝ်တႅၼ်း တပ်ႉသိုၵ်းတပ်ႉမတေႃႇမၢၼ်ႈ။ လိူဝ်ၼၼ်ႉ တူဝ်တႅၼ်းၸုမ်းယိပ်းၵွင်ႈၵၢင်ႇ ဢၼ်လူင်းလၢႆးမိုဝ်း NCA ဝႆႉၸိူဝ်း ၼၼ်ႉသေ ႁူမ်ႈပႃး ပႃႇတီႇၵၢၼ်မိူင်း၊ တူဝ်တႅၼ်းၼွၵ်ႈမိူင်း ၸဵမ်ၸိူဝ်းၼႆႉ ၶဝ်ႈႁူမ်ႈပဵၼ်ၽူႈႁူႉၽူႈႁၼ်ၸွမ်း ဝႃႈၼႆ။
တူဝ်တႅၼ်းပႃႇတီႇမိူင်းမွၼ်းမႂ်ႇ ၼၢႆႇဢွင်ႇမိၼ်း၊ ၼၢႆႇလယီႇၵွင်း၊ ၼၢႆႇဢွင်ႇမငႄး တင်း တူဝ်တႅၼ်းၼႂ်း ႁူမ်ႈတုမ် ၻီႊမူဝ်ႊၶရႅတ်ႊၻိၵ်ႊလႃးႁူႇသမ်ႉ ပဵၼ် ဢူးသေႃလမူၼ်ႇ၊ ဢူးၶိၼ်ႇမွင်ႇလႃႉ၊ ၼႃႇဝိပိုၼ်ႇ ၸိူဝ်းၼႆႉ။ တၢင်းၾၢႆႇ လူင်ပွင်ၸိုင်ႈသမ်ႉ ၶွမ်ႊမတီႊလွင်ႈငမ်းယဵၼ် ပဵၼ်ၻွၵ်ႊတိူဝ်ႊတိၼ်ႇမဵဝ်းဝိၼ်း၊ ဢူးတဵင်းသေႃႇလႄႈ ၸွမ်သိုၵ်း ၶိၼ်ႇသေႃႇဢူး ၸိူဝ်းၼႆႉ လူင်းလၢႆးမိုဝ်းၵၼ် ဝႃႈၼႆ။
ၼႂ်းပၢင်လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA ၼႆႉ ႁူဝ်ပဝ်ႈ NRPC တေႃႇဢွင်ႇသၢၼ်းၸူႉၵျီႇ၊ ၸွမ်သိုၵ်းလူင်မိၼ်းဢွင်ႇလၢႆႇ၊ ႁူဝ်ပဝ်ႈပႃႇတီႇမိူင်းမွၼ်းမႂ်ႇ ၼၢႆႇထေႃးမူၼ်ႇ ၸိူဝ်းၼႆႉ ၶိုၼ်ႈမွၵ်ႇလၢတ်ႈၶေႃႈၵႂၢမ်း။ ဝၢႆးလင်ၼၼ်ႉ ယူႇတီႈၻွၵ်ႊတိူဝ်ႊတိၼ်ႇမဵဝ်းဝိၼ်း၊ ၼၢႆႇဢွင်ႇမိၼ်း ၸုမ်း NMSP လူဢၢၼ်ႇၽိုၼ် လိၵ်ႈလူင်းလၢႆးမိုဝ်း NCA ဝႃႈၼႆ။
ၼၢႆႇသူၺ်ႇတဵင်း ၸုမ်းပွင်ၵၢၼ်ၶွမ်ႊမတီႊ NMSP လၢတ်ႈဝႃႈ “ တီႈတႄႉမၼ်း မိူဝ်ႈပီ 1995 ၼၼ်ႉ ႁဝ်းလူင်းလၢႆးမိုဝ်း ၵိုတ်းတိုၵ်းၵၼ်တင်း တပ်ႉသိုၵ်းပၢၼ်လူင်ပွင်ၸိုင်ႈၼၼ်ႉယဝ်ႉ။ တေႃႈလဵဝ် ႁဝ်းၶဝ်သမ်ႉ ၶိုၼ်းမႄးလူင်းလၢႆးမိုဝ်း ထႅင်ႈ တွၼ်ႈတႃႇတေဢုပ်ႇဢူဝ်းၵၢၼ်မိူင်း၊ သမ်ႉထႅင်ႈၾၢႆႇၼိုင်ႈ ယူႇတီႈလူင်ပွင်ၸိုင်ႈမၢၼ်ႈၵေႃႈ သမ်ႉယိုၼ်ႈမိုဝ်း ၸူးသေ ၸင်ႇလႆႈလူင်းလၢႆးမိုဝ်း” ဝႃႈၼႆ။
တူဝ်တႅၼ်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇလၢတ်ႈဝႃႈ ပၼ်ႁႃၵၢၼ်မိူင်းၼႆႉ ၶႂ်ႈဢဝ်လၢႆးၵၢၼ်မိူင်းၵႄႈလိတ်ႈ ၸင်ႇလႆႈလူင်းလၢႆးမိုဝ်းၵိုတ်းတိုၵ်း NCA ဝႃႈၼႆ။
တေႃႈလဵဝ် ၼႂ်းၸုမ်း UNFC ဢၼ်ပႆႇလူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA ၼၼ်ႉၵိုတ်းပႃႇတီႇမႂ်ႇသုင် ၸိူဝ်ႉၸၢတ်ႈယၢင်းလႅင် KNPP တင်း ၶွင်ႇသီႇၸိူဝ်ႉၸၢတ်ႈရၶႅင်ႇ ANC သွင်ၸုမ်းၵူၺ်းယဝ်ႉ ဝႃႈၼႆ။
ၽူႈၵွၼ်းသိုၵ်းသုင်သုတ်း မိၼ်းဢွင်ႇလၢႆႇတႄႉ မွၵ်ႇလၢတ်ႈၶေႃႈၵႂၢမ်းၼႂ်းပၢင်လူင်းမိုဝ်း NCA ဝႃႈ “ ၸုမ်းယိပ်း ၵွင်ႈၵၢင်ႇ ဢၼ်ၸိူဝ်းပႆႇလူင်းလၢႆးမိုဝ်း NCA ၸိူဝ်းၼၼ်ႉ ပိုတ်ႇၽၵ်းတူမုင်ႈမွင်း ႁပ်ႉတွၼ်ႈတႃႇသေႇယူႇ” ဝႃႈၼႆ။
ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 8 ၸုမ်း ဢၼ်လူင်းလၢႆးမိုဝ်း NCA မိူဝ်ႈပီ 2015 မီးၶွင်ႇသီႇဢဝ် ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း PNLO၊ တႅဝ်းႁူမ်ႈၸိူဝ်ႉ ၸၢတ်ႈၶျၢင်း CNF ၊ တႅဝ်းႁူမ်ႈၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ ABSDF၊ ႁူမ်ႈတုမ် ၸိူဝ်ႉၸၢတ်ႈယၢင်းၽိူၵ်း KNU ၊ တပ်ႉသိုၵ်း ယၢင်းသၢင်ႈၽွၼ်းပၢင်ႈၻီႊမူဝ်ႊၶရေႊၸီႊ (DKBA)၊ တပ်ႉသိုၵ်း ပူတ်းပွႆႇၸိူဝ်ႉၸၢတ်ႈယၢင်း-ၶွင်ႇသီႇငမ်းယဵၼ် (KNLA-PC)၊ ပႃႇတီႇပူတ်းပွႆႇၸိူဝ်ႉၸၢတ်ႈရၶႅင်ႇ ALP။ ၵမ်းၼႆႉ သမ်ႉလူင်းထႅင်ႈသွင်ၸုမ်း လႄႈ ပဵၼ်ၵႂႃႇ 10 ၸုမ်း။


text:
Monday, August 28, 2017
ၸုမ်းသင်ႇၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ ၸတ်းႁဵတ်းပၢင်လူႇတၢၼ်းၵမ်ႉထႅမ်ၵၢၼ်ႁဵၼ်း ပွၵ်ႈၵမ်း(13) တီႈမိူင်းၵွၵ်ႇ မီးတၵ်ႉၵႃႇသတ်ႉထႃးၶဝ်ႈႁူမ်ႈလူႇတၢၼ်းၸွမ်းၼမ်
မိူဝ်ႈဝၼ်းထိ 27.08.2017 လိူၼ်သိပ်းလွင်ႈ(6)ၶမ်ႈ၊ ဝၼ်းဢႃးတိတ်ႉၼၼ်ႉ ၸုမ်းသင်ႇၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ ၸိုင်ႈထႆး လႆႈဢွၼ်ႁူဝ်ၼမ်းၼႃႈတၵ်ႉၵႃႇသတ်ႉထႃး ၼႂ်းမိူင်းၵွၵ်ႇ ၸိုင်ႈထႆးသေ ၸတ်းႁဵတ်းပၢင်လူႇတၢၼ်း ၵမ်ႉထႅမ်ၵၢၼ်ႁဵၼ်း သင်ႇၶလုၵ်ႈႁဵၼ်းတႆး ပွၵ်ႈၵမ်း(13) တီႈဝတ်ႉမႂ်ႇတႆး သႃထုပရႃႈတိတ်ႇ မိူင်းၵွၵ်ႇ ၸိုင်ႈထႆး ၼယဝ်ႉ။
ၼႂ်းပၢင်လူႇတၢၼ်းၵမ်ႉထႅမ်ၵၢၼ်ႁဵၼ်းပွၵ်ႈၵမ်း(13)ၼႆႉ တွၼ်ႈၵၢင်ၼႂ် မီးပၢင်ထွမ်ႇၶေႃႈသင်ႇသွၼ် ၸဝ်ႈသြႃႇ ဝတ်ႉမႂ်ႇတႆး လႄႈ ၸဝ်ႈၶူးလူင်ၶဝ်လၢႆလၢႆၸဝ်ႈ မႃးမွၵ်ႇလၢတ်ႈပၼ်ႁႅင်းလုၵ်ႈႁဵၼ်းမႂ်ႇၶဝ်ၵႂႃႇယူႇ ယဝ်ႉ။ ၼႂ်းၼၼ်ႉ ၸဝ်ႈၶူးလူင် တွၵ်ႉတိူဝ်ႇ သႅင်ႁိူင်းၼႃရိၼ်တ မွၵ်ႇလၢတ်ႈပၼ်ႁႅင်းၵႂႃႇဝႃႈ'' ၸဝ်ႈႁဝ်းၶဝ် ဢၼ်ဢွၵ်ႇမႃးႁဵၼ်းထိုင် ၼွၵ်ႈမိူင်းၸိူဝ်းၼႆႉ ဢွၼ်တၢင်းသုတ်း ၸဝ်ႈႁဝ်းၶဝ်လူဝ်ႇဝႆႉၸႂ်ဝႃႈ ႁဝ်းပဵၼ်ၽူႈ တၢင်တူဝ်ၼႂ်းဝၢၼ်ႈမိူင်းၽႂ်မၼ်း သေမႃး၊ ဝၼ်းၼိုင်ႈမႃး ၸဝ်ႈႁဝ်းၶဝ် တေလႆႈမိူဝ်းပဵၼ်ၵူၼ်းလူင် ၼႂ်းဝၢၼ်ႈမိူင်းၽႂ်မၼ်းၶိုၼ်း ဢမ်ႇႁၢင်ႉ။ ၵွပ်ႈၼႆ ပေႃးဝႃႈႁဝ်းဢၢၼ်းမႃးၶုတ်းသႅင်ၵေႃႈ ႁႂ်ႈၸဝ်ႈႁဝ်းၶဝ် လႆႈသႅင်မိူဝ်းႁင်းၽႂ်ႁင်းမၼ်း၊ ယႃႇႁႂ်ႈၸဝ်ႈႁဝ်းၶဝ် လႆႈထၢၼ်ႇမီႈမိူဝ်းၶိုၼ်းသေၵမ်း"ၼႆယဝ်ႉ။
ၼႂ်းပၢင်ပွႆးလူႇတၢၼ်းၵမ်ႉထႅမ်ၵၢၼ်ႁဵၼ်း ပွၵ်ႈၵမ်း(13)ၼႆႉ မီးလုၵ်ႈႁဵၼ်း ၸၼ်ႉM.A (8)ၸဝ်ႈ၊ လုၵ်ႈ ႁဵၼ်းၸၼ်ႉ B.A (44) ၸဝ်ႈ၊ ႁူမ်ႈတၢင်းမူတ်း မီးယူႇ(52)ၸဝ်ႈ။ လုၵ်ႈႁဵၼ်းၸၼ်ႉM.A ၼိုင်ႈၸဝ်ႈလႂ် လႆႈငိုၼ်းၵမ်ႉထႅမ်ၵၢၼ် ႁဵၼ်း(7ႇ000)ဝၢတ်ႇ၊ လုၵ်ႈႁဵၼ်းၸၼ်ႉB.A သမ်ႉၼိုင်ႈၸဝ်ႈလႂ်လႆႈငိုၼ်းၵမ်ႉထႅမ် ၵၢၼ်ႁဵၼ်း(5ႇ000)ဝၢတ်ႇ လႄႈ သၢင်ႇၵၢၼ်း(1)ၸုမ်ႇဝႃႈၼႆယဝ်ႉ။
ပၢင်ပွႆးလူႇတၢၼ်းၵမ်ႉထႅမ်ၵၢၼ်ႁဵၼ်းၼႆႉ ၸုမ်းသင်ႇၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ ၸိုင်ႈထႆး လႆႈဢွၼ်ႁူဝ် ၼမ်းၼႃႈသေၸတ်းႁဵတ်းမႃးၵူႈပီပီ ၼိုင်ႈပီလႂ်တေၸတ်းႁဵတ်းၼိုင်ႈပွၵ်ႈဝႃႈၼႆယဝ်ႉ။ ယိူင်းဢၢၼ်းတႄႉ ၼင်ႇႁိုဝ် ၸဝ်ႈပီႈၸဝ်ႈၼွင်ႉႁဝ်းၶဝ် ၸိူဝ်းဢၼ်ၶဝ်ႈမႃးႁဵၼ်းပီၼိုင်ႈ လႄႈ လုၵ်ႈႁဵၼ်း ၸိူဝ်းဢၼ်ႁဵၼ်းယဝ်ႉ ၸၼ်ႉB.A သေ သမ်ႉၶိုၼ်ႈႁဵၼ်းထႅင်ႈ ၸၼ်ႉM.A ပီၼိုင်ႈၶဝ် ႁႂ်ႈပေႃးမီးႁႅင်းၸႂ်တေႃႇ သူႈၵၢၼ်ႁဵၼ်းၵႂႃႇမိူဝ်းၼႃႈၵူၺ်းဢမ်ႇၵႃး ႁႂ်ႈလႆႈ ပဵၼ်ဢၼ်ၵမ်ႉထႅမ်ပႃးၵႃႈၸႂ်ႉၸၢႆႇ ၼႂ်းၵၢၼ်ႁဵၼ်းၶဝ်ၸဝ်ႈ ဝႃႈၼင်ႇၼႆ။
ၼႂ်းပၢင်ပွႆးၼႆႉ မီးၸဝ်ႈၶူးလူင်ၶဝ်လၢႆလၢႆၸဝ်ႈလႄႈၸဝ်ႈပီႈၸဝ်ႈၼွင်ႉၶဝ် ဢၼ်တိုၵ်ႉႁဵၼ်းယူႇတီႈၼႂ်းၸၼ်ႉၸွမ်လၢႆ လၢႆတီႈ ဢွၼ်ၵၼ်မႃးၶဝ်ႈႁူမ်ႈပၼ်ႁႅင်းၸႂ် ႁူမ်ႈတၢင်းမူတ်း(123)ၸဝ်ႈၵူၺ်းဢမ်ႇၵႃး မီးတၵ်ႉၵႃႇ သတ်ႉထႃးၼႂ်း ၸိုင်ႈထႆးမႃးၶဝ်ႈႁူမ်ႈတၢင်းၼမ်၊ ဝၢႆးထွမ်ႇထမ်းလူႇတၢၼ်းယၢတ်ႇၼမ်ႉယဝ်ႉလီငမ်းၼၼ်ႉ သြႃႇလႄႈတၵ်ႉၵႃႇ ႁူမ်ႈၵၼ်ထၢႆႇႁၢင်ႈတီႈမၢႆတွင်းသေ ႁုပ်ႈသိမ်းပၢင်လူႇတၢၼ်းၵမ်ႉထႅမ်ၵၢၼ်ႁဵၼ်းၵႂႃႇ မိူဝ်ႈၶၢဝ်းယၢမ်း 04:00 မူင်းတဵမ် တဵမ်ၼၼ်ႉယဝ်ႉၼႆ လႆႈႁူႉၸွမ်းၶၢဝ်ႇငဝ်းမီးမႃးၼင်ႇၼႆယဝ်ႉ။
ၸဝ်ႈတိုၼ်းႁၢၼ် လၢင်းၶိူဝ်း
27.08.2017
Posted by တႆးၼုမ်ႇ
Subscribe to: Post Comments (Atom)


text:
မိူဝ်ႈၼႆႉ ပီၶရိတ်ႊ 2018 လိူၼ်မေႊ 25 ဝၼ်း ႁဝ်းၶႃႈ မႃးဢုပ်ႇၸွမ်း လၢႆးၵၢၼ်ႁဝ်းဝူင်ႈပူၼ်ႉ ႁဝ်းၶႃႈထတ်းသၢင် ၼႄ လွင်ႈငဝ်းလၢႆးၵေႃႇသၢင်ႈငမ်းယဵၼ် ၼႂ်းမိူင်းမၢၼ်ႈၼႆႉ ယွၼ်ႉပိူဝ်ႈၸိူင်ႉႁိုဝ် မီးၸိူင်ႉႁိုဝ်လႄႈ ႁဝ်းၶႃႈထုၵ်ႇလီ ၸုၵ်းမၼ်ႈၸိူင်ႉႁိုဝ် ႁဝ်းၶႃႈ ထတ်းသၢင်မႃး ပွတ်းဢွၼ်ႇတွၼ်ႈၼိုင်ႈယဝ်ႉၶႃႈၼေႃႈ။
ၵမ်းၼႆႉ ၵဵဝ်ႇလူၺ်ႈလွင်ႈ ၵၢၼ်သၢင်ႈလွင်ႈငမ်းယဵၼ် ၼႂ်းမိူင်းမၢၼ်ႈၼႆႉ ယူႇတီႈမိူင်းၶႄႇၵေႃႈသမ်ႉ မီးဝႆႉ မိတ်ႉသတိူဝ်ႊ သုၼ်းၵူဝ်ႊသျႅင် ၽူႈတၢင်တူဝ် ၶိုၵ်ႉတွၼ်း ပိူဝ်ႈတႃႇၶဝ်ႈၸွႆႈၼႂ်းၵႄႈၵၢင် ၵၢၼ်ငမ်းယဵၼ် ။
သုၼ်းၵူဝ်ႊသျႅင်ၼႆႉ မိူဝ်ႈလိူၼ်မေႊ ဝၼ်းတီႈ 18 ၼၼ်ႉ မၼ်းႁွင်ႉႁူပ်ႉ ၸုမ်းၽၢၵ်ႈၼိူဝ် ဢၼ်ႁွင်ႉဝႃႈ FPNCC ၶဝ် 7 ၸုမ်း ဢၼ်ဝႃႉဢွၼ်ႁူဝ်ၼၼ်ႉသေ ပၼ်တၢင်းၶႂ်ႈၸႂ်ၵႂႃႇ – ႁဝ်းၶႃႈ ဢဝ်ႁူဝ်ၶေႃႈၼႆႉမႃး ထတ်းသၢင်တူၺ်း။
တီႈၼႆႈ မၼ်းၸၢႆးလၢတ်ႈၵႂႃႇတႄႉ သင်ၸိူဝ်ႉပဵၼ်မႃးပၼ်ႁႃ တီႈတၢင်း မိူင်းႁူမ်ႈတုမ်မၢၼ်ႈပွတ်းႁွင်ႇ ၸွမ်းလႅၼ်လိၼ် ၶႄႇ ဢမ်ႇမၼ်ႈဢမ်ႇၼိမ်မႃးၼႆၸိုင် ၸၢင်ႈပဵၼ်ပၼ်ႁႃမႃး ၼင်ႇႁိုဝ် တေဢမ်ႇၵိူတ်ႇ ပဵၼ်ပၼ်ႁႃၼၼ်ႉ ယူႇတီႈၸုမ်းၾၢၵ်ႈၼိူဝ် 7 ၸုမ်းၼႆႉ တေလႆႈၸွႆႈထႅမ်ထိင်းသိမ်း ပိူဝ်ႈတႃႇၸွမ်းလႅၼ်လိၼ် တေလီၶိုၼ်ႈ။
ယဝ်ႉၵေႃႈ ပေႃးႁဵတ်းႁႂ်ႈတိူဝ်ႉၶိူၵ်ႈ ၵူၼ်းမိူင်းၶႄႇၶဝ်သေၵေႃႉသေၵူၼ်း မိူၼ်ၸိူင်ႉၼင်ႇ ၼႂ်းပၢင်တိုၵ်း ဢၼ်ပဵၼ် ၵႂႃႇတီႈမူႇၸေႊ ဢၼ်ပူၼ်ႉမႃးၸိူဝ်းၼၼ်ႉၼႆၸိုင် ယူႇတီႈၾၢႆႇတၢင်းၶႄႇၶဝ် တေသၢၼ်ၶတ်းႁၢဝ်ႈႁၢဝ်ႈႁႅင်းႁႅင်း ပဵၼ်မူႇလႂ် ၸုမ်းလႂ် ၽိတ်းၵေႃႈ ၶဝ်တိုၼ်းသၢၼ်ၶတ်း တိုၼ်းတေဢမ်ႇပၼ်ႁႅင်း ဝႃႈၼႆ။
ၵမ်းၼႆႉ ဢိင်ၼိူဝ်ပၢင်တိုၵ်းဢၼ်ပဵၼ်ၵႂႃႇတီႈမူႇၸေႊၼႆႉသေယဝ်ႉ ယူႇတီႈလူင်ပွင်ၸိုင်ႈမိူင်းမၢၼ်ႈၼႆႉ တေမီးလွင်ႈ လႅၵ်ႈလၢႆႈပိၼ်ႇၸႂ်ၵႂႃႇဢိတ်းၼိုင်ႈယူႇ ၶႂ်ႈဝႃႈတႄႉ ပေႃးပဵၼ်မႃးပၢင်ၵုမ်လူင် ပၢင်လူင် ၸူဝ်ႈပၢၵ်ႇပီ 21 ၼၼ်ႉ ၶႂ်ႈမွၵ်ႇ ႁွင်ႉ 7 ၸုမ်းၼႆႉယဝ်ႉ ဢမ်ႇၼၼ်ၵေႃႈ ၸၢင်ႈတေယႅၵ်ႈၸုမ်းသေ မွၵ်ႇႁိုဝ် ၵၢင်ၸႂ်ၶဝ်တႄႉ ၸင်ႈတေလႅၵ်ႈလၢႆႈ ၵႂႃႇယူႇ။ ၵူၺ်းပဵၼ်ၸိူင်ႉႁိုဝ် မီးၸိူင်ႉႁိုဝ်ၵေႃႈယဝ်ႉ ယူႇတီႈ FPNCC ၸုမ်းၽၢၵ်ႈၼိူဝ် 7 ၸုမ်းၼႆႉတႄႉ ၵႃႈတၵ်းတေ လႆႈမိူဝ်းၶဝ်ႈႁူမ်ႈၸွမ်းယူႇ၊ ထုၵ်ႇလီမိူဝ်းၶဝ်ႈႁူမ်ႈၸွမ်းယူႇ တိုၼ်းပၼ်တၢင်းၶႂ်ႈၸႂ်ၸိူင်ႉၼၼ်။
တီႈၼႆႈ ပေႃးၵဵဝ်ႇလူၺ်ႈ NCA ႁွင်ႉဝႃႈ လွင်ႈတူၵ်းလူင်းၵၼ် ပိူဝ်ႈတႃႇၵိုတ်းတိုၵ်းၵၼ်ပတ်းပိုၼ်ႉတူဝ်ႈမိူင်းၼၼ်ႉၼႆ ၸိုင် ၼႂ်းၸုမ်း FPNCC 7 ၸုမ်းၼႆႉၵေႃႈ ႁူႉၵႃႈတေမီးလွင်ႈၵၢင်ၸႂ်ဢမ်ႇမိူၼ်ၵၼ် တၢင်းႁပ်ႉဢမ်ႇမိူၼ်ၵၼ်ၵေႃႈ ၶႄးတေၸၢင်ႈမီးယူႇ NCA ၼႆႉ မၼ်းဢမ်ႇၵုမ်ႇထူၼ်ႈၼႆၵေႃႈ တၢမ်တူဝ်မၼ်းၸဝ်ႈႁူႉ။ ၵူၺ်းၵႃႈ ပဵၼ်ႁိုဝ် မီးႁိုဝ် ၵေႃႈယဝ်ႉ ယူႇတီႈ 7 ၸုမ်းၼႆႉတႄႉ ၶႂ်ႈႁႂ်ႈႁူမ်ႈလူင်းလၢႆးမိုဝ်းၸွမ်း ၼႂ်း NCA ။ ပၼ်ႁႃတီႈတၢင်းမိူင်းပွတ်းႁွင်ႇၼၼ်ႉ ၸင်ႇတေလူတ်းယွမ်းၵႂႃႇၼႆၵေႃႈ မၼ်းပၼ်တၢင်းၶႂ်ႈၸႂ်။
ၵဵဝ်ႇလူၺ်ႈ ပိူဝ်ႈတႃႇတေႁူပ်ႉထူပ်းဢုပ်ႇဢူဝ်းၵၼ်ၼၼ်ႉ ပၼ်ႁႃၵၢၼ်မိူင်းလႂ် ဢဝ်လၢႆးၵၢၼ်မိူင်းၵႄႈလိတ်ႈၵၼ်ၵႂႃႇ ဢၼ်ဝႃႈၼၼ်ႉ ႁႂ်ႈလႆႈမီးလိၵ်ႈပိုၼ်ၽၢဝ်ႇဢွၵ်ႇၵႂႃႇ ငဝ်းလၢႆးဝၼ်းမိူဝ်ႈလဵဝ် သင်ၸိူဝ်ႉဝႃႈ တၢင်းပွတ်းႁွင်ႇၼႆႉ ပၼ် ႁႃမၼ်း သုၵ်ႉယုင်ႈၵိူတ်ႇၶိုၼ်ႈ ယူႇၵူႈဝၼ်းဝၼ်းၼႆႉ။ သင်ၸိူဝ်ႉမီး UN ဢမ်ႇၼၼ်ၵေႃႈ မိူင်းဝၼ်းတူၵ်းၶဝ် ၶဝ်ႈၸိမ် မႃးၸွမ်းၼႆ ယူဝ်ၶႄးတေၶိုၵ်ႉ ပၼ်ႁႃတေလိုၵ်ႉလမ်ႇ သုၵ်ႉယုင်ႈတိူဝ်းလိူဝ်ၼႆႉမႃး ၸင်ႇဝႃႈ ၼႆႉၵေႃႈ ႁႂ်ႈဢွၼ်ၵၼ် ၾင်ႉၸွမ်း လႆႈႁၼ်ၾၢႆႇမၼ်းၸဝ်ႈ တုၵ်းယွၼ်းၵႂႃႇၸိူင်ႉၼင်ႇၼၼ်။
ၵူၺ်းၵႃႈ တီႈၼႆႈ ပေႃးႁဝ်းၶႃႈ မႃးထတ်းသၢင်တူၺ်း ပၢင်ၵုမ်လူင် ၸူဝ်ႈပၢၵ်ႇပီ 21 ဢၼ်တေႁဵတ်းၵႂႃႇ ၵမ်းထူၼ်ႈ 3 တေပဵၼ်မႃးၼႂ်းလိူၼ်မေႊဢၼ်ဝႃႈၼၼ်ႉ ၸွမ်းလူၺ်ႈငဝ်းလၢႆး ၵူႈလွင်ႈလွင်ႈသေ ပႆႇၸၢင်ႈပဵၼ်ႁဵတ်းယဝ်ႉ ယူႇတီႈ လုမ်းၸွမ်ၸိုင်ႈ ဢမ်ႇၼၼ်ၵေႃႈ ယူႇတီႈ ၽူႈမီးပုၼ်ႈၽွၼ်းၶဝ် ပိုၼ်ၽၢဝ်ႇဢွၵ်ႇၵႂႃႇယဝ်ႉလႄႈ ၼႂ်းလိူၼ်မေႊၼႆႉၵေႃႈ တိုၼ်းတေဢမ်ႇပဵၼ်ႁဵတ်းယဝ်ႉ။
ပေႃးဝႃႈ ဢမ်ႇပဵၼ်ႁဵတ်းမႃးၼႆ ယူႇတီႈလူင်ပွင်ၸိုင်ႈ ၸုမ်းၼူၵ်ႉယုင်း ပိူင်ယႂ်ႇမၼ်း ယူႇတီႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသူႉၵျီႇသမ်ႉ လႆႈလၢတ်ႈဝႆႉဝႃႈ ၵွၼ်ႇပီ 2019 ပႆႇသဵင်ႈၼႆႉ ပၢင်ၵုမ်လူင် ၸူဝ်ႈပၢၵ်ႇပီ 21 ႁႂ်ႈတၼ်းလႆႈႁဵတ်း 4 ပွၵ်ႈ၊ ပေႃးပဵၼ်ယဝ်ႉ 4 ပွၵ်ႈ ၵွၼ်ႇၸိုင် ပိူင်ယႂ်ႇသုတ်းမၼ်း ဢၼ်ၶဝ်ႁွင်ႉဝႃႈ ပိူင်ငဝ်ႈၸိုင်ႈမိူင်း ပိူဝ်ႈတႃႇတေၵေႃႇသၢင်ႈမိူင်းႁူမ်ႈတုမ် ၾႅတ်ႉတရႄႊၼၼ်ႉ ႁႂ်ႈမၼ်းယဝ်ႉယႃႇၵႂႃႇ ႁႂ်ႈလႆႈတႅမ်ႈယဝ်ႉ ၵႂႃႇ။
ပိူဝ်ႈတႃႇတေတႅမ်ႈယဝ်ႉ ဢၼ်ႁွင်ႉဝႃႈ ပိူင်ငဝ်ႈၸိုင်ႈမိူင်းၼၼ်ႉ ႁဝ်းၶႃႈမႃးထတ်းသၢင်ၸွမ်းၸိုင် ယူႇတီႈလူင် ပွင်ၸိုင်ႈ ၾၢႆႇၼိုင်ႈ၊ တပ်ႉမတေႃႇ ၾၢႆႇၼိုင်ႈ EAOs ဢၼ်ႁွင်ႉဝႃႈ ၸုမ်းၸၢဝ်းၶိူဝ်းမႅၵ်ႇၵွင်ႈၸိူဝ်းၼႆႉ။ 1) တႃႈမုင်ႈ ၵၢၼ်မိူင်းၶဝ် ဢၼ်ႁွင်ႉဝႃႈ (Vision) ဝီႊသိၼ်ႊ ၸွင်ႇမၼ်းပႃႈမိူၼ်ၵၼ်။ ပိူဝ်ႈတႃႇတေၵေႃႇတင်ႈမိူင်းႁူမ်ႈတုမ် ၸိုၼ်ႈၸၢင်ႈၼႆတႄႉ ၵူႈၵေႃႉၵေႃႈလၢတ်ႈယူႇ။ ၵူၺ်းၵႃႈ မိူင်းႁူမ်ႈတုမ်ၸိုၼ်ႈၸၢင်ႇၼၼ်ႉ ၾၢင်ႁၢင်ႈယူင်ႉၶၢပ်ႈမၼ်း ပဵၼ်ႁိုဝ် မီးႁိုဝ်ၼႆ ၸွင်ႇၶဝ်ပႃႈမုင်ႈႁၼ်မိူၼ်ၵၼ်ၶႃႈႁိုဝ် ၼႆႉဢၼ်ၼိုင်ႈ။ 2) လွင်ႈဝႆႉၵႃႈၶၼ် ၼိူဝ်မိူင်းႁူမ်ႈတုမ်ၼၼ်ႉ သမ်ႉ ပဵၼ်ၸိူင်ႉႁိုဝ် မီးၸိူင်ႉႁိုဝ် ၸွင်ႇၶဝ်ပႃႈ ဝႆႉလႆႈၼမ်ႉၸႂ်မိူၼ်ၵၼ် လၢႆးဝႆႉၵႃႈၶၼ်ၶဝ် ၸွင်ႇပႃႈမိူၼ်ၵၼ်။ တီႊမူဝ်ႊၶရေႊသီႊဢၼ်ဝႃႈၼၼ်ႉ တေလႆႈမီးသုၼ်ႇၵႂၢင်ႈၶႂၢင်ၵႃႈႁိုဝ် ၾႅတ်ႊတရႄႊဢၼ်ဝႃႈၼၼ်ႉ တေၸႅၵ်ႇမႅင်ႇ ဢႃႇၼႃႇၵၼ်မွၵ်ႈၵႃႈႁိုဝ် ပေႃးလႆႈၵႃႈႁိုဝ် ၸင်ႇတေဝႃႈဢၼ်ၼႆႉ ၵႃႈၶၼ်မၼ်းၵုမ်ႇထူၼ်ႈယဝ်ႉၼႆ ၼႆႉၸွင်ႇပႃႈမိူၼ် ၵၼ်ႁိုဝ် ပေႃးဝႃႈ တႃႈမုင်ႈလႄႈ တင်းလွင်ႈဝႆႉၵႃႈၶၼ်ပႆႇမိူၼ်ၵၼ်ၼႆ ပိူဝ်ႈတႃႇတေသၢင်ႈႁႂ်ႈပဵၼ်လႆႈမႃး ပိူင်ငဝ်ႈၸိုင်ႈ မိူင်းႁႂ်ႈမႃးမိူၼ်ၵၼ် ဢၼ်ဝႃႈၼၼ်ႉ တိုၼ်းတေဢမ်ႇၸၢင်ႈပဵၼ်လႆႈ ႁဝ်းၶႃႈတႄႉ ထတ်းသၢင်ႁၼ်ထိုင်ၸိူင်ႉၼႆ။
ပေႃးႁဝ်းမႃးတူၺ်း ၾၢႆႇလူင်ပွင်ၸိုင်ႈၸိုင် ၵဵဝ်ႇလူၺ်ႈလွင်ႈတီႊမူဝ်ႊၶရေႊသီႊလႄႈသင်၊ ၵဵဝ်ႇလူၺ်းၾႅတ်ႊတရႄႊ လႄႈသင် ဢၼ်မၼ်းႁၢင်ႈတမ်းဝႆႉဝႃႈ ႁဝ်းတေၵႂႃႇၸိူင်ႉၼႆ ပဵၼ်ၸိူင်ႉၼႆဢိူဝ်ႈ ပႆႇႁၼ်မီးၸႅင်ႈလႅင်း။ ၾၢႆႇၼိုင်ႈ ပေႃးတေတူၺ်းတပ်ႉမတေႃႇၼႆၵေႃႈ သမ်ႉၵူၺ်းၸုၵ်းယၼ်ၼိူဝ် ပိူဝ်ႈတႃႇ သုၼ်ႇလႆႈသုၼ်ႇပဵၼ် ၽွၼ်းပၢင်ႈၶွင် သုၼ်ႇတူဝ်လႄႈ သုၼ်ႇၸုမ်းမၼ်းၵူၺ်း။
ပိူင်ယႂ်ႇသုတ်းတႄႉ ၸူဝ်ႈလူင်ပွင်ၸိုင်ႈၸုမ်းၼူၵ်ႉယုင်း တိုၵ်ႉၵုမ်းၵမ်ဝၢၼ်ႈ မိူင်းယူႇၼႆႉ ပၢင်လူင်ၸူဝ်ႈပၢၵ်ႇပီ 21 ပိူဝ်ႈတႃႇတေမူၼ်ႉမႄးပၵ်းပိူင်ငဝ်ႈပိုၼ်းမိူင်းၼၼ်ႉ ၶဝ်ပႆႇၸင်ႈတူဝ်ႈတၼ်း ။ ႁၼ် ထိုင်တႄႉ ဝႃႈၶဝ်တိုၼ်းမီးလွင်ႈ မုင်ႈမွင်းပိူဝ်ႈတႃႇ ၵမ်းတေမႃး ဝၢႆး 2020။
သင်ၸိူဝ်ႉဝႃႈ ပႃႇတီႇသၢင်ႇသီႈ ပေႉပုၼ်ႈၵႂႃႇ ၼႆၸိုင် တေၸင်ႈႁူမ်ႈမိုဝ်းၵၼ်သေ ႁဵတ်းသၢင်ႈယဝ်ႉယႃႇၵႂႃႇ ။ ပွင်ႇဝႃႈတႄႉ ဢၼ်ၶဝ်ၶိုင်သၢင်ႈႁၢင်ႈပွင် ၵုမ်းၵမ်ဝၢၼ်ႈ မိူင်းမႃး ၶၢဝ်းတၢင်း 60-70 ပီမိူင်းၼၼ်ႉ ၽိူဝ်ႇတေမႃး ပိၼ်ႇလႅၵ်ႈ ႁႂ်ႈမၼ်းပဵၼ်လွင်ႈလီၼၼ်ႉ ဢမ်ႇၶႂ်ႈပဵၼ် တၢင်ႇ ၵေႃႉတၢင်ႇၵူၼ်း မႃးဢွၼ်ႁူဝ်ႁဵတ်းသၢင်ႈၵႂႃႇ ၶႂ်ႈႁႂ်ႈပဵၼ်တၢင်တူဝ်တပ်ႉမတေႃႇ ဢွၼ်ႁူဝ်ႁဵတ်းသေလႄႈ ၸင်ႇတေမူၼ်ႉမႄး ထိုင်တီႈလႆႈၵႂႃႇ ၼႆႉၵေႃႈပဵၼ် တၢင်းမုင်ႈမွင်းၶဝ်ဢၼ်ၼိုင်ႈ။
သမ်ႉထႅင်ႈ ပၼ်ႁႃဢၼ်ယႂ်ႇလိုၵ်ႉသေၼႆႉတႄႉ တေပဵၼ် ပိူဝ်ႈတႃႇတေၵေႃႇတင်ႈ တပ်ႉသိုၵ်းႁႂ်ႈပဵၼ်လုၵ်ႈလဵဝ် ဢၼ်လဵဝ်ဢၼ်ဝႃႈၼၼ်ႉတႄႉ ႁဵတ်းႁႂ်ႈၸုမ်းၸၢဝ်းၶိူဝ်းမႅၵ်ႇၵွင်ႈ ၶဝ် ယွမ်းႁပ်ႉဢၼ်ၼႆႉၵေႃႈ မႃးပဵၼ်တၢင်း ယၢပ်ႇ ပိူဝ်ႈ တႃႇၸုမ်းၸၢဝ်းၶိူဝ်းမႅၵ်ႇၵွင်ႈၶဝ်ဝႃႈ တပ်ႉသိုၵ်းမိူင်းႁူမ်ႈတုမ် လုၵ်ႈလဵဝ်ဢၼ်ဝႃႈၼၼ်ႉ ၸွင်ႇယူႇတီႈၸုမ်း ၸၢဝ်းၶိူဝ်းၶဝ် မီးသုၼ်ႇၶဝ်ႈႁူမ်ႈပႃးၸွမ်းသေယဝ်ႉ မီးသုၼ်ႇၸတ်းသၢင်ႈ ႁၢင်ႈပွင် ၸွမ်းမွၵ်ႈၵႃႈႁိုဝ် ဢၼ်ဝႃႈၼၼ်ႉ တေမႃးပဵၼ်ၶေႃႈထၢမ်။ ထႅင်ႈၶေႃႈၼိုင်ႈ တပ်ႉသိုၵ်းဢၼ်ၼၼ်ႉ ၸွင်ႇမၼ်း တေယူႇတႂ်ႈၶေႃႈၸီႉသင်လႄႈ လွင်ႈၵုမ်း ၵမ်လူင်ပွင်ၸိုင်ႈဢၼ်ၵူၼ်းမိူင်းယုၵ်ႉတၢင်ႇဝႆႉယူႇႁိုဝ် ၼႆႉၵေႃႈ တေပဵၼ်ၶေႃႈ ထၢမ် ဢၼ်ယႂ်ႇၶိုၵ်ႉ ပိူဝ်ႈတႃႇၸုမ်း ၸၢဝ်းၶိူဝ်းလႄႈ တင်းတပ်ႉသိုၵ်း တေမႃးၶဵင်ႈၶႅင်ၵၼ် ။
ၵမ်းလိုမ်းသုတ်းတႄႉၵေႃႈ ႁဝ်းၶႃႈမႃးႁၼ်ထိုင်ဝႃႈ ၵဵဝ်ႇလူၺ်ႈသုၼ်ႇၸတ်းသၢင်ႁၢင်ႈပွင် ဢၼ်ဝႃႈၼၼ်ႉ ယူႇတီႈ ၾၢႆႇတပ်ႉသိုၵ်းသမ်ႉ ပိုတ်ႇတီႈပွင်ႇမၼ်းဝႆႉ ၸိူင်ႉႁိုဝ် ပေႃးမႃးတူၺ်းၼႆ ၾၢႆႇတပ်ႉသိုၵ်းတႄႉ လၢတ်ႈယူႇ ၵူၺ်းၵႃႈ လွင်ႈပိုတ်ႇၶေႃႈတီႈပွင်ႇမၼ်းဢမ်ႇမီး တေဝႃႈၾၢႆႇလူင်ပွင်ၸိုင်ႈၸုမ်းၼူၵ်ႉယုင်းၼႆၵေႃႈ ဢမ်ႇမီးဝႆႉလွင်ႈတီႈပွင်ႇမၼ်း တၢင်းၵႂၢင်ႈတၢင်းၶႂၢင်မၼ်း တၢင်းၵႅပ်ႈတၢင်းၵႂၢင်ႈမၼ်း မီးၵႃႈႁိုဝ် ၶဝ်တိုၼ်းဢမ်ႇမၵ်ႉၶၼ်းဝႆႉ ဢိင်ၼိူဝ်ၸၢဝ်းၶိူဝ်း ယိုၼ်ႈယွၼ်းတၢင်ႇထိုင်ၵႂႃႇၼၼ်ႉသေယဝ်ႉ ၸင်ႇလီႁိုဝ် ဢမ်ႇလီ။ ၵူၺ်းၵႃႈၸတ်းႁၼ်ၸွမ်းၸိူင်ႉၼၼ်ၵူၺ်းဢၼ် ဝႃႈၼၼ်ႉ ႁဝ်းၶႃႈတေလႆႈႁူႉ ႁၢင်ႈႁႅၼ်းၸွမ်းဝႆႉ။
ၵွပ်ႈပိူဝ်ႈၸိူင်ႉၼၼ် ပေႃးႁဝ်းမႃးႁုပ်ႇသေလၢတ်ႈတႄႉ လႆႈသုၼ်ႇလႆႈသုၼ်ႇပဵၼ် ဢၼ်ႁဝ်းၶႃႈယိုၼ်ႈယွၼ်းမႃး တႃႇသေႇ ဢၼ်ဝႃႈ ႁႂ်ႈမီးသုၼ်ႇၸတ်းသၢင်ႈႁၢင်ႈပွင်ႁင်းၶေႃ ၾၢႆႇၸၢဝ်းၶိူဝ်းႁဝ်းၶႃႈ ၶႂ်ႈလႆႈမွၵ်ႈၵႃႇႁိုဝ်၊ လႆႈမွၵ်ႈၵႃႈႁိုဝ် ၸွင်ႇတေပေႃးၸႂ် ပေႃးဝႃႈပႆႇႁၢင်ႈႁႅၼ်းတူဝ်ႈတၼ်းဝႆႉ ၽိုၼ်လိၵ်ႈဢမ်ႇၼၼ်ၵေႃႈ ၶေႃႈမၼ်ႈၵႅၼ်ႇၼႂ်းၸႂ်ႁဝ်းၶႃႈ ပႆႇမိူၼ်ၵၼ်ၼႆၸိုင် ပိူဝ်ႈတႃႇတေတေႃႇသူႇလူင်ပွင်ၸိုင်ႈလႄႈသင် ပိူဝ်ႈတႃႇတေသဵတ်ႈၶၼ်တေႃႇလွင်းၸွမ်းတပ်ႉ သိုၵ်းၼၼ်ႉလႄႈသင် ၾၢႆႇၸၢဝ်းၶိူဝ်းၼႆႉ တိုၼ်းတေပႆႇၸင်ႈၶဝ်ႈထိုင်လႆႈ။
ပေႃးႁဝ်းၶႃႈ မႃးထတ်းသၢင်ၸွမ်းတႄႉ ဢၼ်ႁဝ်းၶႃႈယိုၼ်ႈယွၼ်းမႃးဝႃႈ ပၼ်ႁႃၵၢၼ်မိူင်းႁႂ်ႈလႆႈဢဝ်လၢႆး တၢင်းၵၢၼ်မိူင်းၵႄႈလိတ်ႈၵၼ်ဢၼ်ဝႃႈၼၼ်ႉ ၾၢႆႇၸုမ်းၸၢဝ်းၶိူဝ်းၼႆႉၵေႃႈ တႃႈမုင်ႈၸွင်ႇပႃႈမိူၼ်ၵၼ် လွင်ႈဝႆႉၵႃႈ ၶၼ် ၸွင်ႇပႃႈမိူၼ်ၵၼ် ပေႃးဝႃႈသွင်ဢၼ်ၼႆႉ ပဵၼ်မိူၼ်ၵၼ်ၸိုင် ဢၼ်ဝႃႈပိူင်ငဝ်ႈၸိုင်ႈမိူင်း ဢၼ်ႁဝ်းၶႃႈ ၶႂ်ႈၵေႃႇတင်ႈ ၼၼ်ႉၵေႃႈ တေပႆႇၸင်ႈ မၼ်ႈၵိုမ်းမိူၼ်ၵၼ်လႆႈ ႁဝ်းၶႃႈတႄႉမုင်ႈႁၼ်ၸိူင်ႉၼၼ်ႉသေ ယွၼ်ႉၶွတ်ႈယွတ်ႈပၢႆၵမ်းဝႆႉ တီႈၼႆႈၶႃႈၼေႃႈ။
ႁိုၼ်း ၵႃယၢင်း
25/05/2018


text:
Wednesday, April 16, 2014
ၾၢႆးၾွၵ်ႉ version 23
ပၼ်ႁႃလွင်ႈၿရၢဝ်းသိူဝ်ႈၾၢႆးၾွၵ်ႉဢမ်ႇဢၢၼ်ႇယူႇၼိၶူတ်ႉလႆႈလီ မၢင်ပွၵ်ႈႁဝ်းၵေႃႈလူင်းၸွမ်းလၢႆးမၼ်းယဝ်ႉ
သမ်ႉဢမ်ႇႁၼ်ယူႇၼိၶူတ်ႉ ပၢႆဢမ်ႇၵႃးၾွၼ်ႉၸေႃးၵျီႇမၢၼ်ႈမႃးတဵင်ထႅင်ႈ ၵႄႈလၢႆးလႂ်ၵေႃႈဢမ်ႇလႆႈ ၸၢင်ႈပဵၼ် တီႈ version firefox မၢင်ဢၼ်ဢမ်ႇႁွင်းႁပ်ႉ (ၵွပ်ႈပိူဝ်ႈဝႃႈ ၾၢႆးၾွၵ်ႉၼႆႉ) မၼ်းပဵၼ် open source လႄႈ
မီးၵူၼ်းမူၼ်ႉမေးၼမ် developer program လၢႆၵေႃႉ ဢၼ်ၶႃႈၸၢမ်းယဝ်ႉႁၼ်ပၼ်ႁႃမၼ်းယဝ်ႉၸိူင်ႉၼင်ႇ
firefox version ဢၼ်သုင်လိူဝ် 23 ၶိုၼ်ႈမႃးၼၼ်ႉတူၺ်းၾဵတ်ႉၿုၵ်ႉဢမ်ႇလီ ဢမ်ႇႁၼ်ယူႇၼိၶူတ်ႉ ၸိုင်ပေႃး
သွၵ်ႈႁႃၼႂ်း google တႄႉၵေႃႈသမ်ႉဝႃႈလႆႈယူႇ ၵူၺ်းပေႃးႁဝ်းသွၵ်ႈႁႃယဝ်ႉလိင်ႉ url ၸိူဝ်းၼၼ်ႉဢမ်ႇၼေ
ႁၢင်ႈ လိင်ႉယူႇၼိၶူတ်ႉဢၼ်ႁဝ်းပေႃႉလူင်းၵႂႃႇ ၵူၺ်းမၼ်းၵႂႃႇႁၼ်မႅၼ်ႈၾွၼ်ႉၸေႃးၵျီႇလႄႈ တူၺ်းဢမ်ႇပွင်ႇ
လၢႆႈ ၾွၼ်ႉမၼ်းၵေႃႈယဝ်ႉဢမ်ႇလႆႈ သမ်ႉပေႃးလႆႈႁူၼ်လင်ၵႂႃႇၸႂ်ႉၶိုၼ်း firefox version 23 ၶိုၼ်း ။
သင်ဢူၺ်းၵေႃႉႁဝ်းထူပ်းၺႃးပၼ်ႁႃၸိူင်ႉၼႆ လူတ်ႇဢဝ် firefox version 23 ၸႂ်ႉၶိုၼ်းတႃႉ ပၼ်ႁႃဢၼ်တူၺ်း
ယူႇၼိၶူတ်ႉဢမ်ႇႁၼ်ၼၼ်ႉတေႁၢႆၵႂႃႇ ယဝ်ႉၵေႃႈပေႃးသင်ဝႃႈႁဝ်းလူင်းယဝ်ႉ ႁဝ်းထုၵ်ႇလီပိၵ်ႉလွင်ႈၵၢၼ် update version မၼ်းၶိုၼ်း။
လူတ်ႇဢဝ်တီႈၼႆႈၶႃႈ firefox version 23  >
တွၼ်ႈတႃႇလၢႆးပိၵ်ႉလွင်ႈၵၢၼ် update မၼ်း ႁႂ်ႈႁဵတ်းၸိူင်ႉၼႆၶႃႈ ။
တီႈထႅပ်ႇမေးၼူးတၢင်းသုင်ၼၼ်ႉ ၵႂႃႇတီႈ Tools > Options > Advanced > Update > ၶလိၵ်ႉတီႈ
Never check for updates (Not recommended : security risk)
တီႈပွင်ႇမၼ်းလွင်ႈၵၢၼ်ပိၵ်ႉလွင်ႈဢပ်ႉၻဵတ်ႇၾၢႆးၾွၵ်ႉ ၼင်ႇႁိုဝ်မၼ်းတေဢမ်ႇၸၢင်ႈဢပ်ႉၻဵတ်ႇၵႂႃႇၸႂ်ႉ
ဢၼ်ပဵၼ်ဝိူဝ်းၶျၼ်ႈၵမ်းလိုၼ်း မၼ်းတေပၼ်လွင်ႈသုၵ်ႉသၵ်ႉလွင်ႈၵၢၼ်ၸႂ်ႉတိုဝ်းယူႇၼိၶူတ်ႉ သင်ဝႃႈမၼ်း
ဢပ်ႉၻဵတ်ႇ မႃးဝိူဝ်းၶျၼ်ႈမႂ်ႇမႂ်ႇလိူဝ်ၼႆႉထႅင်ႈဢမ်ႇမီးလွင်ႈသုၵ်ႉသၵ်ႉသင်ၵေႃႈ ၶႃႈႁဝ်းတေဢဝ်မႃးမွၵ်ႇ
လၢတ်ႈပၼ်ထႅင်ႈၵမ်း ၼိုင်ႈၶႃႈ
မႂ်ႇသုင်ၶႃႈ............


text:
လူင်း Ms office 2007 ဢမ်ႇလႆႈ မၼ်းထၢမ်ႁႃ proofing tools တိၵ်းတိၵ်း။
ၶႃႈတႅမ်ႈတၢင်ႇဝႆႉၼင်ႇႁိုဝ်တေဢမ်ႇလိုမ်းၼႆႉၶႃႈယဝ်ႈ။
လၢႆးဝၼ်းပူၼ်ႉမႃးယဝ်ႉ တီႈႁဵတ်းၵၢၼ်ၶႃႈ ၶႃႈလူင်းပြူဝ်းၵြႅမ်း Ms office 2007 ဢမ်ႇလႆႈ မၼ်းထၢမ်ႁႃ Folder proofing.th-th proof.en proof.cab တိၵ်းတိၵ်းယဝ်ႈ မၼ်းဝႃႈဢမ်ႇႁၼ် Folder ၼႆႉ ၶႅၼ်းတေႃႈတဵၵ်း แหล่งติดตั้งที่ถูกต้อง ၼႆတိၵ်း ၶႃႈၵေႃႈဝႃႈဢေးၵူႈပၢတ်ႈပူၼ်ႉမႃးၵေႃႈယၢမ်ႈလႆႈယူႇ ႁဵတ်းသင်ၵမ်းၼႆႉဢမ်ႇလႆႈ လၢႆးၵေႈၼႆၵေႃႈ သင်ဝႃႈၸဝ်ႈၵဝ်ႇမီး ms office 2003 ၼႆၸိုင် ႁႂ်ႈလူင်းဢွၼ်တၢင်း ပေႃးသင်ဝႃႈလူင်း ms office 2003 ယဝ်ႉၵေႃႈၸင်ႇဢဝ် ms office 2007 ဢမ်ႇၼၼ် ms office 2010 လူင်းၵမ်းလိုၼ်းပဵၼ် upgrade ၼႆၵေႃႈလွင်ႈၶွင်ႉၶမ်ဢၼ်ပြူဝ်းၵြႅမ်းထၢမ်ႁႃ proofing tools ၼႆႉၵေႃႈတေႁၢႆၵႂႃႇ။
ၸၢမ်းတူၺ်းၶႃႈလႄႈ။